text:
圖:港女講日:「好想同你組織家庭!」男人真心想結婚嘅10大理由
有位富二代老友,咁佢家族都講學歷講實力,喺大陸幾享負盛名嘅.阿公子對香港嘅分析,素來精闢.我成日話,本地人班中產,只會死於逸樂.未來撐起香港全壁江山嘅社群,肯定係港漂(你睇其實激進前途問題討論人士亦是新移民).肯定唔係多講問題,少講答案,揸BNO 嗰啲土生土長波希米亞小資.
關於溝女,果位公子說的是,香港女仔冇乜嘢唔好,最大問題係,廿幾歲果批,每一個(係佢見到既每一個)都淨係喺度想儘快搵條仔埋單,以後唔使做.咁我啲革命青年梗係補充,話係時代倒退啦:省略自由拍拖戀愛,互相理解過程,追求婚後依賴老公過活,擺明係回歸清朝盲婚啞嫁,計劃婚姻嗰個時代精神.
呢個周顯都從另一個角度講左:佢話港產片做casting,今時今日係完全冇港女肯除衫.因為佢哋每一個想參與電影工作,台面個目的,都是以最低犧牲成本,獲取「香港女星」身份頭銜,然後結識同嫁有錢仔.所以呢個時代,香港莫講話鞏俐,湯唯都唔會孕育到半個出來.
呢個「悲慘世界」現象,我從港男港女,兩方面解讀.
先講男. 過去十年,其實全世界都喺度沉淪.香港唔同鄰近地區比較時,就覺得自己一路沉緊;但一同人比,其實自己原來相對地位上升緊.以台灣為例,震驚13億人的現實是,你喺台灣月入過到港幣2萬,已經係全台top 10%. 而香港人工中位數,已經係港幣萬八,90 percentile 講緊月入六萬.你響香港,係可以大學都未讀過,走去當差,做老散入職都兩皮半. 如果你土生土長,唔使交租,唔使供樓,其實純呼吸已經喺東北亞 & 東南亞首屈一指.
所以香港d女一出道就劍指「搵條仔埋單」,其實係區內命中率最高選項.
再講女.既然香港咁多 household 儲蓄都幾球,條仔逗到兩三萬,已經可以一年去幾次旅行,佢哋做乜嘢要咁積極做人呢? 仲有上文已經略略提到,就係女權運動係香港失敗.今日香港嘅女,除非你係每個cohort 考到做教書,護士果1000幾人, 否則幾咁多話自己做 “generalist” 果d, marketing, PR, HR, admin職系, 大部分做到退休都唔會有三皮嘢一個月.完全係沉淪世界.
呢個同90年代大學普及化,同吹水科成行成市有關(我對多人入大學係支持,但好多學系根本無實際技術,需要清黨).
唯物主義去諗,經濟基礎決定社會組織方法, 所以有咁多港女,將個希望擺喺近水樓台先得食,急於專注於搵條香港仔,埋自己單.結論係,與其賴共產黨清洗(ethnic cleanse)土生土長香港人口,不如話係過去左派在香港社會干預不足,錯過00年代,將港女布什維克 化的最後窗口.今日回頭,已經太遲了.
如果你中意睇,就分享一下啦~


c: text/html

text:
塔納島 必去景點及硫灣附近酒店推介
硫灣附近酒店預訂
神秘優惠價幫你慳更多
即時揭開神秘優惠價,慳得更多
塔納島必去推介 - 硫灣
想去 塔納島 自由行?等 Hotels.com 帶你玩盡 塔納島硫灣 啦!留意我地文章,話你知去塔納島 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋塔納島硫灣 附近有咩酒店,等你更加容易計劃行程,慳返酒店來回景點嘅時間.
塔納島硫灣 自由行
去得塔納島硫灣 自由行最緊要一定係揀啱日子去.一啲熱門景點例如,塔納島 嘅 硫灣,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
塔納島硫灣 交通
想去硫灣 暢順無阻濟,最好就係出發前,睇清楚塔納島硫灣 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
塔納島硫灣 必食必買攻略
塔納島硫灣一直都係旅遊熱門地點,去到塔納島硫灣,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!

robotstxt: allowed

filter: keep


text:
究竟今年C3點解咁早有人排?我哋嘅特派記者今日就去現場訪問咗幾個排隊人士,睇下佢哋點講
1. 咩嘢驅使你早三日就係度紮營?
「係愛啊哈利!」從排隊人士堅定嘅答覆,就知道佢真係好有愛.
而且唔止係對某一表演者嘅愛,仲係對C3嘅愛.據其中一位受訪嘅排隊人士稱,年年頭幾位都會見到佢哋幾個係度, 可見幾位好博愛亦都好愛C3.
但係黎得排隊,點都有啲目標嘅,其中兩位就話今年特別會留意[email protected],會博吓有冇直簽,同埋留意吓參展商會唔會有開場前突擊發佈嘅消息.
另一位排隊人士都話目標係排簽名籌,原本都有目標,但係到訪問嘅一刻參展商都仲未公佈詳情,所以都擔心會失預算.而且咁辛苦排返黎嘅簽名就梗係要黎自己收藏,唔會放返出去.
其中一位排隊人士話聽過有人係為咗會場優先嘅figure 而排隊,然後再賣返出去,但係佢表示一定唔會咁做,更指:「我上網都訂到,做咩要早你幾個月姐」.被問到排咗幾多年嘅時候,更坦言:「有興趣就會排,冇興趣就你比錢我都唔排」.
2. 有咩策略確保一定買到心頭好?
排隊人士就表示,其實佢哋排到依個位,要買上述嘅心頭好都已經十拿九穩,因為依一個參展商見到排頭幾位嘅人士,只要舉手表示係去買佢嘅商品,就會直接帶佢哋去另一條隊入場購買.
編輯覺得依個安排幾貼心,唔洗怕排咗幾日隊,但係就畀社入黨同記者黨偷偷買哂啲限定goods.
3.有幾多人合作一齊搖曳露營?有冇排隊策略?
排隊人士表示,年年都會落雨,往年都係要靠紙皮,膠袋去遮風擋雨,所以今年就做足準備,帶定營黎排隊.
亦有排隊人士指,嚟得排隊嘅其實大家都識,主要都係一齊排嘅人都會互相照應,例如行開會幫手睇住啲.大家亦有共識唔會換人排隊.
編輯心諗有個團結嘅動漫fans圈真係好……
4.係會展門口嘅元宵節過成點?
幾位排隊人士一致表示元宵節依啲現充節日,你唔講我都唔知,「依啲野關我哋咩事,係會展門口不知幾好訓!」,其中一位排隊人士更加話:「如果我知道尋晚係元宵節,我就唔會出黎排添呀!不如留喺屋企打機好過啦,老虎蟹都唔會蒲頭呀!」
幾位排隊人士嘅回答編輯覺得係滿分嘅model answer,好心啲偽毒就學下野.


text:
今天一大早我哋決定行到邊就食到邊,横點咁早D店舖都未開,所以我哋就近近地去咗一個公園行下玩下,就係首爾林!
我上網找資料時搵到依個公園,近近地,就同佢哋去玩下,點知原來都好大,又好舒服,都未走就話下次要再嚟多次!
去到公園,由於好大,我哋決定由右邊行一個圈咁
向住右邊走,就係有錢人的住宅,靜雞雞講個秘密:金秀賢就係住係到!當然,我唔係為咗佢,所以我都無話俾兩個小朋友知,我係為咗放咗隻羊d電,同埋唔好阻住我行街街炸!
點知去到兩楝大廈到,就見到coffee shop,好吖,嚟個醒神早餐先!
食完早餐,我哋就繼續行,繼續走,真係好舒服,兩個小朋友都好開心,我哋學到好多嘢,原來韓國人真係好鐘意盤腳咁坐,連在公園都有特別的枱俾佢哋盤住雙腳坐(我初時以為係台仔,點知睇多見到有d人坐上去,才明白)!
依個人形架好好玩,我幾驚婷婷攪唔點,點知佢又無問題,仲話要玩多次,真係好好笑!
跟住就去兒童公園繼續玩,如果時間多d的話,留係到成日都得呀!
週圍好多又大又靚的太陽花!
我哋因為趕住去玩具街,所以只係行咗中間嗰一忽咋!
跟著就去咗玩具街,但係因為星期日,好多店舖都無開(好彩),希希就選唔到嘢,但係婷婷就係咁買frozen文具,睇到我眼都再大多一個圈!
拎嘢返酒店前食個所謂簡單什飯先!
係酒店放抵D嘢之後,我哋就搭的士去「南山谷韓屋村」依個係2012年的行程,但當時佢哋行唔到咁多,所以今次就同兩個小朋友自己去行下去玩吓!
真係好靚,最衰無導賞講解,否則會好有趣!
依個伯伯日日都係咁織織織,真係替佢悶,而且好似無乜人識得欣賞,只有我們仨企係到睇,後來才多咗些外國人!
依個鐵圈好難玩,卓希係咁失手,婷婷就更加唔使講→唔識玩啦!
依到D屋,大多數都係大錢人的,所以效乾淨!
依隻妹,肯合作影相時又真係幾靚女!
時間廊,話首爾巿已經有600年,400年後D子孫先可以開!
都唔夠高,又要影!啍!
因為近明洞,所以就係我shopping的時間,佢兩個都好合作咁等(唔合作,未死過咩),所以我就係咁獎佢哋食嘢!
炸薯仔,佢哋話好好食,我掛住SHOPPING,回頭佢兩已食哂!
晚餐去番兩年前我哋去過的鐵板雞,重遊舊地,好掛住老公啊!
食完我又shop多一陣,打的返酒店,又出嚟東大門買過,佢兩個又有收穫,真係大家都開心!


text:
7 NOVEMBER 2014(FRI)
依排真係十分忙碌,就連靜靜地食個午餐時間都冇,不過今日就偷半點悠閒,去McCafé嘆左一個SET,為自己打打氣~
今日送左小小豬返學之後,原本係打算去麥當當食個快餐,之後又趕去我要到嘅目的地.點知當我入到麥當當就俾依個廣告吸引左,就係咁....我就由食快餐改為嘆蛋糕,即刻高貴左好多呀...哈哈哈~
今次都係我第一次光顧McCafé,因為一向我都唔飲咖啡,咁又點啱去幫襯呢?成日都見啲拉花咖啡都覺得好靚,今次我終於都可以一試,因為McCafé新出左一杯小鹿布朗尼熱朱古力,真係啱晒我呀~
成日都驚依啲拉花飲品個製成品同個廣告會好大出入,不過今次又真係唔多走樣,隻小鹿又幾可愛.依一刻都真係唔知點入口好,因為好唔想令到依隻可愛小鹿走晒樣嘛!
雖然係好唔捨得,不過都總係要飲落口,依杯朱古力味道又真係唔錯,比平日飲開嗰啲香濃同幼滑啲,或者係加左布朗尼糖漿嘅關係啦!
另外,我仲加左$16叫左一份新出嘅綠茶紅豆心太軟~
老實講,依個心太軟就真係有點失色,入面個啲流心紅豆漿係唔錯,有好香嘅紅豆味而且又唔甜,不過實在太少分量,食幾啖就已經冇晒.另外個綠茶蛋糕比起坊間嗰啲就堅左啲,如果可以軟身少少,咁就應該會好味啲.
雖然個蛋糕味道就欠左啲啲,不過輕輕鬆鬆咁食左一個SET,我就充充電,可以繼續有力量去迎接之後嘅忙碌啦!


text:
中秋節翌日有乜做?梗係睇港超喇!
港超喺呢日紅日開快車,頭場有夢想Fc 主場惡鬥和富大埔,尾場就更加有東傑大戰上演!仲等乜呀?快啲約埋啲 friend 入場睇喇!
夢想FC vs 和富大埔
14:30 青衣運動場
夢想FC 上場喺銀牌氣走香港飛馬,一洗跨季不勝嘅頹氣!今場面對今季財雄勢大嘅和富大埔,就算係主場出擊,都預料會係先穩守為主嘅.之不過今季和富大埔後防都成日唔太集中,頭兩場聯賽比賽竟然可以失咗七球!相信如果夢想FC 後防好似上場對飛馬守得咁好嘅話,希堅奴,林樂勤呢啲前線實力戰將又把握到啲入球機會,隨時一個唔覺意爆冷贏波呀!
和富大埔近三場狂轟十三球,新外援前鋒哈利上場處子登場更加大演帽子,前線嘅攻力有哂保證.大埔球迷就唔洗擔心攻嗰方面,咁就擔心守嗰方面喇!大埔後防上場面對凱景無乜威脅先無出事,之前對元朗同飛馬都好多唔集中或者甩漏,對飛馬嗰場臨尾仲差啲因為魯莽攔截而跌番兩分出黎,只係球證睇唔到先無事.大埔如果要贏波,今場後防一定要醒醒定定!
傑志 vs 東方龍獅
17:30 旺角大球場
傑志上季季中大炒東方龍獅8:1,令唔少球迷都大嚇一驚,不過相信歷史就好難重演㗎喇.事關呢傑志呢排屋漏偏逢連夜雨,除咗傑志個訓練中心俾颳風山竹摧毀之外,更加好多球員出唔到!盧卡斯,費蘭度,林恩許都受傷出唔到,列斯奧同鄭展龍狀態亦未回復,球迷期待嘅新援羅拔仔又未註冊,兵源嚴重短缺!無乜前鋒之下,新外援前鋒泰迪幾乎肯定會正選登場,球迷不妨落足眼力佢表現成點喇.陣容天殘地缺,傑志應該唔會太進取,大炒東方喺呢一刻變得無乜可能.
東方龍獅上場飽食驚風散之下先3:2反勝富力,能夠贏波有啲運氣.不過比賽之中可以見到艾華頓,笠臣呢兩位新兵未融入到東方嘅打法,有啲格格不入嘅感覺.呢場面對住冤家傑志,有著趁幾次對賽全敗嘅戰跡,或者會比較保守啲以免又再次輸波.今場波相信會縮後防線,打快速反擊為主,或者以往打慣反擊艾華頓喺前場會發揮得好啲.今場東方,傑志都未必採取主動之下,好大可能以近年東傑大戰無出現過嘅賽果,互交白卷0:0完場!


text:
最新評論
整體滿意度
5
sweetDec917
服務 / 婚宴日期: 2017.12.09
我既教堂佈置同埋擺酒都係搵佢地幫手,仲有埋花球同埋pre weddingD裝飾都係幫襯佢地!
佢地佈置左教堂個reception,仲有走廊同所有有枱既位都有放飾物既!佢地D款都好多,又會問左我color theme係點先再suggest我放咩飾物,D飾物都好新淨,佢地負責果個鮮花花球影完相兼送埋客都仲好新鮮!
我擺…
佢地佈置左教堂個reception,仲有走廊同所有有枱既位都有放飾物既!佢地D款都好多,又會問左我color theme係點先再suggest我放咩飾物,D飾物都好新淨,佢地負責果個鮮花花球影完相兼送埋客都仲好新鮮!
我擺…
我既教堂佈置同埋擺酒都係搵佢地幫手,仲有埋花球同埋pre weddingD裝飾都係幫襯佢地! 佢地佈置左教堂個reception,仲有走廊同所有有枱既位都有放飾物既!佢地D款都好多,又會問左我color theme係點先再suggest我放咩飾物,D飾物都好新淨,佢地負責果個鮮花花球影完相兼送埋客都仲好新鮮! 我擺酒個到就整左2個backdrop 同埋reception,一個係場地出面有塊大backdrop同埋有個拱型花橋,仲有台上面個backdrop係最滿意,因為我比完idea佢地個designer就會畫完比圖我睇左先出貨!另外就係個放snack既地方佢地都有份佈置!如果佢地個designer可以早D比到個design我就好,因為我地就可以執得再仔細D,有D嘢係last minutes左既!
場地佈置
聯絡資料
98139141
msbridals@gmail.com
最新優惠
聯絡商戶


text:
[真人真事][校園][純愛]《兩個我加一個妳》: 第一百一十章
收線之後我就打返俾呀宏
即係頭先我未接來電嗰個電話
唔知係咪真係咁撚唔好彩
佢電話通呀不過就冇人聽
直覺話俾我聽,
佢搵我應該係關於芊靈
純粹直覺唔好問點解
跟住再打多兩三次都係冇人聽
突然間靈光一閃,
係喎可以試下打俾芊靈
睇下依家會唔會有人聽先
點知同晏晝一樣
都係冇開電話
我真係唔撚知咩事
唉算數啦,
今日都唔知撞咗幾多次板
都係死死氣返屋企
食埋個飯先再算
返到屋企我就冇入去房用電腦
呢個都係我不嬲嘅習慣
從來都唔鍾意身水身汗返入房
覺得咁樣好撚污糟
大佬個個都係我瞓嘅地方嚟架嘛啱唔啱先
由細細個開始習慣都係咁樣
一定係沖完涼先入房嘅
落街買野食唔計啦,
夏天放完學周身汗都要返去沖涼先入去房用電腦
所以嗰日我都唔例外
拿拿聲食完飯就去沖涼,
沖完涼跟住就返去房用電腦
一入到去見到個螢幕
出現咗啲意想不到嘅事
我見到有人msn搵我
咁我梗係打開嚟睇,
跟住原來嗰個係芊靈嚟
打咗段好撚長嘅野出嚟
嗰陣邊容許too long didn't read
梗係即刻碌返上去睇下佢講乜,
我好記得碌上去嗰陣,
我係好緊張
好想睇但又好驚睇到一啲我唔想知嘅事,
所以我特登唔望嗰啲內容住
一拉拉上去先,
跟住逐啲逐啲碌落去
以前msn會顯示日期架嘛
一路碌嗰陣先發現原來我地好耐冇傾過計
原本係幾日一次,
一傾傾成版
內容好撚無聊
不過傾計氣氛好好
好多都係秒覆
係去到12月開始,
出現咗有一段真空期
直至到今日
2008-12-19,
對話框先至有返內容
終於可以慢慢睇下佢講乜野.
「壹仔呀,
你依家睇到嗰陣,
就係我準備出發去機場嘅時候喇,
哈哈好似電視劇咁樣添,
我第一句特登咁樣打架.
其實呢我糾結咗好耐,
究竟臨走前搵唔搵你好,
諗咗好耐……
最後都決定打,
或者你應該估到呢排我避開你,
我亦都覺得你應該知,
所以喺度配合緊我,
大家都冇出現喺大家眼前,
你可能會感到不解,
跟住落嚟我會講架喇,
唔奢求你會諒解我,
亦都唔苛求你會明白我,
我只係好想單純咁樣講,
我點解咁做啫,
我知你從來都唔鍾意睇咁長篇嘅野,
不過我都知你從來都係把口硬,
成日都話唔鍾意好多野,
不過我講兩講你就會肯做,
可唔可以再試一次,
唔理你為咗乜野原因都好,
破例一次試下睇晒佢,
真係一次咋,
之後唔會再有多一次喇,
多謝你.
其實我好想講好耐,
我從來都未見過一個男仔行埋嚟識女仔嗰陣,
係問一啲無聊iq題架!!!
知唔知成件事幾唔浪漫,
我重記得你講咩呀,
邊個區成日水浸丫嘛,
唔使否認我係唔會記錯,
你知我記性好好架啦,
重要根本就唔好笑,
但係你就係咁喺度笑喎,
搞到我都笑埋,
根本就唔係用條題目嚟引我笑嘅,
最初識你嗰陣都係覺得你好得意,
點解成個腦都係呢啲無聊iq題,
喺度講埋俾你知丫,
其實呢平時啲人問我iq題,
我係唔會估架,
唔係因為我冇iq你唔使咁快入我位喇,
而係我估野真係好差,
唯獨係你嗰啲唔合理唔好笑又好無聊嘅iq題,
我係真係會去諗,
未識你嗰陣夜晚我瞓覺嗰陣真係有諗呀!!!
絕對唔係講大話,
同埋重有一樣野,
喺我分手之後,
好多男仔都主動行埋嚟我身邊,
有唔少都好友善咁樣同我示好,
不過感覺其實真係唔多好,
簡單講即係太過拘謹,
可能佢地驚講多錯多啦,
每一個字聽落去都好似係有鋪排咁樣,
我覺得咁樣唔係正常傾計嘅模式,
係唯獨你呢條友,
講野粗俗都死,
從來都唔會收口,
平時又冇記性,
成日唔記得野,
旁人睇落去咁多缺點嘅一個人,
正正係令到我覺得好舒服,
相處得好自然,
每次同你傾計嗰陣都會好開心,
呢幾年都係咁樣,
其實呢好多時我都係為鬥嘴而鬥嘴,
因為好想聽你嗰啲甜言蜜語哈哈,
次次你都會講到天花龍鳳,
不過我又受喎,
明知係假不過我都係好鍾意聽.
你好明白我,
知道我鍾意啲乜唔鍾意啲乜,
不過另一個角度睇,
你都好唔明白我,
因為你睇唔穿我鍾意邊個人,
或者唔可以將個責任推俾你,
其實我都有我嘅問題所在,
一路唔敢同你講,
因為我好驚你唔鍾意我,
當同你講清楚之後你會唔接受,
可能有人講得冇錯,
愈重視一樣野就會愈保守,
所以一路都冇明示俾你知,
只係一直暗示同埋係咁提你,
希望有一日你會知,
“Y”stands for your,
依家諗返起以前應該大膽啲,
不論你係咪鍾意我都好,
我都應該親口同你講,
唔應該用埋啲所謂嘅暗示,
重新嚟多次的話自己就會識做,
不過呢個世界從來冇呢回事,
錯過就只有錯過,
無論你有幾遺憾都感動唔到時間,
佢都唔會理你有咩諗法,
只會低著頭一直向前行,
冇一樣野可以阻止到佢步伐,
至少我同你都唔得啦.
九月十月嘅時候我知屋企有呢個決定,
而且重知道唔知幾時會返嚟香港,
可能幾年可能十年,
我唔可以拖住你成世,
我好想咁樣做但真係唔得,
所以一定要同你分開,
不過嗰陣真係唔知點樣同你講,
中間有兩個月其實有好多時間空間,
不過我真係唔能夠下定決心同你斷絕聯絡,
所以一直擺喺心入面,
繼續同你相處催眠自己,
係直至12月我知道真係好快會走,
既然終須一別,
又唔想無啦啦好似人間蒸發咁樣,
突然唔見咗,
所以下定決心同你講,
長痛不如短痛,
雖然我都拖咗好耐喇……
同你開口嗰一刻重緊張過會考,
明明成件事好簡單,
不過都係會毛管直豎,
我從來都冇諗過「我要走」呢三個字係咁難講出口,
對住任何人講我都唔覺得係一件難事,
我重會安慰返對方添,
唯獨係對住你,
就連望你眼神都唔敢,
因為好驚你會融化我個決心,
到時又講唔出口,
知唔知有一刻我好憎你,
我憎你點解唔敢叫我留喺度,
嗰陣我重有奢望你可以俾勇氣我,
其實係架,
如果你話唔想我走,
我真係會同daddy媽咪講,
唔擔保一定得不過會有膽量同佢自己嘅諗法,
不過諗深一層其實我更加憎我自己,
成日都咁軟弱,
我好想好自私咁樣留低,
不過依家關乎到我一家人,
唔係淨係我一個,
我真係唔可以咁自私,
為咗自己私慾而唔過去外國,
我知以daddy個狀況去外國投靠我姑姐係比較理想,
媽咪都有咁樣同我講,
壹仔唔好意思,
真係好對唔住,
我冇勇氣去自私,
我知道如果我再係咁成日同你一齊,
去到走嗰日對大家都唔係好事,
與其留戀倒不如乾脆決斷一啲,
所以我選擇咗一個好差嘅方法,
就係特登避開你,
其實每一日我都好想行過嚟你班房,
好似平時咁樣一齊返屋企,
不過我知道我遲早都要適應,
既然係咁就不如俾自己一個緩衝期,
對你對我都係,
否則我認為我自己走嗰日更加唔習慣唔開心,
壹仔呀壹仔,
喺度再講一次對唔住.
當然我講就咁樣講,
不過好明顯你講中咗,
我都係一個口不對心嘅人,
我知我要同你斷絕聯絡,
不過真係唔忍心,
我好希望重搵到啲蛛絲馬跡係同你有關係,
所以我特登叫咗我媽咪,
去買你屋企用開嗰隻柔順劑洗衫,
我每一次搭巴士挨住你膊頭嗰陣,
都會聞到呢一陣味,
初時有啲唔習慣架,
不過慢慢就適應咗,
重覺得好好聞,
有時明明唔攰都要挨住你膊頭,
就係咁解,
你係咪講過點解我要成日聞你件衫,
其實就係呢個原因,
我好想記得呢一陣味,
每次聞到呢一陣味就會知道中學嗰陣,
隔離永遠都有一個男仔,
我係咁鍾意同佢一齊,
我係咁鍾意同佢出街,
最重要最重要最重要一點,
就係我一直都咁鍾意佢,
我依家著緊嗰件衫,
同埋我帶過去嘅衫,
都係有用呢一隻柔順劑,
我好想一陣搭飛機嗰陣,
耷低頭嘅時候會聞到你陣味,
去到一個新地方嗰陣,
夜晚瞓唔著嘅時候又可以聞到你陣味,
唔知點解就覺得好安全好舒服,
呢排晚晚瞓覺嗰陣我都係咁樣,
跟住自己隻眼就好唔爭氣咁樣濕咗,
但我真係唔可以拖住你一世,
唔可以對住你講任何承諾,
因為連我自己都唔知自己可唔可以遵守,
壹仔呀壹仔,
你要記住第日搵女朋友嗰陣,
一定要好好記性,
記性唔好嘅話你就會成日唔見野,
例如上到大學嗰陣,
你要叫佢提你拎水樽,
因為你成日拎出嚟飮,
飲完就擺喺地下唔記得擺返落書包,
同埋如果嗰日落雨,
你叫佢一定要提你帶遮,
特別係搭巴士嗰陣,
因為唔提你嘅話一定會唔記得拎,
你冇睇錯呀係一定呀,
重有,
你要講埋俾佢聽你有好多野唔鍾意,
唔鍾意去戲院睇戲,
寧願喺屋企睇,
去海洋公園唔鍾意玩機動遊戲,
因為你好驚離心力,
淨係鍾意玩摩天輪,
就係貪佢夠慢唔刺激,
你唔鍾意食buffet,
因為你對生蠔同埋長腳蟹冇乜好感,
對你嚟講食野最緊要係方便,
淨係鍾意食日本魚生其他魚你都唔鍾意,
又唔食得辣喎,
唔鍾意燒野食淨係鍾意打邊爐,
唔止咁少呀你知你好煩,
你要提你將來個女朋友,
無時無刻都要預備你通街唱歌,
特別係啲少人嘅地方,
因為你一諗到就唱,
你要叫佢一定要識陳奕迅,
因為如果對方唔識嘅話,
你自己就會覺得冇咁過癮,
都唔知咩人嚟成日都逼人聽,
好彩我有聽啫如果唔係真係唔識,
重要提佢你係一個好貪玩嘅人,
無時無刻都想整蠱人,
叫佢唔好咁易嬲,
因為愈嬲就會愈整蠱得多,
你就係一個咁變態嘅人,
最後最後就係一定要叫佢好鍾意你,
因為如果唔鍾意你,
係包容唔到一個咁特別咁奇怪嘅你,
有人就係可以咁鍾意你,
一直都包容咗你幾年,
所以先夠膽咁樣講.
原諒我前言不對後語,
嚟到最後真係就嚟走,
就俾我自私一次,
八點鐘我就會入閘,
理性上我係唔想見到你嚟,
不過情感上我係好想好想好想見到你,
希望你會嚟啦,
再同你講嘅野都唔多,
喺張生日咭同你講晒,
提示係五點鐘,
我好記得我地第一次一齊放學嘅時候係五點鐘,
哈哈我係唔會記錯架,
希望你會明白係點解啦,
估唔到去到最後都要暗示,
我走咗之後其實冇乜特別,
都要繼續奮鬥落去,
你講過話好想入到大學,
你唔係蠢一定得架,
加油加油加油,
同埋你每日放學一定要記得帶齊手冊功課筆袋銀包水樽,
你知你記性幾好架啦,
去到呢度都冇咩好講,
最後一句就送返你曾經唱過俾我聽嘅歌詞俾你啦,
有借有還,
大家冇拖冇欠,
好喇唔講咁多,
再見.
原來這裡沒有你 原來世界沒有那麼美」
睇完佢個訊息嘅時候,
再望望右下角,
顯示為22:00,
遲咗幾個鐘不特止,
重偏偏多咗一分鐘,
乜都冇早過,
就係早咗六十秒.


text:
BB皮膚敏感,唔知點算好
-
draperry last edited by
女女依家三個月大,因為我一直都俾佢飲人奶,所以都唔覺得有咩問題,但係近期奶水少左就俾佢轉飲奶粉,一飲奶粉佢就皮膚敏感,想問下其實係咪唔應該轉奶粉?但係唔俾佢飲奶粉,我又唔夠人奶俾佢飲,都唔知點算
-
emily_c last edited by
會唔會係隻奶粉同BB唔係咁夾呀?
-
wongkc1989 last edited by
@draperry 你係咪俾阿女飲牛奶粉? 好多BB對牛奶粉會有敏感嫁
-
lerena last edited by
@draperry 不如轉下奶粉,你可以試一試卡XX妮羊奶粉,呢隻100%係羊奶,冇牛奶咁容易引起敏感
-
tina last edited by
餵開人奶可以試下轉illuma比bb
illuma入面有hmo同sn2,對bb個腸胃同抵抗力都有幫助
大女都有飲illuma,夾得都好好
-
chivanleung last edited by
依家真係越黎越多BB有皮膚敏感,真係要時時都好留意
我上個星期去左卡洛xx個四月媽媽會講座,就是講BB皮膚敏感嘅問題
-
evonnene last edited by
我仔皮膚都有少少敏感, 轉飲左上面講個隻羊奶粉後好返好多, 冇咁容易敏感
而且呢隻奶粉又唔羶, 我仔好鍾意飲
-
Kitty last edited by
一係就試下有機奶粉,bb飲開illuma organic皮膚都滑滑
-
yoyoluv123 last edited by
可以睇E生先.
之後可以轉食S26 低敏個D 奶粉
會減輕少少的~


text:
2016年7月23日,本土民主前線發言人梁天琦係記者招待會上指,已經向選舉主任表達希望延遲回答關於港獨主張嘅問題.及後,梁天琦直言,呢個狀態對佢黎講係一個兩難,要係「堅持主張,光榮撤退」同「苟且偷生做契弟」兩者之間選擇.
係今年二月嘅新界東立法會補選,梁天琦曾經講過「抗爭係無底線」,我好同意.所謂無底線,唔應該限於街頭抗爭以武制暴上.為左進入議會達成自己嘅政治目標,暫時低聲下氣,忍辱負重做契弟,又何嘗唔係「無底線」嘅一種?
更何況,梁天琦呢一刻形象貫徹始終,亳無政棍感覺,相信支持者會繼續信任佢.
相反地,完美演繹「形象行先,打死罷就」嘅人係邊個?就係個堆泛民同左膠.
佔領期間,學聯幾個代表明知無可能進入到中國境,都堅持搭飛機去北京見李克強,結果係人都估到,佢地係機場就被沒收左回鄉證.另一方面,梁國雄等泛民人士多次高調試闖澳門關,次次都入唔到,次次都講啲自己被政治打壓之類溉廢話,你唔悶我都厭.
如果今次梁天琦嘅處理手法係高調話自己堅持港獨主張,拒絕為入立法會收口,老實講,我會好失望.
歷史上都出現過唔少忍辱負重嘅人物,最後都成就偉大事蹟,遠嘅有越王勾踐,近嘅有昂山素姬.2016年立法會選舉,已經係香港議會抗爭嘅最後機會,對於本土民主前線,香港民族黨,熱普城等獨立建國派,我唔介意參選人用任何忍辱負重嘅方法進入議會,過到海先係神仙.


text:
識咗阿Wing咁多年,成日問佢有咩補濕好既product介紹下,因為工作既關係,成日周圍飛,皮膚乾到一個極點,搽咩都唔work.阿wing 有次建議我試下佢既新product,佢話皮膚唔夠休息,用咩好野都唔得啦.試下呢個韓國Clavier系列係專為令肌膚休息而研發既配方.
一套3件基本護膚products : 爽膚水,精華液同修護霜.另外再加一塊面膜.
喺呢度我好想首先講個面膜,因為佢比到我好大嘅Surprised!話說我一落機沖個涼敷個面膜.佢既質地好特別.同一般既jelly面膜唔同,感覺更厚,不過無韓國平時果d咁多精華喎好似.敷完 15分鐘望一望⋯面上充滿光澤,感覺非常水潤!邊個話要濕笠笠勁多精華先好?
問返阿wing,佢話呢個面膜特別在於用到高密度的纖維技術,相比而家市面上既面膜有500倍以上的密集結構,所以有高效鎖水既效果,提升肌膚吸收力!最重要最重要係可以即時將我成日敏感既肌膚靜止,我好需要呀!!!
仲有呀,平時飛機空氣污濁,做左幾年之後好多空姐同事都呢樣敏感,果樣敏感,市面上咁多面膜,又唔係好識睇成分.呢個牌子採用對肌膚無害既天然植物製造既防腐劑,咁就唔怕敏感啦.真係敷完無痕,第二日又無出粒粒.💪🏻
敷完mask一定要做返正常最基本既3個steps,我最驚化妝品保養品有太濃既香味,感覺落左好多化學物質咁.而呢3個products:toner,serum同cream 都係淡淡既天然香味.
Toner質地清爽但又唔係好稀,搽完已經感覺有鎖水既效果.而個cream係膏質既,正係我鐘意既質地,普通既emulsion質地都已經救唔到我乾到爆既面.
平時飛完塊面極乾,訓到半夜仲要乾到補cream,呢個又ok wor.仲有,好多女士都好care既係用完呢幾個product,再化妝會唔會出擦子膠碎!答案係:唔!會!咁就放心曬,唔會用完呢幾個products再化妝,成面擦子膠碎,又要再洗面,面都乾曬,男朋友面都黑曬啦!
想試既朋友快d上鋪頭試下啦!


text:
《大帥哥》開播好評如潮 舊金句勾起童年回憶
張衛健事隔多年再次回歸港劇懷抱,佢嘅回巢之作《大帥哥》喺未出街之前唔少觀眾已經話好期待.等咗年幾兩年都未播,唔少人都擔心劇集會淪為倉底貨,好彩劇集喺星期一終於開播.張衞健果然冇令大家失望,網民嘅評價大多數都係正面,而家就同大家睇下網民對劇集有咩回應啦!
講舊金句勾起童年回憶
劇集播出3集,張衛健已經講咗唔少佢過往嘅經典對白,好似一開場,佢以大帥造型霸氣出場,佢問手下自己有幾型,之後徐榮就答佢「型到跌渣」,佢就話自己唔係型到跌渣,係型到噴汁呀!之後喺劇中佢仲有講「涼風有信,秋月無邊,虧我思嬌嘅愁緒好比度日如年.雖則我唔係玉樹臨風瀟灑倜儻,但我有廣闊嘅胸襟加強勁嘅臂彎.」,「如來佛祖玉皇大帝觀音菩薩指定取西經特派使者花果山水簾洞美猴王齊天大聖孫悟空」及「Yo! 打妖精咋嘛,使乜驚啊!」唔少網民都話呢啲金句好正,真係好經典同埋勾起童年回憶.不過亦有網民話講舊金句係欠新意同睇到好尷尬.
除咗翻炒舊金句之外,張衛健喺短短幾集已經有新嘅金句,例如係「型到噴汁」同埋「誰大誰惡誰正確」,有網民已經話好期待劇集會有幾多金句成為經典.
張衛健擔起成套劇
張衛健今次喺劇中飾演人稱「大帥哥」嘅狄奇,開頭時狄奇只係一個小小伍長,之後因為拯救咗蒙大帥(蔡國慶飾),所以獲升級成為旅長兼管理昇威鎮.睇咗幾集,唔少人都繼續俾佢嘅「張衛健式」演技吸引,認為佢演得生鬼搞笑之外,同時亦有嚴肅無奈嘅一面,同時會機關槍式講對白亦都恰到好處.唔少人都大讚佢有壓場感,全靠佢擔起成套劇,紛紛留言讚佢「相信全世界睇呢套劇都係睇張衛健」,「佢真係幾好戲」,「呢個角色真係張衛健做最正」,「證明一個重量級嘅演員壓陣幾咁緊要,一個由頭帶到尾」,「基本上張偉健帶住成班人做戲」及「張衛健救成套劇」等等.
劇情輕鬆有趣
劇情除咗講述狄奇升級成為旅長兼管理昇威鎮之外,仲有講到鄰近三個地方大帥將自己嘅老婆艾妞(楊秀惠飾)及葉天嬌(譚凱琪飾)送俾佢做姨太太,章沅婉(蔡思貝飾)係革命黨成員不過刺殺蒙大帥失敗,仲成為狄奇嘅姨太太,兄弟馬炭(洪永城飾),羅義(徐榮飾),冬來(李嘉飾)同狄奇齊齊喺地雷陣救沅婉,艾妞及天嬌喺大帥府爭寵及佢哋揀店舖收取進貢等等.劇情輕鬆,搞笑又有趣,唔少網民都話「套野輕輕鬆鬆幾過癮丫」,「呢套先有資格做台慶劇」及「幾搞笑」等等,真係啱晒返工壓力大嘅打工仔,返完真係可以減壓輕鬆一下.
蔡思貝好索及演技有進步
蔡思貝喺劇中飾演革命黨成員及狄奇嘅姨太太,一出場唔少網民已經讚佢靚咗同演技進步咗唔少.佢一出道就成為無綫力捧花旦之一,當時演技幼嫩兼聲線高音,不過就經常做女一,令網民反感.不過近年演技開始有進步兼唔再用高音嘅聲線講對白,慢慢令大家對佢改觀.今套劇網民都讚佢「型又得 靚又得」,「蔡思貝好正」,「佢越來越正,演技又越來越好」及「眼前一亮」等等.


text:
心怡由4個月左右開始睡前啜手指,日間時間佢唔會啜,只會在攰到想訓嘅moment先啜左手,按撫自己冷靜落嚟.直到現在20個月,歷時近16個月😮 佢細個D嘅時候都認同啜手指係可以對佢身心有好嘅發展.啜手指黎講,我主擔心係影響到牙齒生長同手指變形,所以有SET左個時間俾自己同心怡,就係2歲前後就要盡戒.盡管旁人的不理解 (不停咁問點解俾佢啜? 俾佢啜奶嘴啦,奶嘴好d!! 點解唔戒? 強逼唔好俾佢啜啦!!),相信他朝有日時機一到都會成功戒到,只係遲早嘅事姐.
喺佢歲半咁上下,其實佢門牙同旁邊2隻都出晒,但係排位係前後腳咁,好似有大半隻收埋左喺門牙後面.另外佢隻手指已經咬到起”枕”,指甲有少少壓扁.差唔多時候開始慢慢試用唔同方法協助佢嘗試戒啜,方法有軟有硬,包括真係俾個奶嘴佢啜,但個衰豬咬咬下會成個放晒入口當食物咁玩;嘗試講故事方法洗佢腦;畫公仔落佢手指公,話係DADDY黎架, 唔可以咬佢之類;後來買左支聞說好WORK 嘅超苦手指膏,再配合埋用蟲蟲鐘意聞口水味會咬佢手指後變苦,佢有一刻係唔敢啜,但之後勇於挑戰去啜,食到苦味話「苦苦」,忍左陣唔啜.我仲妄想以為咁就成功?! 最後頂唔緊克服埋苦味啜番!!!! 亦有試過強行掹走佢隻寶貝手指同埋拉住佢隻手唔俾佢啜,慘過鬧佢! 諗諗下,其實我地都習慣左佢俾嘅呢種Signal,同埋佢只係想訓先啜手,快速冷靜到自己,培養覺豬.所以…半佛系咁等緣份到!!
呢個機緣終於喺上個星期六非常偶然嘅情況下來臨,當時心怡啜緊手指,突然同時打乞痴,唔小心咬到自己親愛的手指公話好痛,跟住阿媽我打蛇隨棍上叫佢唔好再啜,牙齒會再咬到好痛架!呢種痛佢好深刻下…. 結果心怡當晚臨訓前記得話唔好啜手指!! 講得出做得到!!! 喺第2日午覺同夜晚都無啜訓😍 佢每當想訓或攰有爭扎過,但記起好痛就真係無放入口,仲話我聽:唔好啜手指啦!我話不如攬公仔啦, 攬被被啦, 佢都麻地.見心怡有刻意將手指放遠D離開D個口,想啜就摸枕頭套或者左碌右碌一陣,好厲害,好可愛!! 見仍囉囉攣爭札時,阿媽我唔知可以做到咩,只有扮演親愛嘅手指一直陪住心怡,鼓勵佢,讚佢嘅努力!!
直到今晚已經係成功戒啜手指第5晚,連半夜有時見佢轉身郁都無啜手指.阿媽見證住你呢5日嘅囉囉攣成功克服到困難,認真PROD OF YOU AND LOVE YOU!!


text:
24 JUNE 2016(FRI)
五歲仔先第一次搭飛機去旅行,其實小小豬又真係好似幾水皮,不過我就覺得依個年紀去旅行都幾好,起碼佢地可以自己親身經歷玩過咩...做過咩,有深刻啲印象唔係好啲~
其實原本我地都打算趁小小豬升小一前嘅暑假,同佢去一轉旅行,等佢可以見識一下之餘又可以玩下,輕輕鬆鬆咁玩完先過佢嘅小學生涯.
不過我地嘅計劃就提早左,因為我地三口子非常榮幸,可以得到美素佳兒邀請,參加四日三夜親子沖繩體驗團.
我都唔怕醜咁講,沖繩俾我嘅第一印象就會想起「戀戰沖繩」依套電影,記得係會有好多靚嘅風景同陽光海灘,所以對鐘意睇風景嘅我地嚟講都有點期待呀!
機場我地之前都嚟過幾次,不過正正式式係嚟搭飛機都係小小豬嘅第一次,所以小小豬由check-in到入閘都係表現得既新奇又緊張,仲成日以笑蓋住佢嘅不安,其實小小豬一向都係安全感不足嘅小朋友,所以佢嘅表現我都好理解,話晒第一次出門,唯有俾多啲信心同安全感佢啦~
恨左好耐終於可以係依個位打卡~
我地上飛機啦~
第一次搭香港航空,感覺都唔錯,其實都只係差左一個豐富嘅飛機餐,全程都同其他航空公司分別不大呀~
係依兩個小時飛行過程,小小豬可以話係發達,因為平日唔可以玩嘅電玩,可以透過依兩小時慢慢玩.其實平日係唔可以呀....不過搭飛機咁興奮,就破例俾佢玩一陣電玩同睇一套卡通片啦~
一嚟到沖繩,日本領隊哥哥就為我地介紹沖繩有關嘅事跡,同埋講解我地依幾日嘅行程~
聽書依啲就留俾DADDY啦,小小豬話佢要好專心咁睇下街道,仲話沖繩啲風景好靚哦~
我地到沖繩都已經係四點幾,所以第一日行程就輕鬆啲,那霸市內最大嘅商場Naha Main Place~
我個人覺得就係安靜版SOGO,因為都係一般百貨公司,但就係非常靜(日本人真係好溫柔呀),相信最嘈都係小小豬啦!
估唔到我地係沖繩第一個付款活動就係玩依個拍拍機,其實我地都唔知玩咩,只係見燈就指,兩父子傻拍一返咁啦~
之後小小豬就去扭彈彈波~
跟住就齊齊去玩具部睇玩具(冇錯..係睇ONLY冇買...哈哈),由於初時我地都唔知玩具部係邊,估唔到小小豬主動提意
問店員,仲用佢啲唔純正嘅日文加英文問,真係俾佢笑C(點解小小豬識日文....因為依其學校教緊不同國家語言,剛好出發時教緊日文嘅見面話,所以依隻豬
就以為自己好叻咁啦)~
有得去旅行心情都真係唔同啲,見到商場內嘅公仔,小小豬竟然主動叫我幫佢影合照,佢真係冇乜幾可呀~
行左一陣,見仲有少少時間,咁就去行下師奶仔勝地 - 超市,聽朋友講沖繩啲苦瓜係好出名,所以都曾經有心思思買幾個返香港,不過......我地仲有幾日行程,天氣又咁熱,怕未返到香港就已經熟到爛,所以都只係睇下就算(但...真係又平又靚,好吸引呀)~
今次行程小小豬都有帶佢嘅私家相機(其實係我之前買嘅防水攝影機),等佢可以拍低自己鐘意嘅嘢,其實佢真係邊行邊影,就連個公仔都唔放過,仲影左好耐....對住佢依個表現,真係唔知好嬲定好笑呀~
唔好話我祟日,沖繩地方真係就連街上面都乾淨啲,空氣都清新啲,就連馬路旁嘅草綠啲呀~
行完商場就去食我地第一晚嘅沖繩宴,係市內一所好有名嘅燒肉店 - 敘敘苑~
燒肉其實即係日本版韓燒,日本人對食物講究都知,就連前菜都可以咁擺得咁靚,而且仲幾好食添(尤其係個似粉絲嘅小碟,小小豬九秒九就食晒啦)~
我地三口子就食左兩客豬肉同一客牛肉,真係勁好食,尤其係個豬腩位,肥瘦均勻,入口超滑.老公都贊個牛好食,尤其係個牛舌,一啲都唔韌呀~
小小豬都食唔停口,食得仲多過我呀~
嘩...食完咁多肉,仲有一碗海鮮粥,真係超級豐富呀~
哈哈哈...小小豬就開心啦,因為小朋友仲有橙汁同雪糕食,真係非常HAPPY呀~
搭左一轉飛機又玩左成日,小小豬都已經冇晒電,係旅遊巴上已經瞓左啦~
坐左大約一小時車之後,我地就到達今次四日三夜所入住嘅酒店 - The Ritz-Carlton, Okinawa.
嘩....一踏入房間真係有啲不能相信,因為房間入面係勁大勁舒服,房間內加多一張小床都仲有好多空間,真係非一般渡假酒店呀~
而且佢嘅設施都好齊存,仲因為我地有小朋友,安排左好多小朋友用品添~
咖啡機都有一部俾我地使用~
仲有一部空氣清新機,我都係第一次見酒店有提供呀~
當然仲有啲自費小食提供啦~
玩左成日,唔止小小豬...就連我都真係攰都冇朋友,所以快快手就走去瞓,迎接第二日嘅精彩行程呀!
**我地的FACEBOOK PAGE,齊齊來交流親子.育兒.烹飪啦**


text:
「讚美」係一種藝術,仲係一種講時機嘅藝術
「讚美」係一種藝術,除咗自己要學點樣讚人,當然仲要教個囡點樣欣賞他人,從心而發咁表達畀對方知道,所以我對住亞囡成日都係「為善不甘後人」,一有機會就大讚特讚.
好似初初佢能夠成功喺potty 去wee wee 或者poo poo,我都會非常雀躍,然後好開心咁同佢打氣,有時見到佢出靚poo poo 更加會美言幾句(靚poo poo 代表腸道健康嘛)!
經過我一番努力,亞囡開始感染到少少讚美別人嘅美德,但係個 timing 就拿捏得唔係咁好…
話說某日朝早同亞囡出街玩,佢突然急wee wee,咁我就同佢去商場廁所.入到去發現一個人都冇,心諗:Good!唔怕亞囡慢吞吞阻住其他人.亞囡去完wee wee,亞媽就順便辦埋大事.
正當我 poo 𡁵之際,亞囡就將我當日同佢戒片講嘅說話,以相當肉緊,仲要高八度嘅語氣講出嚟……
亞囡:嘩!媽媽好叻叻呀!啲poo poo 好犀利呀!又長又大條!你要加油努力呀!
上一秒嘅我心諗:嘩!亞囡你都學得幾淋漓盡致嗰喎!下一秒打開廁所門先發現,原來成個廁所都係人,佢哋一見到我出嚟,都投以竊笑嘅目光,當下,我真係勁想搵個窿捐!
雖然係有啲尷尬,但回過頭來諗諗,如果當日佢戒片嘅時候,我以怪責嘅口吻同佢對話,相信呢一刻,我一定會無地自容.


text:
擁有一段美滿嘅婚姻絕對唔容易,因為婚姻關係唔係一個人嘅事,係雙打賽.即使自己肯蝕底,無限付出,只要對方回敬唔一致,某時某刻,婚姻關係都會破滅.所謂冰封三呎,非一日之寒!好多時我哋對對方嘅不滿,唔表達唔討論,以為忍咗佢就冇事,積埋一大堆不滿,好易變咗計時炸彈,一觸即爆.在我嚟講,有問題一定要即時解決,拍拖相處時,已經會考慮第時同呢個人結婚會係點.如果一開始拍拖已是大家互相忍受,好多不滿,其實呢個並唔會係一個適合自己嘅結婚對象.當然,兩個在不同環境成長嘅人,性格觀點一定有偏差,但如果磨合咗一段時間,相方仍然不能遷就,唔好期望婚後可以改善,因家庭責任更大,問題只會更多.
一個家庭,能夠和諧相處係好重要!如何和諧,好睇夫妻二人性格,其中一方性格太強硬,說話太倔,甚至個人冇幽默感,都係好難相處融洽.其實關埋門就真係一家唔知一家事,但朋友聚會中,有時都會見到好多尷尬場面.例如老公們對老婆態度差;有時老婆們又完全唔識畀面老公,好鍾意響朋友面前奚落佢;大家講緊笑,又唔知邊個突然認真咗,對號入座,搞到有人黑面離場都試過.同時我發現,呢啲事情唔係一兩次發生,兩公婆相處可以長期對決咁,一句唔啱聽就黑面,但又無論黑幾多次面,另一方仍然係會繼續一句質埋嚟.究竟係習慣咗,懶得去改變?定係根本唔知問題所在?要傾訴唔一定搵朋友,兩公婆平時都可以傾訴心事,將自己唔鍾意嘅野講晒出嚟,畀對方知道自己感受,亦可改善關係.
講幾個例子畀你哋聽,可能大家聽完又會有所得着.話說早排身體差咗,醫生吩咐多休息,鐵人生涯要稍停.我親愛嘅老公開始幫手煮飯洗衫,分擔家務,我十分感動啦!然後我發現呢個角色調換,原來對婚姻關係好重要!因為只有親身經歷過,你先明白當中感受,難處,會更體諒對方,唔會再一句質埋去,點解你唔咁樣咁樣...
例子一,我洗衫一向係出街衫褲同內衣褲分開洗.而老公嘅返工衫褲同襪再分自己一機洗,因為佢返工服比較污糟.有次佢見到我將佢嘅返工衫褲同襪一齊洗,佢有啲不滿,叫我要分開埋衫褲一機,襪一機,咁會乾淨啲.而我近排見到佢幫手洗衫時,佢都係將返工嘢全部一機洗晒.人就係咁得意,你一句說話批評別人嘅工夫係好閒,到你自己落手落腳嘅時候就自打嘴巴了.相信佢以後都唔會再同我講,返工衫褲同襪要分開洗啦,哈哈!
例子二,晚晚煮果餐晚飯,係我最討厭嘅事.自從煮飯交畀佢,佢終於感受到我嘅苦況喇!煮咗半年,近排忍唔住講,要晚晚咁樣煮,真係好厭惡!我聽到呢句我好感動,因為佢終於明白我晚晚要煮飯嘅感受!從前我煮好飯,佢響出面玩緊木,叫極唔入嚟食!有時又會我煮煮下,佢話出去同朋友食.而家佢一煮完,見我哋仲未執檯,佢已經黑面,風水輪流轉吧!慘呢⋯⋯
以前有時我煮完一碟有肉有菜,覺得累了唔想再煮,佢望到會問一句:就係一碟?唔煮埋其他畀啲仔食多啲?結果我又入去快快手煮埋.今晚我聽到佢話累,炒一碟西芹雞柳算了,我話冇問題,都夠啦,叫佢唞唞.你明唔明個分別?因為我煮過,而佢開口話我果時佢未煮過,我唔怪佢.
其實婚姻要美滿,要和諧,真係靠雙方願意付出,願意體諒.好似我講嘅例子,唔係要話老公不是,而係想提醒大家,夫妻關係中,一定要識得體諒另一半.明白對方日常要工作要照顧屋企已經好忙好辛苦,唔應該隨口苛刻,仲要工夫唔係自己做,係對方做嘅時候,真係多謝都嚟唔切,無論做成點都應該多多讚許!平時說話語氣,懂得照顧對方感受,只要真心愛錫對方,婚姻關係自然美滿.


text:
今日去左做 Part Time 呀 ^.^
好難得有份野做下,事緣尋日有人搵人派野,DCO 下年有個 degree course,所有搵人派下傳單咁
咁原本我唔想做既,不過聽見有 $,見時間又 ok 就當然即做喇,呵呵 (無計,要向現實低頭,無可能成世唔做野)
咁今日又落好鬼大雨,又要拎住 d 好重既傳單,又要擔遮,去到葵芳又搵唔到邊家小巴,鬼咁狼背.
係果度差唔多20分鐘先搵到小巴上去,上到去勁灰,以為無亙遮頭添.好彩佢係有兩個出口既,其中一個最多人進出既出口,對面就係商場,可以係果度派.咁先解決到個問題.
今日成績比起其他人應該都算係咁喇,因為我都派左 80% 以上,算係唔錯喇.
不過最衰既係後尾要搵返屋企,第日再拎返去學校.但派左咁多都唔算好重.
但我個 fd 超灰羅,去中環間徐成奔派,幾乎無郁過咁濟,果度得小貓三四隻,雙乎 200 份羅返哂屋企.勁可憐.
夜晚,Rebecca 係咁問我,覺得佢份工見唔見得成,佢話相信我直覺喎.
係唔知點解我既直覺對於關於佢既野真係奇準既……不過當然喇,有啲野,始終係唔準 ^.^
咁我俾左個 ans 係佢得,但佢男朋友就唔得,佢即時唔開心,不過無計,我係真係咁覺得.


text:
老花
老花(粵拼:lou5 faa1,英文:Presbyopia),係指眼睛出現老化,晶狀體唔可以將近物對焦而導致視力問題嘅情況,患者喺睇近嘢嘅時候會覺得模糊.
病徵[編輯]
喺睇近嘢嘅時候患者會覺得模糊,而且光線唔夠嗰陣特別嚴重.噉係因為光線唔夠嘅時候人嘅曈孔會擴大,導致景深變窄.
另一個病徵係,大幅轉移視線焦點嗰陣,患者睇到嘅瞬間影像會暫時變得朦查查,噉係因為眼嘅變焦慢咗.
成因[編輯]
隨住人嘅年紀增長,對眼睇近嘢嘅調節力會逐漸下降.目前醫學界重未能夠完全確定老花嘅成因,但一般認為主要嘅原因係:眼裡面晶狀體嘅彈性隨住年紀增長逐漸減弱,睇近嘢嗰陣,晶狀體弧度唔夠,未能將光線聚焦到視網膜;但亦有可能係晶體嘅弧度隨住年齡改變,又或者控制晶體弧度嘅睫狀肌隨住年紀增長冇咗力度.
另外,開始有老花嘅年齡可能同緯度,日照時間有關,住喺熱帶嘅人出現老花會比溫寒帶嘅早,住喺海邊嘅人有老花眼亦比內陸嘅早.
對策[編輯]
老花可以透過老花眼鏡或者隱形眼鏡來矯正.有輕微老花嘅人,如果睇書嗰陣將書攞遠啲就睇到嘅話,噉唔一定要配鏡.但如果度數加深,睇書覺得辛苦嘅,就應該配返副眼鏡,避免對眼過度疲勞;但配老花鏡要記得對好焦距,唔係嘅話可能會傷眼.
另一方面,由於患者可能亦有近視,噉嘅話睇遠同睇近就需要兩副眼鏡.唔想咁麻煩嘅可以考慮配雙光(雙焦)眼鏡,呢種眼鏡嘅鏡片有兩忽,分別有唔同嘅焦距,可以對應唔同度數同睇嘢遠近;如果一時要睇近,一時要望遠嘅,重可以配多焦點眼鏡,但戴呢啲類型嘅眼鏡係需要一段時間去適應.因為呢類鏡片無明顯兩忽,焦距慢慢改變,所以又俗稱漸進鏡.


text:
呢篇係筆者頗抗拒動筆,但最後決定寫出嚟嘅文章.作為一個關注精神健康嘅團體,我哋理應鼓勵大眾,有抑鬱症唔好諱疾忌醫.根據 UK NICE 建議,有嚴重抑鬱症,或者抑鬱症久久不癒嘅人可以考慮抗抑鬱藥治療.絕大部份整合分析(meta-analysis)都發現抗抑鬱藥對抑鬱症頗為有效,可以話係治療抑鬱嘅有效手段.可能在坐都有人考慮過服食抗抑鬱藥,但唔知你地又有冇聽過,啲藥係點樣研發出嚟嘅呢?
就好似任何藥咁,抗抑鬱藥係臨床測試之前(Clinical Trial)都會通過一系列動物測試.聽到呢度你可能會問:咦,我哋點知隻動物係咪抑鬱先?要試藥就要定義抑鬱,而隻動物唔會同你講佢好唔開心㗎嘛.就呢個問題,心理學家有好多嘅測試方法,我就同大家分享兩個比較著名嘅-分別係「絕望深淵」(Pit of Despair)同「強迫游泳」(Force Swimming Test).絕望深淵係一個籠,裝住一個倒三角形,入面有水同食物盒.研究員哈里·哈洛(Harry Harlow)將啲猴子放咗係入面最少三個月.咁點解叫「絕望深淵」,原來呢個龍一設計,係唔會俾啲猴子同外界有任何形式的溝通,連研究院嚟補水補食物,佢地都唔會見到.除此之外,倒三角形嘅設計會令啲猴子非常唔舒服.所以佢地就一直喺嗰度,無同伴,又唔知發生咩事,又會比佢整痛咁日日夜夜受折磨.開頭啲猴子都會想沿住個倒三角形逃出生天,但係佢哋爬呀爬,始終走唔到出去.呢個時候,佢地就會非常絕望,放棄抵抗,知道自己做咩都改變唔到自己受嘅苦,就會進入習得性無助(Lerent Helplessness)嘅狀態.強迫游泳測試嘅原理都係差唔多,研究員會掉啲實驗動物入一個裝咗水嘅圓桶入面,開頭佢地會嘗試逃走,但係好快就會發現做唔到就郁都唔郁,同樣都係依種對現實嘅無助令佢地進入習得性無助狀態.
咁同抑鬱藥有咩關係呢?研究員假設動物嘅習得性無助,同抑鬱症病人嘅絕望感好相似,所以佢哋會試下抗抑鬱藥可唔可以消解依種無助感.例如係第一次強迫游泳測試完咗24個鐘頭之後,研究員會再掉啲實驗動物入個水桶度,然後會記錄食咗抗抑鬱藥嘅動物比起冇食嘅,會唔會係放棄抵抗之前堅持耐啲.如果係嘅,研究員就會下結論嗰隻抗抑鬱藥有效.
依種實驗,無論係學術或道德上爭議性都極大.爭議嘅核心,就係究竟動物嘅依種行為表示出嚟嘅「絕望」係咪同人類嘅絕望同一性質.如果唔係嘅話,依類實驗自然就冇學理基礎,因為佢量度緊嘅嘢同人類嘅抑鬱狀態冇乜關係.如果係嘅話,咁就係道德爭議.有啲支持動物實驗嘅學派,認為動物只不過係對環境刺激作出反應嘅機器,例如法國著名哲學家笛卡兒(Rene Descartes)就抱持呢個觀點;或者佢哋認為動物雖然有感覺,但係佢哋嘅痛苦比較低層次,例如化妝品測試,啲研究員會荼化妝品落兔仔隻眼上面.雖然佢哋啲眼俾人監生嗱爛會痛,但係依啲肉體上嘅痛楚係比唔上人類絕望,憤怒,傷感呢啲精神痛苦咁高層次,所以動物測試可以接受.但係抗抑鬱藥嘅測試嘅性質好唔同,因為佢學理上假設左動物所受的苦係同人無本質上面嘅分別.如果係咁,我哋係咪應該繼續依啲研究呢?動物嘅能力唔及我哋,但如果單純因為咁,我哋不停轉嫁自己嘅痛苦去弱者度,又係唔係一件合理嘅事呢?
呢啲問題去咗倫理學範疇度,亦唔係三言兩語可以講清.筆者寫依篇文章,只係想點出抗抑鬱藥背後較鮮為人知嘅真相,最後未服唔服抗抑鬱藥係個人選擇.但係最低限度,筆者想帶出一個訊息:就係當今人類嘅福祉,係建基於無數動物嘅苦難之上.就算我哋即時改變唔到生活模式,至少都應該常存感恩,盡量減少佢哋嘅犠性.
圖:我和寵物的日常


text:
小朋友缺乏睡眠的影響
1. 影響身高
晚上10點到凌晨1點係生長激素分泌最旺盛嘅時候,呢段時間小朋友應該處於深睡眠狀態,如果錯過咗呢個時間就會影響小朋友生長.由淺層睡眠去到深層睡眠需要大概50分鐘,所以由晚上9點開始就應該比小朋友進入睡眠狀態.
2. 傷害心臟
大家都認為捱夜最傷嘅係肝臟.其實對小朋友來講,心臟先係傷最嚴重.因為睡眠不足會令佢哋情緒更加亢奮,如果長時間處於呢個狀態,就會增加小朋友患心臟血管疾病嘅危機,到咗中年,就會比同齡人士更加容易患上呢類疾病.
3. 導致性早熟
年幼嘅小朋友身心嘅抗壓能力有限,日頭精神得唔到放鬆,就會分泌出壓力荷爾蒙;夜晚唔早啲瞓覺就會令壓力荷爾蒙繼續分泌,唔單止影響生長激素嘅分泌,仲會令性荷爾蒙失調,出現早熟現象.
4. 影響智力
瞓覺時段唔同,對身體都有唔同意義.上半晚進入睡眠狀態可以有助造血功能完善;下半晚睡眠有助身體器官自我調節;日頭瞓覺就只會回復體力.
所以,早瞓嘅小朋友轉數都比較快,更加聰明.夜瞓嘅小朋友就會表現得脾氣暴躁,好動,注意力唔集中等等,對將來學習有好大影響.
點樣幫小朋友改善夜瞓習慣?
1. 規定睡覺時間
家長要規定小朋友上床瞓覺嘅時間,臨瞓前半小時可以講故事,聽音樂.一方面可以令小朋友平靜落嚟準備進入睡眠狀態,另一方面可以比小朋友一個儀式感,令佢哋知道只要做咗某件事,就意味住係時候瞓覺喇.
2. 家長要以身作則
好多小朋友夜瞓係因為家長自己都有夜瞓嘅習慣.自己做唔到嘅事,都好難要求小朋友做到.所以最好調整一下自己嘅作息習慣,以身作則,小朋友會更樂於改變.
資料來源:壹讀


text:
玩左幾日, 想請教下, 我而家HR9, 著緊飛雷龍套防具, 單打開始覺得有d吃力, 係咪要換套風漂龍左右級數既防具好d? 定係唔好慳d鎧玉強化落呢家呢套野度之後用到上上位換火龍套?
打到去熔山龍換佢套野
再著到龍王眼頭+下身4件滅盡最好
即係唔好晒時間搞其他裝, 直接用呢套打到去熔山龍? 駛唔駛用d鎧玉強化下?
我而家主線到搵完古代龍人, 要打火龍同角龍
我覺得... 鎧玉就唔洗咁快用住
風漂龍剩裝唔升應該夠你做
鎧玉留返打古龍前再升級裝備
後期鎧玉用唔晒
btw 你用開咩武器
我用緊
風
雷龍套裝咋, 打風漂龍俾佢打中扣得幾多下, 所以先諗係唔係要換套裝
我主力用弓, 另外打左把下位既蒼星太刀, 不過未用過
飛
弓唔駛諗防禦,你要諗既係點唔畀怪打中
打風漂試吓用耳塞裝
其實我建議開荒用近戰武器好啲
其實我有試過晒咁多把武, 不過由幾個月前開始連續玩左2隻dark souls同sekiro, 習慣晒視角跟lock左既怪, 所以試左好多把近戰我命中率都好低
反而用弓就幾順手, 同埋我鍾意弓招L2+X既墊步
而家我打完熔山, 開左上位了, 成堆裝唔夠材料, 睇攻略d人話整熔山套裝, 之後再整火龍, 但我熔山材料唔夠, 之後仲有得打? 佢唔係去海死左咩


text:
啲人聽見我話要去新竹都覺得好奇怪,一個連旅遊書都唔多講既地方有乜好去?我覺得旅遊書講既地方都太大路,我依家計劃行程都轉晒上網搵,好小睇旅遊書,而且一個未去過既地方點都有值得見識既方面.
可能真係比較冷門,由機場去市中心要先搭捷運或客運到桃園高鐡站,再搭一個站高鐡,再轉台鐡先得,未搭過台灣高鐡,原來車票寫明自由席要去車尾的,我地大鄉里車頭直入照坐,結果幾次都係坐咗人地個位,後尾索性企吓算,因為只係10分鐘車程.
入到酒店已經3點幾,同老婆去附近shopping一陣就去第一個目標,新竹之心東門城圓環車軌,去到桌球室六樓諗住轉樓梯去天台,老闆問我做乜,我話去影相,佢話影相唔得,之前太多人去,有人踩爛咗水管要佢地夾錢整,決定以後唔俾人上去,咁我唯有咋咋底去翻樓下直接行樓梯上去囉,去到三樓又俾裏面啲人見到截住.慘,一出閘就脫腳,plan B去巨城購物中心,夾硬影張夜景,購物中心係好大,不過價錢都好大,得個睇字.
第二天天陰陰決定去眷村博物館,有啲似韓國嗰個3D藝術館,有好多假嘢俾你玩打咭,例如轟炸機,小船,單車,手拉車送貨,街市,連國旗都有得用來打咭,而且實物成份比3D藝術館多.
冇乜時間等有陽光,下午就去普天官睇大關公.已經計算好晒下午先係正光,而且星期六日博物館係免費.人算不如天算,個天白茫茫,正光都冇用.
無心插柳,個博物館原來幾唔錯,好多展品,而且啲展品好靚,唔同平時嗰啲爛碗爛杯,仲有兩張龍椅可以打咭.仲有時間搵車去頭前溪豆腐岩,雖然係要大雨後去最好,旅行冇可能就到咁啱,點知係………維修,八月才從開,慘,二度脫腳.
都係天陰陰,冇計都要照去南寮漁港,睇地圖都頗遠吓,點知45分鐘車就到.冇食海鮮買咗啲小食就算,跟住要租單車,近車站嗰間係冇電動單車的,要行入啲有間叫港邊租車既,我地租咗二人電動有蓬車,車速都好快, 仲可以出馬路,攞正牌無牌駕駛.首先去風箏比賽場睇吓人地啲巨型風箏,果然有兩隻超大型八爪魚,不過佢飛到咁過要低炒其實冇乜好影,只會變晒剪影,可能個玩家都知我地啲喜好,放一陣又收翻,又放過,搞到大家都狂影,好鬼開心.最衰係個天好多雲,我要勁執先出到小小藍.
跟住開車去著名打咭點魚鱗天梯,不過冇日落,好似冇乜料到,而架車最唔好係冇鎖,老婆要守車,想影張打咭相都唔得.
終於原來係有正式單車徑的,唔駛下下亡命跑馬路,嘩,條單車徑超長,如果冇電動應該好快頂唔順.唔知係咪可以繞一圈,見唔係好對路一個鐘左右就掉頭,老婆話未試過咁爽,要來多次,仲走去買咗條長既單車鎖.
終於都落雨喇,可是今天既行程係去睇人曬米粉,照去啦,酒店十分鐘車就到,付出不多,不出所料,冇人曬米粉,我記得網上搵到東德成米粉廠係歡迎參觀的,去到門口見到老闆娘問咗兩句就請我地入去睇,佢話因為禽流感關係,依家冇人曬米粉架喇,全部改晒烘乾,佢地四點鐘就開始磨米,壓乾水同蒸粉到三成熟增加黐性,現在見到既係用機壓成既米磚.九點鐘左右就可以見到咁多米磚.
之後會用鐡碌將米磚壓成厚片,再捲成圓柱放入有好多窿既模度擠出條狀米粉,之後就係入爐蒸35分鐘至全熟,出爐嗰吓成個室內都係蒸氣好好氣氛,不過就搞到好難對焦,事後真係得呢張OK.
之後就係拍攝重點拋米粉,原來米粉蒸完內藏好多蒸氣,唔整走佢米粉會受熱黐埋一堆,咁做等於用空氣過冷河,一筲箕米粉只有一次機會拍出白色波浪.
之後係切米粉,可以專心影拋出去嗰吓.當中仲可以影吓拉開啲米粉.
整好既米粉會排開等紮好送餐館,一部份會攞去烘乾做零售.等出爐既過程仲請我地飲支裝水同食香蕉,冇理我地係唔係採購部,又叫我地試食新鮮出爐既米粉,咁客氣真係搞到好唔好意思,所以臨走我地都買咗三包一斤压米粉做手信. 最後都分享吓有啲乜好食,有罐頭菠蘿咁甜既新鮮菠蘿,多汁冇渣既愛文芒果同埋奶昔般香滑的木瓜牛奶.


text:
「分析」
要令大家簡單明白數據分析係啲乜嘢其實係一件比較難嘅事.因為要配合好多方面嘅嘢先至可以發揮到數據嘅真正價值.諗咗好耐其實都未諗到點樣先至可以簡單咁解釋一啲咁複雜嘅嘢.數據真係一樣好虛無縹緲嘅嘢,經常講數據唔係一樣實體嘅嘢,但係偏偏係一樣每個人每日都會接觸到嘅嘢.就算你有數據都好,係唔係有用係一個問題,因為數據係一個因果嘅關係.
「簡單」
如果真係要好簡單咁講乜嘢係數據分析,我諗係咁.首先係產生,收集,整理,分析,測試,結果.複雜嘅地方係每一個環節都需要唔同程度嘅技術支援.數據嘅來源係來自用家,而收集啲乜嘢數據係在乎用途.當數據太過凌亂嘅時候就需要整理,然後先至可以有效咁用嚟分析.之後不斷反覆測試分析出嚟嘅結果,務求達到最終嘅目的.只不過有時現實係要做好多嘢先至可以做到以上六點.
「數字」
當然數據係大有大做,細有細做,只要係有用嘅數據都會俾到一啲有用嘅嘢你.首先要明確知道點解要用數據,而且要確保數據來源嘅可信性.如果源頭已經受到污染,咁之後嘅所有分析其實都係白做!只不過好多人都低估咗一啲技術性嘅問題,所以有時太過簡單化或者可以話有少少誤導.做數據分析係要終根究柢,雖然無可能做到百分百準確,但係至少要明白因果,如果唔係對大家嚟講只係一堆數字.
Also published on Medium.


text:
爆芒好多人都試過,而個芒唔爆,我地都唔會睇清楚呢塊薄薄嘅透明芒原來係咁脆弱,佢原來只係一塊「食玻璃大」嘅透明片,No one cares.
人係犯賤,爛左先望多幾眼.你有幾可望下個菠蘿蓋,除左PK之後.對住我地副body,我地最多睇個頭,睇塊面,即係細個望住蛋糕,焦點離唔開粒最難食但最靚嘅藥水味車厘子.
寫文之時,病人因腎癌屍肝差點死,最後又做到移植嘅好消息,將會成為一陣子嘅討論話題,然後又會被淡忘.但係一條長長的疤痕就會留喺病人或捐肝者身上.無親身經歷係好難明白病人感受,就如沈祖堯醫生唔肉隨砧板上,都未必感受到病人嘅無力感,而當年我捐完肝之後,最常做嘅係得閒無事拿起件衫,成日望住個肚條疤痕,諗返都差不多望左我一世人嘅quota.
這種狀況就好似熱戀期嘅男女咁,開頭下下都呵住佢,時不時就望下呢條廿幾厘米嘅蜈蚣形疤痕.到你個心覺得出得街,見得人,你就開始帶佢見朋友,宣示主權,而呢個戰場就係泳池.我地正常會用千百種方法去遮遮掩掩,但原來當你唔介意嘅時候,你反而會知道呢個就係你嘅標記,你嘅風格.
究竟我呢副身體,可以做到d咩,往往係喺你注視傷痕,懷疑自己嘅時候先問嘅問題,問問下就好想知,以後仲可唔可以做番同樣嘅事呢?
只有越健康嘅人先會越想睇自己副body,唔靚嘅嘢又邊有人想睇?又點解要等醜左先嚟睇?
更多:
Fitz.hk Facebook專頁
戰勝恐懼的動力叫生存
斷咗腳嘅人最想做咩?
Law少@Fitz.hk
Fitz Running 跑步
分享連結:


text:
陳善之今日就為咗新書舉行分享會,其後佢同陳玉蓮一齊做訪問,陳善之表示今次書大講佢由無綫訓練班去到轉型做幕後呢40年嘅日子,同埋都會講點同阿蓮(陳玉蓮)做咗一世最好嘅情人同朋友.
問到陳善之寫書嗰陣會唔會記記下記返啲仇出嚟?佢就話:「我做人好阿Q,唔會記得唔開心嘅嘢,係芳芳姐教得唔開心嘅嘢要排毒,發生咗就發生咗,唔舒服嘅嘢好似垃圾咁扔咗佢,所以我每晚都瞓得好舒服.」
問到李嘉欣話會同佢嗌幼稚嘅交,陳善之就話:「係呀!不過最緊要都係為咗件事,不過作為經理人最終都係要以藝人鐘意,舒服為先嚟做決定,無論係嘉欣定黎明都係咁樣,今日發咗嘅事聽日就會唔記得,以前同黎生合作嘅時候大家有咩提議,決定咗之後就算結局好定唔好大家都唔會翻舊賬.」至於書入面有冇講到佢同黎明傳不和,佢話:「書入面有講到黎生嘅細心同我嘅大意,你都講啦!係傳,我同黎生都唔係鍾意解釋嘅人嚟!無謂去哂氣解釋.」
又問到點解視陳玉蓮一世最好嘅情人呢?陳善之話:「我係獨身主義者嚟!如果要結婚呢,我一定去追佢,因為我覺得佢好靚同好可愛嘅人嚟!」之後陳玉蓮補充:「有一次我哋去日本過關,畀人誤會係同鄭家誠一齊出埠,我哋知道咗就係咁笑.」陳玉蓮又話十幾歲入訓練班就識咗陳善之,當時性格好似,又係硬骨頭,得罪人多稱呼人少,嗰陣大家好熟話叫日本玩就即刻行,不過o依家就各有各忙,但係o依家佢每次返香港都會同陳善之食飯.


text:
美斯訪港,魅力沒法擋!東方守衞李志豪上月先話退出香港隊,點知足總噚日公佈港足35人大軍初選名單,以備戰新加坡同應該有球王美斯壓陣嘅阿根廷,竟然又見到呢位31歲球星上榜.
咁啱噚日東方有友賽,佢哋贏黃大仙2:1之後,問番當事人先知,原來佢只係以個人名義隨口講,未正式入信足總申請退隊㗎.
港足未來兩個月有3場國際友誼賽,主客兩對新加坡之餘,重頭戲仲有賀足總成立百周年嘅賽事,10月14號喺香港大球場迎戰應屆世盃亞軍阿根廷.
足總噚日公佈港足備戰呢3場友賽,同之後東亞盃外圍賽第2圈賽事嘅初選名單,除咗徵召番聶凌峰,科夫,高梵同方栢倫呢4位外流兵外,最爆嘅係竟然仲有東方嘅李志豪!猶記得志豪上個月喺中超北京國安回巢嘅時候講過:「踢咗港隊十幾年,係時候退位畀其他年輕球員接班.」咁點解𠵱家又會榜上有名呢?唔通足總擺烏龍?
Kim sir要求幫吓手
志豪噚日代表東方喺蒲崗村公園球場雨戰「升班馬」黃大仙後解釋,原來「退役」只係一場美麗嘅誤會︰「我之前係話我咁嘅年紀,都唔踢得幾多年,最好畀多啲𡃁仔踢,吸收吓經驗,但冇正式入信足總退隊.嗰次講完之後,阿Kim(港隊教練金判坤)都有搵過我,佢話港隊年輕球員唔夠國際賽經驗,想我幫手.我仲好有鬥心,惟有應承佢啦,作為職業球員,佢選得我亦一定會交足貨!」
「踢到冇心踢波為止」
事實上,可以同阿根廷球王美斯同場較技,真係聽到都覺得興奮,但志豪講明就算今次入到決選名單,都唔會係自己最後一場,「仲有大把國際賽,希望可以踢到冇心踢波為止.」
講番場友賽,東方憑羅志焜頭槌先開紀錄,加上梁子駿完場前射入12碼,以2:1擊敗有借將劉浩霖一度扳平嘅黃大仙.完場後,球隊仲預備好蛋糕賀同一日生日嘅副總監歐偉倫同教練高尼路.
不過,班東方球員似乎唔敢得罪金毛倫,反而高教練就可以玩吓佢,睇到佢哋向高尼路又淋水又請佢塊面食蛋糕,上上下下打成一片,真係生日快樂!


text:
石頭
分類改
喺地質學上,石頭跟佢哋含礦物質,化學成分,花紋粗幼,紋理走向,形成過程嚟分類.可以分成火山岩,沉積岩同變質岩.而跟嚿石裏面粒粒嘅大細(grain size)嚟細分,火山岩細分做苦欖岩,玄武岩,安山岩,花崗岩,粗面岩,響岩,脈岩.沉積岩分做頁岩,砂岩,石灰岩,生物岩,化學岩.而由一隻岩石類型變到另一隻嘅叫做岩石週期.
火成岩係由岩槳凍咗之後形成嘅,沉積岩就係啲石頭,沙,泥俾水或冰川移郁,沉底,積積埋埋形成嘅,有時啲沙石撈埋其他嘢;好似生物嘅屍體都會留低痕跡,甚至成棚骨變成石頭,呢啲就係化石.變質岩就係因為地質活動,啲石頭受到大壓力,高溫度令佢喺物理化學上變咗質而形成嘅.
石頭同文明改
石頭對人類文化同科技有好大影響.早喺二佰萬年前,智人(homo sapiens)同原始人類已經識得攞啲石頭用嚟做架生,武器.直到今時今日,人繼續用石頭嚟整嘢,採礦就係將啲含金屬嘅沙石掘出嚟,提煉金屬出嚟.一笪地方有幾先進就是乎附近有冇同有啲乜石頭可以攞嚟用喇.
文明史將史前分做石器時代,青銅器時代同鐵器時代.火石用嚟點火同造斧頭.雖然喺地球上石器時代嘅文明已經冇晒,石頭繼續用喺起屋同基礎設施.重係而家好多好重要嘅物料,麻石係加工過嘅玄武岩,有磁石同鐵就係由種沉積岩提煉出嚟,喺一啲沉積岩嘅窿窿罅罅就有天燃氣同石油.而玉石(翡翠)喺高溫低壓下形成嘅變質岩處搵倒.重有鑽石同雲石都係.而起樓用得最多嘅石屎,原材料都係石頭度嚟.
人造石改
而家人類可以造「石頭」出嚟.呢啲石都係裝修物料,現時叫人造石可以係亞加力高分子同氧化鋁合成廚房檯面(Corian 或者 Staron)或者係石粉或碎石加樹脂嘅石板[1].


text:
第3屆澳門立法會選舉
第3屆澳門立法會選舉響2005年9月25號舉行.呢次選舉直接選舉就會選十二個議員出嚟,社團間選亦選出十個議員出嚟.剩底嘅七個議員就由行政長官收到選舉總結算嘅十五日內委任.全體議員喺10月17號宣誓就職,重召開第一次全體會議.
制度[編輯]
唔理係直接定間接選舉,都係用「改良」漢狄法(比例代表制一種)嚟選,即係一組人入面攞到嘅票數除一畀第一個候選人,除二畀第二個候選人,除四(而唔係一般漢狄法嘅除三)畀第三個候選人,以次方嚟畀對應嘅第幾個候選人.呢種方法第一次就用喺1992年選舉入面,而且選舉以澳門特區做單選區.
背景[編輯]
選民資格[編輯]
響直接選舉(簡稱「直選」)方面,根據《澳門立法會選舉法》,夠十八歲而且係澳門永久性居民嘅自然人如果登記咗做選民,就響直選入面有資格投票(第四條規定嘅人除外),而且凡係有投票資格而且夠廿一歲嘅澳門永久性居民,都具有被選資格(第六條規定嘅人除外).
而間接選舉(簡稱「間選」)方面,選民一定係已經攞到法律人格至少三年,重要響身份證明局登記代表有關社會利益嘅法人.如果已經按照《選民登記法》做登記,就響間選入面有資格投票,但係由公共實體主動設立嘅法人或者一半以上嘅財政收入係來自公共實體嘅法人除外.《澳門立法會選舉法》第四條到第六條同埋《澳門立法會選舉制度》第四條嘅規定,都適用響間選.
提名[編輯]
參加直選嘅組別至少有四個,最多十二個候選人,而且要攞到三百到五百個選民簽名.而參加間選就一定要有嗰個界別最少四分之一嘅社團提名.
宣傳[編輯]
選舉宣傳期由9月10號到9月23號.9月24日係冷靜期唔可以進行任何嘅宣傳.廉政公署響呢次選舉入面亦請到藝人方中信做代言人.
投票站[編輯]
直選投票站:
參選情況[編輯]
直選參選組別[編輯]
加埋有十八個直選組別向當局提交提名.原先係民協進會因為攞唔夠提名而被取消資格.
十八個直選組別,按交表時間嚟排:
經抽籤,各組響選票上嘅冧巴:
攷[編輯]
- (繁體中文)2005年澳門特別行政區立法會選舉


text:
又到暑假同SEM BREAK,相信大家都會想去旅行輕鬆下.大家可能都有諗過去歐洲,但係又驚歐洲洗費會好貴.尤其係想去幾個國家嘅時候,又要搭火車同飛機,分分鐘交通費都佔咗大家一半嘅旅費.今次小編就同大家分享下歐洲跨國交通嘅攻略,幫大家旅行時慳番筆!
仲買EURAIL PASS?
正常邏輯下,我哋都會認為機票係貴過火車票.但喺歐洲依度,呢個講法係唔成立架!歐洲火車係可以貴過其他交通工具.有好多人因為唔想煩就直接買Eurail Pass,貪佢可以無限次使用,啱哂長途旅行嘅Backpackers.但Eurail Pass比較多限制,又限時間,又一定要鄰近國家先用得,結果都未必可以用得所值.
所以小編會推薦大家用以下唔同嘅網同Apps,將自己嘅交通費降到最低.
例如:
1) 搭巴士由威尼斯到羅馬只係要15-25歐元(EUR €),平過搭飛機.
2) 搭飛機嘅話由倫敦去柏林只需9.99 英鎊(GBP £) ,你又信唔信呢?
歐洲廉航 – Ryanair
如果有細心留意開Skyscanner嘅話,一定會留意到Ryanair呢間航空公司.基本上Ryanair有開放嘅航點都會係最平,大部份價錢都係 £4.99 –£9.99.
佢同Skyscanner 一樣,如果大家用價錢嚟Plan行程嘅話,你可以揀Anywhere,然後佢就會列出唔同航點嘅價錢同日子.
如果你覺得咁樣睇有太多航點,又唔知個航點實際喺邊個位置嘅話……得!無問題,你仲可以用另一個方法搜尋.
Ryanair 提供咗3款嘅瀏覽頁面比大家,各有好處,唔洗擔心!呢個係小編稱之為Google Map嘅版面,可以一次過顯示哂有邊啲航點同佢地嘅位置,Click落去仲可以即刻睇到價錢同埋幾時有航班.會唔會太方便?
咁當然啦,佢平到咁一定有限制啦.Ryan Air如果要寄艙嘅話,就要係買機票嘅時候選擇買15KG或20KG嘅附加費,所以最好計埋費用之後再同其他廉航比較下.而手提行李最多係1件,而且唔可以超過10KG.Ryanair嘅櫃台通常都設有行李架比各位度下個Size.至於捉得緊唔緊就見仁見智啦,小編就建議你都係跟足佢嘅規矩,唔係臨上機先俾人捉到就唔好啦.歐洲機場就成日都會見到遊客係咁執行李或者抽走唔要嘅嘢.小編冬天歐遊嗰時仲見過有外國人將個背囊五花大綁,扎到勁細,甚至將D大褸同衫褲全部著哂上身黎減少手提行李大細添!
Busradar – 查詢歐洲長/短途巴士
好喇,講完Airlines就到巴士啦!Busradar入面列哂所有歐洲長短途嘅巴士路線同價錢.歐洲旅遊巴士嘅價錢唔同火車同飛機咁會隨日子浮動,無論係咩時間同班次,基本上每日嘅價錢都一樣.而且巴士公司通常都係個幾間,Eurolines,FlixBus,Megabus同埋Buscenter.it.Eurolines同FlixBus嘅網絡比較大而且出名;Megabus喺英國就比較常見;而Buscentre就集中喺意大利路線.每間公司提供嘅服務都係一樣,無話邊個特別好.
歐洲旅遊巴士通常都係雙層,會提供廁所,Wi-Fi同電制等設施.
Busradar仲會顯示埋旅遊巴士嘅班次,停車地點同時間.
佢亦有自己嘅App,而且非常方便,仲易睇過喺網上搜尋.
買完車票之後就會收到Email通知,入面嘅QR code到時比車長Scan完就可以上車.
Rome2rio – 查詢全世界嘅海陸空交通
呢個網同Busradar差唔多,都係可以用嚟搵巴士嘅,但唔同嘅就係Rome2rio比起Busradar強大好多,因為佢可以睇哂海陸空所有嘅交通.
Rome2rio仲可以彌補喺Busradar搵唔到嘅旅遊巴士路線.因為大部份歐洲旅遊巴士公司設立嘅路線都係比較多人去嘅地方.而比較偏遠或者交通不便嘅地方,例如由雅典到希臘中部德爾菲(Delphi)就只有希臘國內嘅巴士公司營運.班次唔多,少人去,但喺呢個網都可以搵得到!
以上所介紹嘅3個網中,小編覺得最有用嘅就係Busradar同Rome2rio.因為當你要去鄰近國家或者城市嗰時,知道有巴士可以搭就梗係揀巴士啦,平啲呀嘛.小編之前用窮遊方式歐遊咗成個月,交通上面嘅安排都係靠呢兩個網搞掂,唔洗靠旅遊書添呀!


text:
時隔八年,惠英紅再次回歸TVB,與姜皓文,許紹雄拍乸出演咗最新警匪巨作《鐵探》,劇中嘅佢系一個行路帶風,行事狠辣嘅總警司.
為咗畀個仔報仇,佢甚至連手下嘅生死都置之度外,只為親手抓到犯人.為咗上位做一姐,佢更加系不擇手段達到目的,但系要講佢壞人,好似又唔準確,因為正義同全力喺佢心中,仍然大過天!
咁樣一個亦正亦邪嘅人物設定,喺近年嚟嘅港劇並唔少見,但系能夠將角色融入骨血,同自己合二為一,惠英紅飾演嘅萬晞華真系夠絕!唔怪得有網友大贊佢頂起咗港劇嘅一片天,畀觀眾帶嚟咗唔同嘅體驗!
雖然59歲惠英紅目前事業滿分,影后殊榮更加系攞到手軟,但佢吃過嘅苦又唔比其他人少!細個嗰陣因為身份敏感,惠英紅跟屋企人嚟香港打拼,原本父母諗住用半生儲做個生意養家,點知又畀壞人呃.為咗維持生計,阿媽要帶住先啱啱滿3歲嘅惠英紅,喺街邊做走鬼.
只系呢D收入唔夠支持一家人嘅生活,所以到咗12歲左右,惠英紅開始喺夜總會跳中國舞.好在噉嘅日子冇過幾耐,佢就畀《馬永貞》嘅導演張徹睇中,簽約入咗邵氏影城,加上惠英紅之前學過京劇,有D武功底子,所以好快就以打女路線闖出名堂.1982年更憑電影《長輩》獲得第1屆香港電影金像獎最佳女主角,風頭一時無兩!
可惜好景不長,1990年開始,香港武俠市場逐漸萎縮,好多導演轉而開拍喜劇同愛情片,雖然惠英紅當時都順應潮流,轉型拍文藝片,但長期打女嘅螢幕形象,讓好多大導演望而卻步,再加埋張曼玉,鐘楚紅等喺當時更受觀眾歡迎,所以惠英紅嘅事業開始出現危機.
為咗畀外界睇到自己女性嘅一面,以及挽回人氣下跌嘅局面,惠英紅喺1988年遠赴巴黎拍攝咗一套全-裸寫真,雖然寫真推出后轟動咗成個娛樂圈,但系都引來咗唔少觀眾嘅質疑同反感,話曬喺東方呢個傳統社會里面,女性袒胸露背就系有傷風化,不知廉恥!
所以惠英紅唔單止唔可以成為大眾心中嘅女神,反而仲同當時嘅男友分手,備受外界有色眼鏡嘅指點.讓原本風光無限嘅惠英紅陷入咗負面情緒中,仲一度吞下安眠藥,要自殺.
慶幸嘅系,上天冇讓佢離開人世,時隔多年,受訪講起呢段經歷嘅時候,惠英紅大笑表示,當時食完安眠藥,過咗8個鐘就自動醒咗過嚟,既然死唔去,佢就同自己講,一定要振作!於是頂住巨大嘅心理落差,佢過檔到咗TVB,開始接拍電視劇.不論戲份有幾多,惠英紅都嚴陣以待,終于用演技喺圈內重新得到肯定!
2016年開始,惠英紅嘅事業順風順水,先后憑《幸運是我》《血觀音》呢兩部電影橫掃兩岸三地各大頒獎禮嘅影后之位,唔單止贏番咗觀眾嘅認可,仲畀網友親切嘅稱之為“妖紅”.
可惜嘅系重回巔峰嘅惠英紅,愛情上就冇起色.同黃子揚拍拖三年,最后就反目成仇,直到如今,每次提及呢段經歷,佢都以“劫財劫色”嚟形容,仲表示系人生最大污點,可見對佢傷害有幾深.
單身22年,惠英紅都曾經發出感慨,我已經將要求降到唔再低,但真系冇人夠膽追我,曾經有朋友介紹咗一個男人,事先佢話有狐臭,但我都唔覺得有問題,但系呢位先生一直冇表示,直到后嚟先知道,原來對方話我好強勢,傾計時又冇太大反應,所以唔夠膽有下一步行動.
雖然渴求愛情,但惠英紅都坦言緣份嘅嘢強求唔到.隨著年齡增長,身邊接觸到嘅異性基本都已經成家立業,除非突發意外,另一半離世,但兩個人喺埋一齊都要大家啱,先可以攜手一生!隨后佢又談及而家有啲男人生得靚仔一啲,就諗住食軟飯,這讓惠英紅接受唔到,因為作為男人就應該有志氣,有上進心,如果要洗女人錢,再愛佢都會減分!
呢一點,同佢大女人嘅螢幕形象不謀而合,但相較于電影入面嘅惠英紅,現實生活嘅佢更安靜一啲,嗰種又煙又酒嘅地方,除非拍劇需要,如果唔系佢系絕對唔會踏進嘅!咁樣,對結識新朋友都有咗一定限制.
不過經歷過大風大浪嘅惠英紅早就睇化一切,而家冇伴侶唔等于以后冇,睇相先生曾經話我系落魄公主命,可能要等到66幾歲先有真命天子出現,唔怪得佢一直強調老一啲都冇所謂,睇嚟對佢而言,最需要嘅系老年有個伴,噉樣大家可以互相扶持,行完一生!


text: 小編聽聞最近食椰菜花減肥好流行,聽講效果唔止好好,營養仲好豐富添!究竟椰菜花減肥法係點?係咪一日三餐剩係食椰菜花就得呢?即刻睇下小編嘅介紹,睇下啱唔啱自己試啦! 椰菜花有咩營養? 椰菜花嘅營養非常豐富,唔單止含有蛋白質,維他命A,B1,B2等,仲係是蔬菜入面維他命C含量最高嘅一種,比大白菜高4倍咁多!成日食可以有助加強免疫力同肝臟嘅排毒能力,仲有抗氧化同防癌嘅功效,可以話係好處多多! 點樣幫助減肥? 椰菜花除咗以上嘅營養之外,佢仲有熱量低,碳水化合物含量低但纖維豐富等嘅好處,所以減肥時食佢可以話係非常適合! 咁點食先至好?有人會用椰菜花代替白飯,洗乾淨切碎或者攪碎之後加少少油炒5分鐘就搞掂.不過小編就唔建議完全用椰菜花取代白飯,因為椰菜花嘅熱量太低,100g大約得28卡熱量,如果用嚟完全代替白飯嘅話,好易會令攝取嘅熱量不足,反而引致頭暈,手震等問題發生,所以最好就係一半至1/3碗椰菜花撈埋一半至2/3碗白飯,咁就可以減少熱量吸收得嚟又唔驚攝取得唔夠,唔會應付唔到日常嘅活動啦! 有咩要注意? 食椰菜花之前,記得浸洗乾淨,最好就係落少少鹽再浸20-30分鐘,咁就可以洗走D菜蟲啦~雖然椰菜花營養豐富,但都有部份人士係唔適合食,例如有甲狀腺功能異常,尿酸過多嘅問題,或者有痛風嘅人就唔好多食啦,隨時會令問題惡化架! 食椰菜花減肥,只需要將部份白飯換做椰菜花就得,配合埋少鹽少油少糖嘅飲食,咁就唔使大幅改動飲食習慣都可以有效減肥,仲唔即刻行動? BloomMe當中有接近 2,000 間唔同的Spa & Salon,折扣最多仲高達 7 折!用優惠碼 Talk80 就可以係第一次預訂中享有 $80 現金優惠! ****👓 想睇多啲 👓**** 精神!5大護眼秘訣 2018 BloomMe 最人氣之選 嚴選全港5間最正泰式按摩


text:
2015年10月28日 星期三
串燒好兄弟
28 則留言:
好似兄弟姊妹咁乜都打一餐啫.回覆刪除回覆
有時玩有時打真係俾佢地激C刪除
排中間係要心比人蝦細B睇開D啦haha~回覆刪除回覆
係啦,我都覺做中間做慘><刪除
三貓好熱鬧呀~ 貓肉鬧鐘正呀!回覆刪除回覆
有時會俾佢地激C架,當妳好夢真甜時,係妳側邊打咬,大叫時,真係好想趕晒佢地出門口架+_+刪除
我睇第二張相時以為細B同咕B手足情深,老友鬼鬼搭哂膊頭lam耳仔,睇到第三張至知原來佢哋開緊片.^^"回覆刪除
我懷疑人哋開拖為爭女,呢3兄弟開拖為爭地盤...咪就係老豆個皇座按摩墊囉!回覆
咁早起身架? 同我屋企2隻都有fight呢, matthew六點起身 ^_^"回覆刪除回覆
佢地530就嘈,但我都會拖到6點先起身既:p刪除
MC咁乖會自助自覺起身架?
it takes time to get along回覆刪除
at least they play together回覆
佢地已磨合咗4個月,已俾初初時好好多啦,我唔介紹佢地唔FD,少D打交就得啦,hehe刪除
哈哈,屋企有三個仔,梗係會打下交啦!回覆刪除回覆
每次開完片,都會成地都係毛@@刪除
咁快就打成一片,細又真係幾慘喎,依家我家Marble仔都蝦Charco仔呢回覆刪除回覆
細 B 好似好慘喎, 希望佢哋相處耐咗, 會融洽 d 啦回覆刪除回覆
佢地叫做好好多架啦,希望佢地越來越好啦刪除
- 回覆
係屋企一定唔會悶囉:p刪除
希望可以快 d 上黎玩貓 :P回覆刪除回覆
應該係你俾佢地玩,wahaha刪除
但起碼你三貓肯一齊坐,我個三貓性格實在相差太遠回覆刪除回覆
咁佢地都算係咁,夜晚三隻都會上床一齊瞓刪除


text:
一個星期都會清潔屋企一次, 主要我係負責一D大型工程如吸塵, 拖地, 洗廁所, 洗露台等等, 因為Rebecca日日照顧我三餐已經令佢透唔到氣. 其實呢兩年都係咁做, 屋企細到咁, 好快搞點, 同埋做家務真係可以減壓力, 至少唔使對住部電腦. 不過近年工作真係比較忙, 日日朝八晚八已經好平常, 星期六日真係想要多D私人時間做下自己野, 如想讀下書進修下. 最近新年仲要大掃除, 眼見個抽氣, 燈, 同個飾物櫃, 真係頭都痛, 屋企又大塵到你唔信, 唔知係邊度黎?!
終於決定比錢人地搞, 諗住錢解決到既問題就唔係問題 (由細都係咁教). 出去搵家務助理, 搵咗樂活一站, 又搵咗家樂仔個間, 好多間都話港島區勁難搵, (無他既, 住係呢度附近大把有錢人, 個個都有工人), 同埋車資都唔平. 最後經朋友介紹冇到一個(話做咗十年), 我地都好開心諗住兩個可以休息下, 我仲搵晒D書準備溫習. 點知搵佢做咗四個鐘 (實質係三個半鍾, briefing+佢早收工), 腦中expect佢能夠完成當然有一大段距離, 我只係叫佢吸塵同洗廁所, 都搞咗大部分時間, 都唔緊要, 我去睇下個廁所, 我話一陣唔該幫我洗埋去, 佢話"搞點啦". 我"……." 我絕對有同佢講我既要求, 都有預備所有野同一路做一路講解點做.
最後搞笑到我同Rebecca兩個不停咁parallel做埋我想佢做既野, 洗衫, kitchen等等, 我地兩個兩個幾鍾搞點晒, 佢用咗四個鍾都剩係搞到個一個我認為未洗既廁所. 原來我地不知不覺間已經成為一個專業既家務助理, 我絕對比佢更快手同專業, 結論係可能唔關佢既事, 佢可能已經做咗standard, 只係我地太高期望, 同埋要求太高, 最係點算, 咪連續兩個星期日唔出街, 公一份, 婆一份, 快快手手搞點佢啦, 我地兩個咁有潔癖, 我諗都唔使再搵家務助理, 除非有咗細路就話冇法.
足足搞咗一個鍾既飾物櫃, 雪櫃都未搞.


text:
恭喜!恭喜!已掛靴嘅南韓球星朴智星喺周日正式同美女主播女友金敏智拉埋天窗,而兩人仲喺周一以情侶裝現身仁川國際機場,飛往巴黎度蜜月,真係sweet到暈.由於星仔喺體壇地位十足,而另一半又係娛樂圈中人,所以佢哋嘅婚禮絕對星光熠熠,啱晒追星一族.
軒帥,艾拉幫手撒花瓣
有南韓國家隊「永遠的隊長」稱號嘅朴智星同前SBS電視台主播金敏智,喺周日於首爾華克山莊酒店舉行非公開婚禮,話就話非公開箒,但傳媒都一早收到風哺晒喺會場,而星仔都好識做,搵咗一間studio同佢哋拍攝整個婚禮過程同埋發相,包保冇得失傳媒.而喺婚宴度,星仔同太太真係好似做show咁做,淨係結婚禮服都換咗兩套,一套係西式,一套就梗係傳統韓國服啦!
由於33歲嘅星仔喺南韓體壇嘅地位數一數二,所以唔少體壇名人都有嚟飲佢呢餐,當中包括南韓名宿前鋒崔龍洙,黃善洪同埋安貞煥等,仲有前棒球名將朴贊浩,同埋游泳健將朴泰桓㖭!
當然,更加唔少得前南韓國家隊教練兼星仔嘅恩師軒迪克,喺一對新人步入會場時,佢老人家仲同星仔嘅前曼聯隊友艾拉齊齊向一對新人撒花瓣㖭!至於演藝界嘅賓客,就有演員李秉憲,金宣兒,美女主播朴素賢,歌手PSY同金興國等,完全滿足到唔同粉絲嘅需要.總之,今次出席婚宴嘅賓客就有250人咁多.
朴泰桓爆自己單身
唔知係咪受到呢個浪漫婚宴嘅影響,南韓泳壇靚仔嘅朴泰桓都話想搵星仔做媒人,介紹個女友佢識:「我同星哥喺2010年已經認識,聽到佢結婚,真係好戥佢開心,我祝佢哋白頭到老.我𠵱家仲未有女友,睇嚟我都係要搵星哥幫我物色一個.」
星仔周日結婚,周一就即刻同太太飛咗去巴黎度蜜月,由於據報佢會去英國讀有關足球嘅課程,所以佢同太太預計會喺倫敦生活,暫時唔會返南韓.


text:
噚晚有份喺中環海濱滑水嘉年華「Slide The City」個本地Band Sound騷嘅樂隊神奇膠,喺facebook表示被大會Cut歌,開咪催setting同調rundown,極不尊重本地樂隊.
神奇膠主音日新接受《蘋果》查詢時,再次講番件事:「我哋結他手同Supper Moment講起係咪要調rundown,大家都覺得好奇怪,好彩Sunny就好有大將之風,亦識咗好多年,好感恩佢嘅幫忙同表態,佢問我哋:『想喺我哋前面出定後面出,你哋會舒服啲?』」日新就話當然喺佢哋之前出好啲,因為佢覺得如果佢喺Supper Moment後面出,一來冇乜時間,二來啲人都會走,Sunny拍心口就話:『好,咁我拒絕佢哋嘅安排.』喺附近工作人員就聽到神奇膠同Sunny嘅對話,就同日新講:「得,咁你哋o依家上台啦,setting最緊要簡單同埋要快!」
日新表示作為樂隊,遇到咁嘅情況心情當然會失落,仲話有朋友覺得,如果安排Supper Moment上台先,如果時間真係唔夠,可能會cut咗神奇膠嘅演出,但佢好感謝Sunny嘅幫忙,冇令呢件事發生.仲有一樣嘢令佢好唔開心,日新話:「我哋上到台後,都知道成個setting要好快,都要配合SM,所以我哋都鼓手都同SM嘅鼓手阿達溝通咗,我哋成套鼓嘅setting係用阿達嘅setting,方便佢哋一上台就唔需要再set過.而琴方面,我哋都揀咗兩首少啲用琴嘅歌,都要想慳時間,成個過程都只係用咗3,4分鐘,但大會用咪同我哋講:『快啲開始啦,套鼓都set好啦,快啲開始啦.』但套鼓係未set好嘅,呢樣嘢令我哋好難受,我哋表演咗咁多年,都未試過畀人用咪催我哋,我哋唔係set咗10分鐘,只係set咗一分鐘.」
「其實我哋咁嬲,因為我哋覺得呢個主辦單位,根本冇重視一隊獨立樂隊,我哋知道之後會有好多獨立樂隊去玩,我哋希望除咗會對我哋有一個道歉之外,雖然我覺得佢唔會理我哋,但唔緊要,最主要係大家,即係搞手,對樂隊有一個尊重,有一個基本嘅禮貌,唔好當我哋係佢哋嘅下屬,真係咁多年演出,未試過有一個咁嘅經驗,真係好難受.」


text: 好多人都以為包包面一定係天生嘅好難減,但原來包包面唔多唔少都係因為自己生活上一D壞習慣引起,只要搣甩D壞習慣,咁以後同人selfie就唔使左遮右遮自欺欺人啦! 意食重口味食物 如果平時鍾意食重口味嘅食物,好大機會令過多鹽份積聚喺身體內,唔能夠排出毒素,自然就令脂肪更加容易積聚喺塊面上面,包包面就咁形成啦!想令塊面瘦D,個人又健康D,最好當然就係改食比較清淡嘅食物,唔好食咁多高鈉食物啦~ 成日做低頭族 成日做低頭族做咗對條頸唔好之外,原來亦都係令包包面出現嘅元兇之一!經常低頭用電子產品,令雙下巴更加容易出現,久而久之就令塊面望落更加大!唔想咁樣,就要保持水平位置用電話啦! 經常香口膠 鍾意香口膠嘅Sis要注意啦,雖然香口膠可以令口腔清新,有時仲可以提升集中力,但得太多太密會令咀嚼肌發達,想塊面唔變大都好難啦!想塊面細返D,最好都係少D香口膠啦~ 鍾意翹腳 翹腳經常被視為比較優雅嘅坐姿,但原來呢種坐姿長久會導致人嘅骨盆不正同脊椎側彎,唔止會令高低膊同頸椎嘅問題出現,仲好易令到兩邊面闊度唔平衡,所以為咗健康著想,小編強烈建議各位Sis搣甩翹腳嘅壞習慣! 唔做運動 唔做運動嘅話,血液循環自然比較差,肌肉亦都容易鬆弛,令塊面睇落越嚟越大!所以想擁有靚靚瘦面,做運動都係一個關鍵~放假嘅時候唔好再困住自己喺張梳化度煲劇打機啦,揀一樣自己鍾意嘅運動郁下啦~ 以上5種壞習慣有唔少都會影響到健康,所以無論係為左靚定健康,都最好搣甩晒佢,咁就由內至外都可以散發懾人嘅美麗啦~ BloomMe當中有接近 2,000 間唔同的Spa & Salon,折扣最多仲高達 7 折!用優惠碼 Talk80 就可以係第一次預訂中享有 $80 現金優惠! ****👓 想睇多啲 👓**** BloomMe創辦人不私藏推介 超值40% off Spa全公開 2018 BloomMe 最人氣之選 嚴選全港5間最正泰式按摩


text:
Botox作為一種都發展咗頗長時間,而且都幾普及嘅專業醫學美容技術,各位Sis一定唔會陌生,冇打過都至少聽過佢個名!但有冇Sis真正咁了解過Botox係D咩?有咩功效?自己適唔適合打?想知嘅話就要畀足精神留意一下啦!
咩係Botox?
Botox 即係肉毒桿菌,係一種注射針劑,亦係而家比較廣泛應用嘅醫學美容技術.Botox本身係用嚟治療有眼部肌肉痙孿問題嘅病人,因為佢可以減少大腦經神經傳遞嘅訊息,所以可以用嚟放鬆過度收縮嘅肌肉,但而家多數會應用喺去除皺紋嘅方面~
Botox有咩效果?
由於肉毒桿菌可以令肌肉放鬆,唔可以再隨意咁收縮,所以係有去皺紋嘅效果.如果有Sis係咀嚼肌肉或者腿部肌肉比較發達嘅話,打Botox就可以令呢D發達嘅肌肉放鬆,達到唔使磨腮骨或者抽脂都可以瘦面,瘦腿嘅效果.而透過注射Botox,亦都可以抑制汗水嘅分泌,達到止汗嘅功效!
過程係點?
打之前首先會消毒咗要注射嘅部位,而且由於針頭好幼細,唔會點覺得痛,所以一般都唔需要麻醉.但如果真係怕痛嘅,打嘅時候可以要求用冰敷或者用麻醉膏麻痺咗要打嘅部位先,然後根據需要去打適當劑量同針數嘅肉毒桿菌,成個過程大約10-20分鐘就會搞掂,非常之快~
效果可以維持幾耐?
如果係打嚟去皺紋同止汗嘅話,打完Botox之後嘅2-3日就會開始見效,效果大約維持到3-6個月;瘦面或者瘦腿嘅話就要耐D啦,要2-4星期先開始見效,效果就大概維持到6-9個月,要保持效果嘅話,就要持續咁打啦~不過實際效果都要醫生判斷先準確!
有冇咩副作用?
Botox發展咗咁耐,其實安全性都好高,但仍然會有一D輕微嘅副作用,最常見係注射嘅部位會出現瘀青,亦都可能會有肌肉痠痛,眼瞼下垂,表情僵硬等嘅現象出現.不過呢D副作用通常喺幾日或者幾星期後都會冇,擔心嘅話都可以諮詢返醫生嘅專業意見!
咩人唔適合打?
懷孕或哺緊乳嘅女士係唔啱打Botox架,以免影響到胎兒或者幼兒.而有神經系統疾病嘅人或者對肉毒桿菌有敏感嘅人都一樣唔啱打.而且唔係隻隻皺紋都可以靠 Botox消除,例如因為曬傷而造成嘅皺紋,所以打之前都要仔細咁問下醫生先!
有無好的美容院推介?
根據而家嘅香港法例,肉毒桿菌嘅注射必定要由醫生進行,不過一D無良嘅美容院可能會偷雞搵美容師去打,咁點樣先搵到安全又令你安心嘅美容院?BloomMe App一定幫到你!BloomMe App嘅專業醫美項目嘅療程全部都會係由醫生去主理,加埋以下小編嘅2間推介,就更加放心啦!
Beauty Pro
位於銅鑼灣,成立咗10年,有專業嘅逆齡美學團隊,由美容護理到醫學美容纖體都一應俱全,仲有專業嘅駐場醫生同美容顧問,質素自然有保證.宗旨係幫客戶追求「健康」,「美麗」同「快樂」,會幫你揀最適合同安全嘅方法去留住青春!
BloomMe推介療程:Botox(前額/皺紋/魚尾紋) $3,500
Se7en Beauty
亦都係位於銅鑼灣,會為客人設計適當嘅個人護理計劃,亦都好重視客人嘅選擇,所以提供咗不同類型嘅養生同美容服務療程畀你揀到啱為止.有BloomMe用戶去過之後大讚位置方便之餘,環境亦都好舒適!
BloomMe推介療程:Botox肉毒桿菌素(由醫生注射) $3,150
如果第一次經 BloomMe 預約,記得喺申請帳戶時入返優惠碼 TALK75 ,首次預約可以即減 $75!重要嘅嘢都要重覆講多次,如果想搵其他由醫生主理嘅專業醫美服務嘅話,入BloomMe App嘅專業醫美項目就可以揀返晒啦!唔使擔心會有濫竽充數嘅問題出現!
Botox作為一種都發展咗頗長時間,而且都幾普及嘅專業醫學美容技術,各位Sis一定唔會陌生,冇打過都至少聽過佢個名!但有冇Sis真正咁了解過Botox係D咩?有咩功效?自己適唔適合打?想知嘅話就要畀足精神留意一下啦!


text:
碎形
碎形通常係指「一個粗糙或者零碎嘅幾何形狀,可以分成幾個部分,而且每個部分都(至少要類似)係整體縮細之後嘅形狀」,係有自相似(自我相似,即係話佢同佢本身一部分完全或者幾乎相似)嘅性質.
雖然碎形係一個數學構造,但佢哋同樣可以喺自然界入面搵到,因為咁,碎形屬於藝術作品嘅範疇.碎形喺醫學,土力學,地震學同技術分析入面都有用到.
喺維度上講,碎形入面吼維度唔一定係整數,而可能會係一哋有理數或者無理數.
特徵[編輯]
碎形一般有以下特質:
- 佢幾細都好,都有精細嘅結構;
- 太過不規則,無論係佢嘅整體或係局部都好難用傳統嘅歐氏幾何嚟描述;
- 係自相似嘅;
- 通常佢嘅「碎形維數」(通常係豪斯多夫維數)會大過拓撲維數(但係喺空間填充曲線,就好似希爾伯特曲線就例外);
- 喺多數情況下有簡單嘅遞歸定義.
因為碎形放到幾大或者縮到幾細都好似,所以通常俾人覺得係無限複雜嘅.自然界入面某程度上似碎形嘅嘢有雲,山,閃電,海岸線,雪片,植物嘅根,蔬菜(好似椰菜花同西蘭花同埋動物毛皮嘅圖案等等.不過,並唔係所有自相似吼嘅嘢都係碎形,好似實直線雖然喺形式上係自相似嘅,但係唔符合碎形嘅其他特質,比如話佢可以俾傳統嘅歐氏幾何語言嚟描述.
碎形嘅圖像可以用碎形產生軟件整出嚟.雖然用呢啲軟件整出嚟嘅圖像冇上面碎形嘅特徵,比如話某哋地方放大之後冇上面所講嘅特徵,但係呢啲圖像通常都算係碎形.而且呢哋圖像可能會有計算或者顯示造成嘅人為偏差——一啲唔屬於碎形嘅特徵.


text:
Jump to navigation
Hot key words
2. 轉體半周 Cowgirl 當你掌握到cowgirl嘅技巧後,就可以開始玩少少花式喇.Cowgirl體位係正面相對嘅,試吓擰轉身來個轉體cowgirl,你除咗可以同樣地用快慢深淺操控高潮大事,仲可以向前傾或者向後瞓改變入射角,堅high!個人鍾意捉佢對手放喺腰間,增加親密感.
3. 坐享口福 口福從來都唔係男士專利,只要你同伴侶勇於表達同溝通.因為你坐喺佢塊面上,所以最好用牆或床頭板借力.你可以選擇完全唔郁任佢嘅舌頭舞動,當然亦可以細幅度移動身體,等佢品嘗妹妹嘅不同部分.唔好睇少呢一個體位呀,因為條脷暖暖地而且好柔軟,嗰種感覺好似去咗天堂咁架!
4. 磨髀雙重快感 女仔最正係有C點同G點雙重快感,如果cowgirl同轉體cowgirl都滿足唔到你嘅話,試吓由轉體cowgirl轉為夾住佢其中一隻髀,記得要佢曲膝,因為呢個斜度先可以同你嘅C點製造完美磨擦角度,而你亦可以用膝頭借力.想再撩人啲,一路打摏一路回望,冧架!
5. 面對面坐大髀 一般女上男下體位,兩個人之間的身體接觸都會比較少,如果你又想試吓做神奇女俠,但又想攬實佢仲可以面對面錫錫嘅話,呢個體位就啱晒你.叫伴侶坐喺床邊,你再坐大髀,記得攬實佢個頭,既可以借力,仲因為呢個角度,佢個頭會落喺你胸前,將佢個頭擁入懷中,係成個體位嘅精髓呀. Photo Source: Women's Health


text:
衰到冇朋友
盡棄倫常妖孽興
捩橫折曲有收成
今日恃蠻掩道理
只緣道理已輸清
呢嗱,惡人大家都見得多,但係惡到好似笠機峰咁,欺凌完保安姐之後還要惡人先告狀,向訴苦專員誣告受害人嘅,你又見過未?咁仲來算架,黃仔政棍加埋佢哋嘅喉舌齊齊在社會上造勢,老屈保安姐係公家派去監視垃圾尊貴一舉一動嘅臥底,反咬保安姐侵犯尊貴私隱權.嗱,你話嘞,如果呢種撞棍式嘅奸計得逞,咁仲成世界嘅?幸好,本城嘅倫常道德尚未完全淪陷,訴苦專員能夠秉公辦理,並對笠機峰嘅無理指控續一反駁,令到其奸計夢成空.由此可見,今日嘅飯盟已經走火入魔,不再是昔日和理非非(和平,理性,非暴力,非粗口)嘅反盟.今日嘅飯盟已經變成一群不知倫常為何物嘅極端群體.所謂人棄倫常妖孽興,難怪罪惡城妖氣沖天啦!
在笠機事件之初,過氣白鴿會坐館瞓街姐就跳出來狂插笠機峰不是,所以連白鴿會唔肯撐佢,仲立即凍結佢嘅會籍.由於笠機峰惹起公憤而被全城鬧爆佢之故,迫得佢死口死面咁企出嚟當眾認衰仔.點不知,當大撞幫連同獨派人馬齊齊開聲撐佢之後,白鴿會亦隨即改變初衷硬挺笠機峰.笠機峰因而大喜,於是乎打蛇隨棍上,向訴苦專員指控保安姐侵犯垃圾尊貴私隱,又話佢係公家派去監視尊貴嘅臥底嚟.唔止咁呀,班黃仔尊貴還提議垃圾會升堂公審保安姐喎!嗱,呢班友盛氣凌人到咁嘅地步,家陣罪惡城係咪由佢哋玩晒?喂,白鴿會嘅阿哥,阿姐,到底你哋知唔知到係一錯再錯,錯到神憎鬼厭架!話口都未完,白鴿會即刻被全城鬧爆.呢回又踏咗屎喇!咁大個白鴿會,竟然連自己講過嘅話都守唔緊,人家大撞幫隨便發幾句噏風啫,成班白鴿就馬上轉軚,以致通通都撼頭埋牆.搞成咁,係因乜解究架?照咁睇嚟,白鴿會距離淪落到九流幫會嘅日子不遠矣咯!須知到,政治呢家嘢係又陰狠又毒辣嘅玩意嚟,如果唔曉玩嘅話,不如蹆番個身出嚟,正正經經咁撈份正行搵兩餐好過喇?知冇?


text:
近期一堆人都講緊 步頻步距 ,每個人都會有自己嘅方法去改善,訓練法五花百門,同姿態跑步法一樣分黨分派,喺現今一切都講求科學嘅年代,做每個訓練都要有科學證據,嘅然係咁,點樣改善步距步頻先最符合運動科學呢?
1.要練身,先練心:
其實早喺二十世紀初,已經有唔少教練同運動員利用依種方法提升技術或學習新技術,使用方法相當簡單,只要喺比賽及練習前先預想一次動作,可以因應學習進度,慢慢將想像畫面諗得更細緻,久而久之,想像畫面會演變成潛意識,到練習時就可以一步步將動作實現,最後成功學習到新技術或者改善原本不良嘅動作.
2.分清楚做緊咩類型訓練:
長跑運動基本上無任何工具可言,最多只有對鞋同一隻手錶,不過長跑運動主要有分三種路型,平路,上斜,落斜,依三種路型正正代表三種訓練法,無阻力訓練,阻力訓練,輔助訓練,當中阻力訓練同輔助訓練,喺整個改善步頻嘅操作重點,一般亦會用依兩種方法嚟設計訓練計畫,所以了解自己練緊咩同要改善啲咩先係最重要嘅.
3.阻力訓練=跑山嘅感覺:
無錯,跑上山嘅原理同其他阻力訓練都一樣,喺你跑動緊嘅時候會有唔同阻力防礙你向前,上山主要運用到地心吸力作為工具,另外有用到摩擦力,風阻,人力等,物理性方法達到阻礙前進依個目的.如果要改善步距,主要會用到阻力訓練,因為人喺有阻力阻礙前進時,會偏向用大步前進,就好似行山嘅時候通常會行得大步啲,時間練耐咗可以有效改善步距.
4.輔助訓練=落山嘅感覺:
同上山原理相反,輔助訓練利用各種方法協助身體前進,例如利用地心吸力,人力拉動作等,因為要令人體加速比減速更困難,所以要利用輔助訓練操作上比較複雜,而且更應該考慮到安全上嘅問題,一唔小心就好易整傷.而輔助訓練係用嚟改善步頻嘅,步距好大程度上受腳長影響,總會有到達極限嘅時候,所以人需要加速時會偏向跑多幾步,而輔助訓練喺對訓練者施加比平常快嘅速度,令身體必需用更多步頻應付依種速度,屬於神經教育方法,當神經慢慢適應後效果就會出現.
參考資料:
NSCA-Essentials of Strength Training and Conditioning 4th Edition.
NSCA-Essentials of Personal Training, 2nd Edition


text:
脫星喺床上吹得就話引人入「性」啫,床下吹得你又點睇?Corinna Blake最廣為人知並非演技有幾正,而係吹水神功超強,事關阿妹入行未夠一年已經做咗超過10個訪問,內容夠深入,連失身過程都講到好肉緊,你點能夠話唔識佢呢?
喺美國俄亥俄州出生嘅Corinna Blake,金髮綠眼,現年27歲,身高5呎3吋,體重114磅,三圍34DD-24-34,上年加入脫星界,至今演出過14場男女大戰,拍攝過7部寫真,於成人網站脫星排行榜排名第880位.點解細佬咁清楚?皆因阿妹好鍾意接受訪問,至今做咗超過10個咁多,內容講來講去都係關於身世以及未來展望囉!
喺最近一個訪問中,Corinna自爆好享受床上歡娛,有收藏情趣用品嘅嗜好,當然唔少得用嚟自娛啦!至於初夜,阿妹話發生喺中學一個生日派對上,對方只係一夜情人,搞完之後都唔記得佢叫咩名,甚至連外形及尺寸都忘記得一乾二淨.C orinna坦言自此之後更了解自己好鍾意搞嘢,日後更放膽同陌生男人執劑,即使多P玩意佢都唔介意添!問到Corinna同幾多個男人瞓過,阿妹笑言多到數唔晒,但佢就話入行前從未試過同女人玩豆腐遊戲.
Corinna表示19歲就去夜場跳艷舞,雖然搵錢唔算多,不過就認識到好多唔同階層嘅男人,大部分都有約出嚟上床交流,磨練出床上吹奏功夫之外,更訓練出吹水神功,阿妹覺得既然自己咁嚮往高潮,不如將其變成事業,既可以搵銀又有快感,於是加入脫星界拍四仔.
Corinna坦白承認,由於同過太多男人搞嘢,根本唔會害怕喺鏡頭前裸露,佢反而擔心個人太投入,掛住自己爽而忘記走位影響拍攝進度.Corinna又自爆最愛同男優玩深喉及推車體位,理由係業界實在太多神級巨鵰呀!
阿妹入行後,對拍四仔嘅熱誠有增無減,而四仔迷亦覺得佢火辣到冇朋友添!想睇Corinna唔一定係睇四仔先得,事關阿妹成為脫星後繼續跳脫衣舞,仲連網模都撈埋,阿妹自我介紹係討厭着底褲,鍾意被男人壓住,喺床上聽教聽話,任勞任怨,仲有最愛睇男優發炮一刻,乜都夠膽講,你話佢係咪最吹得脫星先?
片名:《Dream Teams》
片長:115分鐘
片廠:Porno Dan Presents
脫星:Corinna Blake,Gigi Allens
內容:你有性幻想,阿妹都鍾意發夢,究竟脫星嘅綺夢係乜?咁你就要睇嘢喇!全片勁多男女脫星出場,原來佢哋有鋪多P癮,鍾意同一時間砌個夠,而Corinna妹就最大食,一開波攬住四支大炮,手口並用,吹完就前後門齊爆,畫面極度震撼呀!
出生日期:1988年1月15日
三 圍:34DD-24-34
身 高:5呎3吋
撰文:祖


text:
雖然Hypno5e香港站取消咗相當可惜,但HA同一晚變咗場五隊本地菲裔metal/core樂隊合辦嘅菲律賓賑災演唱會,一晚有得睇晒Shepherds the Weak同Black Night Red Sky再加King Ly Chee,平時都冇乜機會啦.
出場安排有點有趣,KLC居然排第二,而BNRS最後出.就難為了我,可以話今晚係專誠為Black Night Red Sky而嚟,但平日晚加例牌遲開又撞啱今晚有嘢做要落一落樓,搞到只睇到最後三首,咪話我衰,呢晚我真係寧願STW做壓軸.
「between,Shepherds the Weak上次玩完《Master of Puppets》,今晚到《Symphony of Destruction》.佢哋技術走向同風格,cover Megadeth比玩麥記更加適合.」
佢哋應該係live最玩音響效果嘅香港metal band,每次聽到間場好post嗰隻tremolo聲,真係想問問使唔使tune到咁靚呀?BNRS去到嘅地步係,單聽到結他聲你已經知道係佢哋咁有性格,而且歌越寫越好,氣氛技術編曲要乜有乜(冇女soli),最緊要歌路係metal位篇幅大過core位,而家最想出碟嘅香港metal band,就係Black Night Red Sky同Massacre of Mothman,不過錄音的話一定要做到比Qollision隻碟更靚聲,至帶得出佢哋種「hi-fi metal」效果.
成晚最意外反而係第一隊Death Reject,雖然排第一,但我覺得數一數二好睇.近返melodic death結他妹同鼓佬技術好勁(成晚最鍾意鼓佬就係佢),編曲好紮實變化多之餘夠出人意表,歌整體又夠順唔會覺得一截截唔夾,而且話第一次出show台風已經唔錯,又多一隊要多加留意嘅香港metal band.不過有兩樣差少少,首先metal band live得一枝結他絕對唔夠,第二呢bass佬要再苦練吓至得,當另外兩個咁技術派,佢仲係00001111花都冇乜實在太過平穩,而且佢唱清聲,一來唱同聲都實在唔叫好好,二來我覺得其實Death Reject而家啲歌冇乜必要呢種唱法,落咗清聲反而有點似為加而加.
今場真係一場好show,最大收穫賣物籌款度執到保證絕對絕版嘅HK Rockstar謝霆鋒演唱會翻版碟乙隻.係有樣嘢好唔開心囉,即係我今個月開始九展嗰頭返工,諗住佔晒地利返工日子睇show方便,但係偏偏呢兩個星期我調咗去屋企樓下返工,HA先至平日夜晚有metal show睇.明玩我嗟.


text:
見工為咗咩?無錯,係辭工,辭咗宜家做緊既個份XX工(真話廢事講).既然要有個新開始,所以當要奮身去準備見新既工,務必注意以下5件事︰
1/ Recall下自己交過嘅CV
「你介紹下自己.」「你點解覺得自己適合呢份工?」見工少不免聽到呢兩條問題,可能你都會想問番轉頭,「你有無睇CV?」雖然呢個Moment你好想反眼,但問之前,你又有無問自己份CV寫過咩?見工前不妨翻睇再翻睇自己份CV,皆因大部分人搵工永遠都係幾百份CV幾百份CV咁寄出去,最多每份都執少少,再執少少,好大程度上真係會唔記得自己寫咗啲咩.
2/ 起面試官底
大公司通常都會將啲管理層嘅背景資料擺上公司網站,上去睇下邊個有機會In你,然後再搵埋佢地既LinkedIn,了解下佢地既背景,再望下你地之間有無共通點,例如專業方面,又或者興建方面.所謂知己知彼,百戰百勝.
3/ 起公司底
公司嘅規模,架構等等都可以係網上搵到.如果你無睇到,對方問到而你唔識嘅話,就扣晒誠意分喇.所以,見工前你可以上去公司網站又或是留意相關新聞,以了解公司嘅文化及架構.
4/ 睇下份工嘅工作內容
見工最後都有個環節係輪到你問問題,如果你問:「其實份工做咩架?」必會大扣分,除非招聘廣告入面寫得好簡陋,你可以引用下佢寫嘅內容,再針對當中的職務問一相關問題.遇到寫到好詳細嘅Job Descriptions時,你就要將自己嘅經驗去說服僱主請你.
5/ 行業基本認識
入邊行打邊份工都要視乎行情,要見嘅公司係大企定係中小企,係獨市還是多競爭對手,睇完要見嘅個間公司資料外,再睇埋競爭公司嘅資料,咁就萬無一失啦!
延伸閱讀:見工面試即Out 注意5大禁忌
延伸閱讀:(見工面試)面試最後關頭 求職者要識問啱問題!


text:
今年個流感真係好堅!唔止香港,我哋美國呢邊都比往年嚴重!醫生話係因為今年流感疫苗 tip 錯菌種,所以打咗都冇咩用,大約只有 10% 防禦力,所以好多人都中招.
幸運地身處美國,呢啲傳播性咁高嘅疾病,仲叫可以避免.因為地大空曠,只要 weekend 唔去人多地方,平時又自己駕車出入,如學校冇爆流感,都未必咁易中招的.但香港就唔同了,一出街已是人迫迫,巴士地鐵更係對口對面,傳染機會的確十分之高!
我剛剛 1 月中去過日本同香港,兩個地方都有嚴重流感,在我所見最大分別係,日本人在街上,10 個有 8 個都戴住口罩,特別是搭公共交通工具時.
而香港人在街上,可能 10 個只有 1,2 個人戴口罩,即使自己咳緊,或身邊有人咳緊,一於少理.
媽媽朋友們仲話,除咗街上人冇公民意識,學校同學仔嘅父母都好自私的,為怕跟不上學習進度,或者唔想請假照顧小朋友,病咗都照畀佢哋返學,搞到學校爆發流感.
又有同學中咗乙型流感都唔出聲,唔叫人防預,只為怕被歧視,思想非常病態!人民咁冇公德心,病菌又點會唔傳遍整個香港呢!
為咗自保,亦做個有公德心嘅人,自己病呀,人多或身邊有人咳呀鼻涕呀,就好即刻戴番個口罩喇!
好似我返美國果程飛機,好好彩附近冇人病,安然渡過 12 小時.但落機時我行前咗一個機倉,後面有個女人狂咳,我咪即刻戴番個口罩啦,仲要返屋企攬兩個仔,病咗惹畀小朋友點算!
見佢咳多兩聲,我都忍唔住問佢要唔要口罩,當然佢有接受啦,成倉人望住,焗戴吧!佢話自己喉嚨敏感,我覺得點都好啦,戴啦...
之後我一直戴住個口罩過境,入境員斜啤問我,你病緊?我話唔係.佢好懷疑再問,咁你做咩戴住個口罩?我話因為啲人咳唔戴口罩,所以我戴.佢個樣即刻好共鳴咁: 冇錯呀!真係唔係人人有公德心,好多人咳,連口都唔蓋!
之後佢仲拎出一支巨型 3L 的捽手消毒液,問我要唔要?我梗係要啦,搭完飛機成手菌,個鼻又痕勁想捽,啱晒!
佢話坐響度返工,日日咁多人入境,Passport 上啲菌都唔少,幾多人隻手咳完呻完鼻涕,又摸番本簿,真係少啲抵坑力都招架唔住.
唔知係咪因為響果半分鐘對話,我哋惺惺相惜,佢就連報關紙都冇畀番我,蓋咗個印,唔需要搜行李,直接畀我出境.我幾高興嘅,感覺被尊重了,有人欣賞你有公德心,哈哈!


text:
原本冇打算去,因為佢唔係繞圈賽,好大機會好似渣打馬拉松咁,只係一下就走晒.後來朋友話我知,下午係有繞圈賽的.咁就去睇睇啦.
事前做定功課,認定帝國中心對出係最理想位置,因為對正出彎位,Pan車之餘可以見到後面長長車龍.預早一個鐘去卡位,不過…….大會劃咗個位自己用,算啦,其實太近條路都好難Pan,咁就走過對面內彎位試吓.熱身時間,用85mm影差唔多,背景麻麻,最衰係好多雪糕筒同膠帶,架車近小小都會被遮.
咁搞唔係辦法,走去搵吓其他位,好難搞,大部份位都係黐實條路,車直情在你面前過,要用wide鏡影到變晒形之外準備時間太短超高失敗率,終於搵到過轉折位後上天橋既路邊,可以隔一條馬路影,用135mm剛好,頭一浪超大堆頭,我諗有過百架車同時出發,車速又快,亂晒大籠,頭車過咗之後全部黐埋一舊,唔理咁多,求其影埋去,中間就中間啦.
條路另一好處係佢夠長,可以伸部機出去用長鏡影正面一大堆車,用wide鏡千萬唔好伸出去,會撞到車手,講係咁講,超多電話黨伸部電話出去影,我都要等咗好多轉先等到冇電話喺前面.
由於賽道好長,唔係好驚行開咗會冇咗個位,我又試吓去轉折點位置影啲車轉彎上天橋,呢個位有啲似帝國中心,可以影到車出彎時後面有一大隊車跟住,可惜大會欄到好出,用500mm影都未必夠長,而且因為轉180度關係,車好慢冇乜效果,我得135加埋1.4x再勁裁,最後都係麻麻,啲相幾乎俾我剷走晒.
翻翻去天橋位,呢個時候有追逐賽,一小隊一小隊咁出發,好影好多.每次單車比賽之後例牌有一大堆超慢快門,成張矇查查既藝術相.我事實上都會影到類似既,不過會全部剷晒,更加唔會貼出來,對於我來講,張相清楚只係最基本要求.
Pan鏡係有啲難度,但只要多啲練習同快門適可而止,唔好爽慢,點都會有啲成功既,我都有十零張OK,不過貼相再高景界係除咗唔清楚,構圖重覆都係沉悶既,所以我貼埋呢張就算喇.


text:
解讀語言偽術
1. 解讀 19 才子關於女運動員 #metoo 果啲posts,唔係叫做有 critical thinking,而係用左語言偽術. 1a. 語言偽術即 fallacy “謬誤” 1a1. Straw man,中文是 “攻擊稻草人”.意思即是:曲解對方嘅論點,針對曲解左嘅論點而攻擊對方.用人嘅語言理解釋:即是人哋都唔係咁嘅意思,夾硬話人哋係咁嘅意思,跟住再攻擊. 普通例子:女朋友話「 公司嚟咗個幾靚嘅女同事,第一日返工個個男同事都及到實」,男朋友話「靚女梗係多人望㗎喇」!女朋友話「 你而家即係話我又老又醜啫, 你實係有第三者」.即是,女朋友曲解男朋友嘅意思,再攻擊佢. 例如19 才子的 post :「見到荷里活女星個個玩得咁型乜乜乜,要跟潮流」.就是扭曲別人 #metoo 的意思為扮型跟潮流,跟住就可以攻擊別人. 1a2. Non sequitur,英文是 “it does not follow”,中文是 “不當結論”.用人嘅語言解釋:A 不是有邏輯的導致 B 出現,但就講到 B 的出現就是全因 A 而起. 普通例子:有啲香港男士話「 如果我有錢嘅話,就可以同嘉欣BB拍拖啦.」 但你有錢都唔會直接導致你可以同嘉欣拍拖,中間重要有其他野,先去得到拍拖果步. 例如19 才子的 post :「 單方面貼張selfie, 就令到好多人變成 … Kevin Spacey」.Kevin Spacey 比警察查,唔可以話因為有人單方面貼張selfie就導致Kevin Spacey乜乜乜咁簡單.中間重其他野,先去得到Kevin Spacey乜乜乜果步.… Continue reading 解讀語言偽術


text:
珍珠粉係咪可以淡斑?
-
snowb last edited by
聽老一輩話珍珠磨成粉可以有美白同淡斑嘅作用
但係西醫又叫人搽藥膏同打Laser
兩者到底邊個有用d呀?
有無人兩個方法都試過呀?
-
sukiyip last edited by
中醫話珍珠粉可以美白同淡斑
不過珍珠咁貴
應該都少人用
-
koo last edited by
老人家先中意用珍珠粉
-
cincin last edited by
宜家d人想淡斑通常都打pico laser架啦
佢可以係好短時間將色斑打碎
-
snowb last edited by
cincin said:
宜家d人想淡斑通常都打pico laser架啦
佢可以係好短時間將色斑打碎
但係成日聽人講打完會反黑
有d驚wor~
-
cincin last edited by
我自己都有係pretty medical打過pico
不過就無你講嘅反黑情況
其實係睇laser打出黎嘅能量控制得好唔好
,同自己事後有冇做足防曬囉
-
catmiao last edited by
珍珠粉好貴囉
-
kakalei last edited by
而家都好似好少聽人講用珍珠粉嚟美容啵,之前有朋友喺屈臣氏買左隻"保肝美"嚟試吓,食咗一段時間佢哋話啲斑淡咗,發覺皮膚都白晢咗哩...


text:
每日返工放工,過住朝九晚五嘅刻板生活,見嘅唔係家人就係同事,唔想再過Dry爆嘅生活?不如報名試下唔同類型嘅興趣班,培養新嗜好啦!無論你嘅選擇係動態嘅跳舞班 ,定係較靜態嘅手工藝班,只要你肯參加,就有更多機會認識新朋友,擴闊生活圈子,舒緩生活壓力之餘,仲可以陶冶性情,又自我增值,學多一技旁身!HelloToby特意為上班一族嚴選7大 OL興趣班 ,立即睇下邊樣最適合你啦!
1)手工藝班
如果你不嬲都鍾意DIY做下小手作嘅話,咁手工藝呢類興趣班就啱晒你.一般手工藝班有水彩畫,素描畫,油畫同粘土製作等唔同選擇.嫌呢啲太普通?平時有戴開手飾嘅女士可以試下銀飾手工班或者珠寶設計班.講求實際嘅,可以參加皮革藝術班或者陶藝班,造下銀包,卡片套,杯,碗,碟呢類實用嘅日常用品.
2)烹飪班
平日返工唔少OL都會選擇出街食午餐,不過成日出街食不但花錢,好多時仲係多肉少菜,高鹽高糖嘅食物,易肥之餘又影響健康.不如學番幾味閒時為自己做愛心飯盒,慳錢又健康!
HelloToby可免費為你推薦幾位獲專業認證嘅烹飪導師,無論係中菜,西餐定日常住家飯都應有盡有!
3)舞蹈班
女士學跳舞可以舒緩工作壓力之餘,又可以減走贅肉,鍛煉身體線條,好處多多.近年流行嘅肚皮舞,新爵士舞同空中絲帶舞都係健康又易學嘅舞蹈,就算無乜舞蹈底子都唔怕,適合唔同年齡層嘅女士.
相關閱讀:(女生想瘦身?最好 學跳舞 )5大最有Keep Fit效果的舞蹈
4)瑜伽班
OL一族工作時都通常一坐就8 – 10小時,再加上長期用電腦,又冇乜點運動,久而久之就會出現肩頸膊痛,下半身肥胖等問題.學瑜伽不但可以改善肩頸痛,脊椎問題,仲可以促進血液循環,加快新陳代謝.此外,練瑜伽亦有助減走脂肪,塑造身體線條乜.由於瑜伽係比較温和嘅帶氧運動,平時冇乜做運動嘅OL們都易上手,仲可以舒緩工作壓力添!
如果你正想搵瑜伽教練,就立即上我哋嘅免費平台啦!你只要回答幾個簡單問題(如瑜伽水平,上課日子同時間等)就可以取得瑜伽教練嘅報價喇!
5)花藝班
好多人都覺得插花係有錢人至玩嘅玩意,其實插花時要保持心平氣和,再加上插花講求花種,顏色配搭等,可以修身養性,培養氣質同美感,好適合好靜又想提高文化素養嘅女士
HelloToby平台上有多位經認證嘅花藝班導師,立即搵佢地學習花藝設計,插花技巧同花束設計啦!
6)化妝班
好多人都會上網睇片學化妝,但每個人嘅皮膚性質,五官特徵同面形輪廓都各有不同,網上學到嗰套唔一定適用於你身上.想搵到最適合你嘅妝容,不如直接搵專業化妝師學習啦!專業化妝師除咗可講解運用化妝品嘅知識外,仲可以幫你了解自己面部輪廓特徵,教你點樣化個最適合你,突出自己優點嘅靚妝.
HelloToby平台上有多位經驗豐富嘅化妝師,立即搵佢哋索取免費報價啦!
7)品酒班
酒就飲得多,但真係識品酒嘅又有幾多個?近年有唔少機構推出品酒班,主要教授你餐酒知識,品嚐白酒紅酒嘅技巧,食物配搭同餐飲禮儀等,既可提高生活品味同情趣,又可認識新朋友.
立即透過HelloToby搵專業認證嘅品酒導師報價,簡單方便又免費!
如果你係以上各種 OL興趣班 嘅導師,請即上HelloToby免費登記為服務專家,找尋更多學生!
——
延伸閱讀:( 韓文班 攻略)學韓文的4大基本途徑
緊貼HelloToby Blog同Facebook Page,隨時搵HelloToby幫手!


text:
今屆個港姐冠軍…好一般 wor
香港小姐2017終於落幕,雖然我完全唔知星期日個日原來已經係總決賽.證明左今年嘅港姐話題性欠奉,亦都引唔起太大關注.不過係賽果公布之後反而成為近日熱門話題,講緊就係節目最後階段,當觀眾係網上公投選出心目中嘅冠軍人馬之後,再由評判逐一公布心儀人選.結果發現雷莊𠒇同何依婷以4:4打和,然後 DoDo 姐以「校長」身份投出決定性一票令到雷莊𠒇以五比四反超前何依婷贏得寶座. 呢一個結果即時被網民鬧爆,覺得過程極之兒戲,而且亦都無乜說服力可言,話今屆港姐選舉改名做「Do 姐選港姐」,「TVB小姐」先岩.而且亦都有網民指出,雷莊𠒇樣貌同其他港姐相比唔夠突出,中文唔好,根本無資格代表香港.言論一向毒辣嘅網上KOL King Jer 亦都覺得「冠軍真係無香港小姐feel,完全無東方美,似菲律賓/泰國小姐多啲,啲中文又差,其實好難代表到香港.」通訊事務管理局仲收到20宗投訴,主要投訴內容賽果不公,黑箱作業,有誤導觀眾及有植入式廣告之嫌;無綫方面亦收到9宗投訴,表示唔滿意賽果.成件事演變成一場小型公關災難. 另外,亦都有網民記者對呢位港姐冠軍大起底,發現佢老豆原來大有來頭,係香港十大傑出設計師,人稱「設計多面手」嘅雷葆文,身家有傳過億,係香港同海外都擁有物業,仲係世界商貿協會(WTC)嘅特別顧問,強大嘅父幹後台自然令人更加懷疑呢個選舉係咪造馬.係選舉結果出爐之後,大批網民仲由討論區移師到佢嘅Instagram直接追擊.網民批評佢外表樣貌似賓賓,唔識中文廣東話,回流香港代表性又唔夠,「不如唔好叫Miss Hong Kong,叫Miss TVB好過」之類. 面對網民一面倒嘅劣評,雷莊𠒇係當選第二日就即時係IG上面開live,大方「回應」網民對自己嘅質疑.佢話知道外間有好多人都唔撐佢拎冠軍,會尊重唔同人嘅意見:「不過講真,其實我唔係好Care(負評),一個人係要愛自己,我就知道自己價值喺邊.」之後佢又提到有富爸爸嘅報道,佢又大插網友可能唔係太聰明,竟然會相信媒體嘅報道.又話:「…你哋唔滿意呢個賽果嘅人,唔通你想我放棄個后冠?我依家唔會咁做囉,我只會花時間去理我嘅支持者,我唔係要全部人都鍾意我,如果係咁我都好冇自信啫…之後我會繼續做自己,我唔會改變去討好其他人!」 呢個回應自然進一步激起網民嘅反彈,指責佢唔單止外表普通,EQ更加唔好,同前港姐冠軍張嘉兒當時面對大量劣評嘅回應天差地別,連登討論區對佢口誅筆伐,報紙似乎亦都無特別幫佢講好說話,如果雷莊𠒇繼續「做自己」,恐怕將會俾香港網民排擠. 封面圖片來源:圖片來源:晴報


text:
自從Uber係香港正式推之後成功搶走本地全職的士司機既生意,好多人依家已經慣左用Uber call的,原因不外乎係:
1,地點由你話事
唔少香港的士司機極度揀擇,尤其是凌晨時段更加係攞正牌做皇帝,黎到個陣先落窗問你去邊,然後就話「過海唔去」,「新界唔去」,「要交更唔去咁遠」,連行邊條隧道都可以由佢決定.一係就坐地起價,價錢通常係平時既兩倍左右,簡直視法例如無物!(拒載係犯法,唔跟咪錶收費同樣係違法,但係的士司機抗議個陣完全隻字不提) 結果就係一堆乘客好似去左街市咁企係度左問右問,真係好白痴.用Uber就唔同啦,司機一早知你要去既目的地,唔會係度阿吱阿咗.
2,司機態度比傳統的士好十萬倍
依家搭的士明明係消費者俾錢司機,但係的士司機既態度通常都係差差差.例如唔識路個陣就會叫你提早落車要你自己行過去,搭短途會串你點解唔搭巴士(鬼唔知巴士平咩?搭得的士就係想快呀嘛!),過海入新界又會咦咦哦哦話難搵客出番黎,聽到都忟.有時無散紙俾張500紙仲有可能會俾司機鬧添!認真貼錢買難受.Uber司機會因為有評分系統,一旦被劣評就會無得撈,所以唔會亂黎,態度同服務都好,要傳統的士黎做咩?仲有,依家Uber 既車可以用credit card俾錢,無散紙係身都可以好方便,又係一個優點.
3,一大班人搭車唔洗再分車
依家啲的士一般都係4人位多,如果一大班人想搭的士就好鬼死麻煩,又要截到兩架的士之餘又要司機肯去同一個目的地,浪費時間之餘錢又俾多左.依家有左uber之後就可以call七人車一齊去,七個人夾錢既話車錢慳番唔少,又唔洗再蹝時間係度等到寂寞到夜深.
既然講到Uber有咁多優點,咁點解Uber係日本反而表現麻麻呢?好簡單,日本司機原本既服務就已經係超一流,上面提過既優點本身就有,Uber根本佔唔到優勢.
首先,日本的士幾乎統一加裝GPS導航,乘客要去咩地方,司機會先定好位再出發,乘客對路線一清二楚,自然就唔會有兜路既爭議.而係收費方面,日本的士堅持按錶收費,唔會坐地起價;仲有,日本的士已經可以用信用卡俾錢,之後仲會即刻印埋收據方便人claim錢添.
UBER之所以咁hit既原因,靠既就係成功解決的士佬「拒載」,「兜路」同「唔按錶收費」呢三大問題而成功突圍而出.但係由於日本管理制度已經好完善,所以上面既問題根本唔存在,UBER自然毫無長處可言.
唉,究竟香港的士司機幾時先可以有日本既一半水準?
封面圖片來源:danielfcamilo


text:
夏日炎炎,相信大家行街嘅時候都試過買番杯手搖飲品消暑,而珍珠奶茶更當中嘅佼佼者.作為台灣最具代表性嘅飲品,珍珠奶茶由1990年代傳到香港之後就成為最多人喜愛嘅飲品之一.但係唔知大家又有無試過喺珍珠奶茶嘅發源地--台灣,飲地道嘅珍珠奶茶?今次小編就為大家介紹5間台北各具特色嘅珍珠奶茶店,作為奶茶控嘅你喺時候出發制霸全台北珍奶喇!
(輸入Coupon TEA0718另減$50)台灣來回機票優惠$590+
優惠推廣期至2018年7月24日
1. 珍煮丹
圖片來源
珍煮丹由2010年起家後,人氣勢如破竹!由夜市攤檔做到入舖,再發展到而家20幾間分店,可以睇得出幾受台灣人喜愛!而珍煮丹咁多款人氣嘅飲品之中,「黑糖珍珠鮮奶」最受人歡迎!根據店員提議,由於黑糖珍珠本身帶有甜味,第一次飲嘅客人可以先叫3分甜試吓!
2. 陳三鼎黑糖青蛙鮮奶創始店
圖片來源
陳三鼎係全台只有一間店,位於台北公館,係唔少人到公館一定幫襯嘅飲品店之一.據聞陳三鼎係最早發明「青蛙撞奶」嘅飲品店,而所謂青蛙撞奶即係指喺黑糖珍珠中撞入純鮮奶.由於青蛙撞奶實在太出名,引黎咗好多同行模仿,所以陳三鼎把「青蛙撞奶」改名為「青蛙鮮奶」,驚客人買錯.除咗青蛙撞奶外,陳三鼎仲有好多其他青蛙系列商品,大家到台北旅行嘅時候記住唔好買錯!
3. 丸作食茶
圖片來源
丸作食茶係全台灣第一間即場製作珍珠嘅台式飲品店!大家可以透過玻璃睇到師傅製作珍珠嘅過程,新鮮度大UP! 除咗常見嘅黑色珍珠外,丸作食茶仲有其他別具特色嘅「四色珍珠」~ 雖然珍珠七彩繽紛,但係所有顏色都係黎至食物原材料嘅天然色素.丸作食茶堅持唔用任何人造色素同防腐劑,每日現做珍珠,比大家食得開心又健康!其他特色人氣商品有:宇治抹茶拿鐵,粉紅仙人掌珍珠綠拿鐵等,口味多元化!
4.春水堂
圖片來源
講到珍珠奶茶,唔可以唔提全世界珍珠奶茶嘅發源地「春水堂」!據聞喺1987年,春水堂經理林秀慧一次偶然嘅機會下將地方小食「粉圓」加入凍奶茶同檸檬紅茶做調配,就制造出世上第一杯珍珠奶茶喇!大家黎到台北不妨到春水堂,品嚐由創始地所調配珍珠奶茶啦!
5.迷客夏
圖片來源
迷客夏最大嘅特色就係鮮奶,全店所有商品都採用自家「綠光牧場」嘅鮮乳調製!以健康,自然,無負擔為宗旨,帶比客人最自然,順滑,香濃嘅味道.除咗鮮奶外,迷克夏另一個特色就係口感Q彈嘅蜂蜜白珍珠!小編非常推薦大家試吓迷克夏嘅招牌飲品「珍珠大正紅茶拿鐵」!大正紅茶本身帶有濃烈茶香,配上迷克夏引以自豪嘅鮮奶同珍珠,絕對令您回味無窮!
喺依5間珍珠奶茶店之中,小編最鍾意嘅就係迷客夏嘅珍珠奶茶!一諗起香濃嘅茶香同鮮奶味,再加上煙韌嘅珍珠,小編都想即刻飛去台北嘆番杯!想知多啲台灣嘅旅遊情報,就要留意 texpert.com 睇更多喇!
去台灣前,您可以留意:
(去台灣前必備)台灣URoaming 4G WiFi蛋 (香港領取)
(海拔2千米)台北新竹雪霸休閒農場雲霧步道一日遊


text:
阿B出一粒粒係咩事 ???
-
innerlina last edited by
如題, 因為阿b呢排出d一粒粒, 有時又聽到佢喉嚨click住click住咁, 好似好多痰
-
JATHY last edited by
係唔係奶粉比較熱氣呀? 試下轉platinum奶粉,呢隻冇庶糖,唔甜的
-
DORA last edited by
可能係有少少敏感,可以試下illuma organic,呢隻有機奶粉會,少d化學農藥,你可以俾bb試試
-
KIKI last edited by
呢隻係唔係相對其他奶粉淡味好多?
-
bubblewoo last edited by
係咪飲唔夠水, BB幾大? 奶粉定人奶?
-
innerlina last edited by
4個星期人仔咋, 醫生唔係話唔洗點飲水? 奶粉B
-
yeeelo last edited by
有機會奶粉熱氣, 我個B之前同你個b一樣, 之後試左2隻奶粉先好D, 你試下揀d無加工咁多次嘅奶粉, 無咁熱氣, 呢家我自己比eleva都係一次製成
-
lerena last edited by
之前以為奶粉淨係分有機無機,原來加工次數都有分. 成分表上寫明鮮奶係單次成粉, 如果寫奶粉係二次加工


text:
日本最近有個調查發現,有唔少男士都唔知道自己鍾意巨乳定貧乳.其實呢個問題一啲都唔難抉擇,大家只需睇吓穿着童貞必殺服嘅風俗孃,或者去吓巨乳AV女優嘅簽名會,睇吓自己有冇流晒口水就知道答案啦!
「童貞必殺服」係泛指各種露出度極高嘅服裝,當中最為著名嘅莫過於高領開胸大露背嘅針織毛衣.雖然童貞必殺服夠養眼,但對男士嚟講,現實中卻難有一睹嘅機會.唔緊要,日本有間位於大阪嘅風俗店「Puru~ぷる~」,就以各種童貞必殺服嚟征服男士.
呢間喺2015年7月開業嘅風俗店,原本係主打制服按摩服務,每位風俗孃都會穿着性感制服登場.其後眼見童貞必殺服成為話題,於是便搵嚟各種人氣必殺服成為制服,除咗著名嘅針織毛衣外,仲有水手服,兔女郎服,護理服等.有日本網民稱呢間風俗店,絕對係必殺服嘅最強指標.
有「世界標準身材」同「AV界超級新人」之稱嘅永瀨未萌,喺6月8日分別於日本嘅秋葉原同外神田嘅一間書店舉辦簽名會,頭場於正午舉行,而書店嗰場則喺下午5點進行.據稱佢呢次嘅簽名會,目的除咗同粉絲見面外,仲為新作《她的姐姐是個誘惑女性 21》進行宣傳.若然係AV迷都應該知道,呢位喺1998年2月12日於靜岡縣出生,曾經係寫真女優,喺2018年12月以AV片廠Prestige專屬女優身份出道嘅AV女優,啱啱出道時人氣有幾咁勁.先唔講佢對35G巨乳同個樣有幾正,單係佢曾喺日本綜藝節目《給與明細》中透露,演出嘅AV出道作時嘅片酬係拍兩日300萬日圓,就知道佢身價有幾高!
日本社會嘅傳統觀念認為,鍾意巨乳嘅至係真男人,而唔少日本女性亦認為男人都係鍾意巨乳.為咗解答呢個問題,日本社會話題調查網站「sirabee」就訪問咗全國817名年齡從18至60歲嘅男士,睇吓佢哋鍾意巨乳定貧乳,點知結果竟然出乎意料之外,皆因有百分之三十七嘅受訪男士表示,其實佢哋都唔知自己鍾意巨乳定貧乳,而最多困惑嘅年齡就係十幾歲嘅青年,有受訪青年表示,車頭燈距離自己好遠,只要有得睇,無論大細都好感激.有40歲男士表示,喺20幾歲時已經知道自己鍾意巨乳.不過有更多男士話,其實唔係咁重視女性係巨乳定貧乳.
撰文:魂


text:
不知不覺,古天奴都去咗巴塞就快一年.當年嘅轉會風波,到今時今日小妹都歷歷在目-古天奴喺開季前以email話想走啦﹑巴塞話now or never﹑球會就背傷;國家隊就生猛等等,相信各位利迷都唔想再經歷呢啲事件.有時唔係轉會費唔係錢嘅問題,而係一個係球隊當打嘅主力突然離開,對球隊士氣都會係一個好大打擊.(okay,錢咪當補償囉)
最近有西班牙傳媒就報導,巴塞隆拿打算以相同手法去羅致利物浦球員費明奴!無它嘅,而家嘅主力蘇亞雷斯都31尾32歲,係時候要搵人去接任佢嘅位置,而西媒Okdiario 就話古天奴呢個時候向巴塞提議喺季尾買入同樣係巴西國家隊﹑前隊友費明奴.巴塞亦睇中呢位27歲嘅前鋒夠熱血,可以同美斯產生化學作用.之不過費明奴岩岩先喺四月同利物浦簽下5年長約,估計巴塞要買走佢,筆轉會費都應該唔細.
對於呢個傳聞,費明奴就咁樣回應:
「我喺利物浦好開心,而得到球會嘅支持,我喺各方面都成長咗好多.」
「我有出色嘅隊友,好榮幸可以為紅軍作賽.」
「我好鐘意喺利物浦踢波,利物浦嘅球迷非常熱情,佢哋每場波都不遺餘力去支持球隊.」
咁即係點呀?巴塞就睇中南美球員對自己嘅嚮往,小妹陰謀論估計啦,唔知係咪放定料等佢有離心而做足準備.喂古天奴你而家兼職埋agent?
而礙於烏迪迪傷勢有不明朗因素,所以又有西班牙傳媒報導巴塞打算向其中一個世界最強中堅落手,唔洗check ip都知邊個啦,就係克羅地亞球員路夫蘭.有指巴塞方面認為路夫蘭完全符合佢哋要物識中堅嘅要求喎.但路夫蘭喺英超踢咗咁耐,又有好朋友沙拿喺利物浦,加上都2字尾啦,估計都係煲水多.
國際週後,利物浦突然多咗4個傷兵...而家又傳出呢啲消息,唔通係要打擊我利士氣?不過點都好啦,呢啲新聞最快都要等到出年冬季轉會市場先會知道係真定假.呢個時候最重要嘅係穩定軍心,踢好之後嘅英超/歐聯比賽先...好似係.
source:the sun
,express.co.uk


text:
妙艾堂 艾草泡脚包足疗足浴 一包 舒缓足部 改善足部血液循环一袋 袋质随机
OEM贴牌订做:
1-40克均可订做
艾粉包 艾绒包 艾叶包 艾草包 中药分装加工 OEM贴牌订做
优质无纺布 不漏粉 各种中药功效均可加工
此产品为广东足浴某品牌委托我厂加工生产,长期供应大量尾单.纸袋,裸袋,无盒.
另有高透水性无纺布泡脚包足浴包供应,如需请联系客服.
南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳仙草药业有限公司南阳


text:
對於日本人嘅堅持,我不得不寫個服字.
係,我係講緊阪馬,但我指嘅係日本人追星嘅堅持.
我諗當日好多跑友跑跑下,都會見到一班著住藍色背心嘅人喺路上以同一pacing黎跑.呢班人,沿途形同G4咁圍住一個人,唯一唔同嘅係其中一個會舉起一支咪,另一個就揸住部cam,其他幾個就好似保護證人咁周圍望.我唔認得裡面個靚仔係邊個.我諗,唔係星都應該係個藝人吧.有趣,反正冇打算要造時間,一於跟一陣八下有咩睇.沿途粉絲妹妹仔s幾乎無間斷咁接力喺兩旁打氣尖叫.唔好睇小佢地,著哂全副跑步gear,喺啲打氣位跑住黎尖叫,然後再跑去下一個打氣位再尖叫.你都咪話唔攰.而最令我佩服嘅,係有幾個粉絲直頭報埋名做跑手,係賽道上追住個偶像.要知道,對於香港人黎講,阪馬中籤率較高,然而對好多日本跑手黎講,要抽到比賽資格係難過登天.(題外話:路上曾經出現過兩個支持牌,上面大約寫「連續五年落選,很灰心」嘅說話.)
所以,粉絲們要報到,抽到,仲要練到跑42k.要以上三點,除非啲後援會有得代報,如果唔係機會率真係細到呢…不過,最難為都係個偶像.跑到身水身汗,氣羅氣喘時仲要喺班粉絲面前保持形象.辛苦哂!
更多:
Fitz.hk Facebook專頁
當大腳板跑到大阪
[email protected]
Fitz Running 跑步
分享連結:


text:
(Mama秘訣)屋企唔想養「媽寶」?教你媽媽育兒小秘方!
屋企已經有一個大唔透嘅老公,好多野都要媽媽們處理,亞洲地方嘅育兒方法真係好容易會養出一個「媽寶」(睇下老公就知..),點樣先可以令屋企嘅小朋友唔好變得冇主見,又唔識獨立思考,大個咗嘅起居飲食唔駛阿媽打點呢?
1. 培養小朋友自理能力
要小朋友唔成為一個「媽寶」,樣樣野都依靠媽咪先做到,第一樣野當然要佢地有良好嘅自理能力啦~其實好多時媽媽都係因為睇唔過眼或者忍唔到手先會幫小朋友手做本身佢地可以自己做到嘅事.簡單地可以由插飲管開始,有時佢地見到大人做,睇完之後就會跟住做,不過有時佢失敗得太多次,大人們都會唔耐煩或者唔忍心直接就幫佢做埋~
不過其實咁樣係好難培養小朋友嘅自理能力架~所以大人要俾小朋友自理嘅機會,俾佢地自己多啲嘗試,如果真係一啲較難嘅 task,可以輔助一下,讓佢地慢慢學習自理.
2. 勇於放手
如果出到外面,大片草地又或者公園嘅話,喺睇到嘅範圍內,其實都可以俾小朋友自己四圍探索,四圍玩~每一次放手俾仔女機會周圍走,佢地都可以從中為自己作出唔同嘅判斷同決定,訓練小朋友嘅動機,發展能力,所以勇於放手都可以俾度佢地自我發展,唔駛每一樣野都依靠大人,喺適當嘅時候為佢地提出指點,俾到正確嘅價值觀就唔怕佢地會容易做錯選擇啦~
3. 提高主動性
好多大人見到小朋友自己動手做野都會立即衝過去幫手,例如小朋友裝水,好多時媽媽會驚水嘅重量,冷熱程度,杯嘅材質,令到家長會怕仔女會發生意外而上前阻止,甚至直接幫佢地做埋一份.咁樣其實好易會令小朋友嘅主動性減低,以後可能郁啲就咩都叫爸爸媽媽幫手做.當然,小編都明白家長會有好多擔憂,不過同時亦可以喺外在環境調節,例如俾小朋友一個杯口比較大嘅杯,俾一壺唔會太熱嘅溫水佢地自己動手斟,減少產生意外嘅可能就冇有怕啦!
希望大家學識呢3招之後,大家屋企唔會出「媽寶」啦~


text:
羅曼語族
羅曼語族,又叫羅馬語族同拉丁語族,屬於印歐語系,係由意大利語族衍生出來嘅現代語族,主要包括由拉丁文變過嚟嘅現代各種嘅語言.講羅曼語族語言嘅人主要包括傳統意義上嘅「歐洲拉丁人」.紀元前後嘅古羅馬帝國瓦解之後,原本統一嘅拉丁文都跟住地域嘅唔同而產生各類方言.呢啲方言就係今日羅曼各種語言嘅雛形.
雖然係咁,現代羅曼語族各種語言同古老嘅拉丁文之間已經存在好大唔同啦.比如,現代羅曼語以冠詞同介詞嚟替代拉丁文複雜嘅格變化;現代羅曼語用助動詞嚟構成複合時態,呢啲都係拉丁文冇具備嘅.
即管都係由拉丁文演化而成嘅,羅曼各種語言之間重係存在比較顯著嘅差別.造成呢啲差別嘅原因包括:歷史傳統嘅互相隔絕,古羅馬帝國治前嘅地域性古文嘅影響,羅馬帝國覆滅後頻繁嘅戰爭同社會變遷,以及文藝復興時期各種地域文化之間嘅衝突同共融,等等.
Romance一詞係拉丁文嘅romanice一詞變過嚟嘅.喺拉丁文入面,呢個詞係romanicus一詞嘅副詞形式,意思係「用羅馬人嘅方式」.
目錄
現代羅曼各種語言同古典拉丁文之間嘅主要差別改
除羅馬尼亞文之外,其他語言已經冇格變化.
現代羅曼各種語言入面名詞通常淨得有兩種文法性,而拉丁文入面名詞就有三個文法性.咁梗係有特例,比如羅馬尼亞文同意大利文入面就保留咗一啲中性名詞嘅表達,而西班牙文,意大利文同加泰羅尼亞文入面仍然保存住一啲中性嘅代詞.
拉丁文中嘅指示詞喺現代羅曼語入面變成咗冠詞.
拉丁文中嘅將來時已經衰退,喺現代羅曼文中將來時有新嘅構成方式,並結合咗「條件式」呢個新嘅語式.拉丁文入面habere(相當於英文嘅to have)一詞成為構成時態嘅重要助動詞.好多重要時態都係由呢一個詞嘅完成體或未完成體加上動詞嘅對應變位構成嘅.
拉丁文入面嘅「綜合完成時」喺現代羅曼文中變成咗由詞義相當於英文to be或to have嘅助動詞加動詞過去分詞嘅合成時態.但係喺葡文同法文入面,仍然保存咗拉丁文嘅「過去完成時」,而羅馬尼亞文就有兩種完成時態,兩者嘅意義就基本近嗙.羅馬尼亞文入面又保留咗「過去完成時」,淨係用喺直陳式入面,由動詞詞綴-se嚟體現.呢一個詞綴係源於拉丁文虛擬式過去完成時嘅詞綴-isse.
羅曼各種語言入面使用者最多嘅係西班牙文,其後依次係葡文,法文,意大利文同羅馬尼亞文.
喺現代嘅羅曼各種語言入面,拉丁文複雜嘅屈折變化同文法結構已經畀人大大簡化.意大利文,薩丁尼亞文同古典拉丁文最近嗙.
羅曼語族內部嘅各種語言喺語音上彼此好近嗙,地緣接近嘅語言通常都有共通嘅部分.葡文,法文同羅馬尼亞文係羅曼語族入面最具獨特性嘅,而呢三種語言嘅獨特性又唔相同.薩丁尼亞文係羅曼語族入面最為孤立同保守嘅語言.係喺法國南部嘅郎格多克文被認為係最典型嘅西部羅曼文.
喺羅曼諸語言發展嘅歷史入面,最先從拉丁文入面分裂出嚟成為獨立語言嘅係薩丁尼亞文,跟住嘅係東部嘅羅馬尼亞文又同拉丁文脫離,成為獨立語言.第三個重要過程係意大利文同高盧-伊比利亞語言嘅分離.喺呢個時候,法國同伊比利亞半島諸國嘅語言重係具有高度嘅一致性.羅曼語言嘅第四次重大變化係伊比利亞半島嘅語言同法文脫離,慢慢形成非常近嗙嘅兩種現代語言:西班牙文同葡文.之但係喺西班牙東部嘅加泰羅尼亞文就被人覺得係法文同伊比利亞語言嘅中間產物,因為呢種語言融合咗法文,西班牙文同葡文嘅好多特徵.例如,英文入面fear一詞喺葡文入面係medo,喺西班牙文入面係miedo,喺加泰羅尼亞文入面係por,喺法文入面就係peur.
喺羅曼各種語言入面有好多方言,有時好難分得出邊啲係「方言」,邊啲係獨立語言.好多語言之所以有咁顯赫嘅地位係由於佢哋係政府,媒體同學校教育所採用嘅語言,比如法文,西班牙文,意大利文等.之但係好多語言雖然喺地方學校都有教,而且有一定嘅官方地位,但係顯得弱勢好多,比如薩丁尼亞文同羅馬傳語等.有一啲語言就長期受到官方嘅漠視,例如法國南部嘅普羅旺斯文,意大利境內嘅威尼斯文等等.如果講呢啲語言重有生命力嘅話,另外一啲更加弱勢嘅語言,如阿斯圖裏亞斯文,阿拉貢文等,就更加唔使講啦,可能隨時面臨滅絕嘅危險.呢啲語言(或方言)目前淨係喺好細嘅範圍內有人用緊,喺度逐漸萎縮緊.
羅曼各種語言嘅共同特徵改
常規改
羅曼各種語言嘅文法變化主要靠動詞嘅詞形變化,而唔係靠粘着成分.咁就係對動作嘅側重點係依賴動詞自身嘅變化,而唔係好似英文入面go in嗰種嘅「動詞+介詞」 嘅結構.咁即係講羅曼語言構詞法嘅重要特徵.
羅曼各種語言通常頻繁咁用兩個助動詞來構成時態,都係從拉丁文嘅不定詞esse同stare變過來嘅,一個用喺描述本質,一個用喺描述狀態.
羅曼文嘅動詞都要照住人稱同數量嘅唔同而進行變位.第三人稱通常有文法性嘅區別,而第一同第二人稱就冇.呢一點同希伯萊文好似,不同就係希伯萊文嘅所有人稱都有性同數嘅變化.
幾乎所有嘅羅曼語言中都重保留住敬詞嘅痕跡,主要體現喺第二人稱單數上.例如法文入面「你」係Tu,而「您」就係Vous.呢個特徵叫佢做羅曼語言嘅「T-V差別」.
所有嘅羅曼語言名詞都有文法性嘅區別,但通常名詞本身冇屈折變化,即係拉丁文入面名詞係有格變化嘅.
喺語音上,羅曼語言通常都拎每個詞嘅重音放喺倒數第二個音節到(喺法文入面,重音係放喺最後一個音節嗰到,因為多數法文詞彙唔要咗拉丁文詞彙嘅最後一個元音),而且羅曼語言通常都會有一啲特殊嘅規定去消除聲門塞音,閉塞輔音等對語言整體美感嘅影響(例如法文入面就有「連讀」嘅規定).呢啲特徵令所有嘅羅曼語言都具有語素快,語調流暢嘅特點.
書面形式:
- 字母W同K用得好少,通常淨係出現喺人名同外來語入面.
- 字母C同G喺前元音(如i,e等)之前嘅時候通常讀音要軟化,喺後元音(如a,o,u)前就要發較硬嘅軟顎音.
喺大多數羅曼文入面,一啲表示國籍嘅形容詞,表示星期,月份同年份嘅名詞通常第一個字母唔使大寫,咁同日耳曼文唔同.例如,喺法文入面,「中國嘅」寫作chinois,而唔係Chinois.
名詞複數嘅構成改
喺一啲羅曼文入面,名詞複數係由名詞單數詞尾加字母s構成嘅,呢啲係喺拉丁文入面賓格名詞嘅複數形式變過嚟嘅,用咁嘅方式構成名詞複數嘅羅曼語言包括葡文,西班牙文,加泰羅尼亞文,普羅旺斯文同法文.之不過都有一啲語言嘅名詞複數係由詞尾嘅元音字母變化嚟構成嘅,呢個特徵就係喺拉丁文入面主格名詞嘅複數形式變過嚟.屬於呢一類別嘅語言有意大利文和羅馬尼亞文等.
比較級嘅構成詞改
羅曼各種語言嘅比較級構成詞有兩種,一種係喺拉丁文詞彙plus變過嚟嘅,一種就係喺magis呢個詞變過嚟嘅.採用前一種構成方式嘅語言包括法文(plus)同意大利文(più);而採用後一種構成方式嘅就有包括葡文(mais),西班牙文(más),加泰羅尼亞文(més),普羅旺斯文同羅馬尼亞文(mai)等.
數字「16」改
喺羅曼語言入面,「16」呢個數字喺計數體系入面地位非常特殊.除咗羅馬尼亞文之外,羅曼語言普遍用「1+10」,「2+10」……結構表示11-15,用「10+7」,「10+8」……結構表示17-19.而16作為兩組之間嘅分界線,喺各語言入面表達方法唔同,其中法文,加泰羅尼亞文,意大利文等用「6+10」;而葡文和西班牙文等就用「10+6」.
助動詞體系改
有啲羅曼語言用表達「有」呢個含義嘅助動詞(相當於英文嘅to have)嚟構成複合時態(比如法文入面嘅「愈過去時」等),而有啲語言就對動詞做出區分,有啲動詞用have嚟構成,有啲就要用be嚟構成.淨係用have構成嘅語言包括加泰羅尼亞文,葡文,西班牙文同羅馬尼亞文等.而撈亂使用兩個助動詞嘅語言就包括法文,意大利文同普羅旺斯文等.
喺後一類羅曼語言入面,用be嚟構成嘅複合時態嘅動詞經常係成日用嘅不及物動詞,呢種動詞經常講嘅係唔可以確定目標或講明狀態嘅動作.例如「嚟」,「去」,「變成」等等.而大多數動詞重係要用have嚟構成複合時態.
變體改
混雜語言同語言變體改
近代西方國家嘅全球殖民活動搞到羅曼語言嘅傳播超出咗歐洲本土而擴展到世界各地.西班牙文,葡文同法文嘅影響力好大.呢啲語言喺外國嘅傳播過程入面同其他語言融合,就產生咗同母語好大唔同嘅各類混雜語言同語言變體.下邊列出咗一啲重要嘅羅曼語言變體:
法文變體改
- 海地法文,係美洲國家海地嘅官方語言.
- 安替列法文,主要喺美洲嘅多米尼加同聖露西亞講多.
- Kreyol Lwiziyen,喺美國路易斯安那州講多.
- 毛里裘斯法文,喺毛里裘斯嘅法文變體.
- 塞舌爾文,喺塞舌爾地區嘅法文變體,同英文,法文都係塞舌爾嘅官方語言.
- Lanc-Patuá,主要喺巴西嘅阿瑪帕州講多,係法文同葡萄牙文結合產生嘅變體.呢種語言變體主要係喺講法文嘅南美國家圭亞那以及加勒比海嘅法國殖民地移民創造嘅.
- 越南法文,主要係喺東南亞嘅原法國殖民地越南,老撾等國.
葡文變體改
- Angolar,主要係喺聖多美島講多.
- Fá d'Ambô,係喺赤道畿內亞講多.
- Crioulo,係喺佛得角巴溫蘭托島講多.
- 達曼-印度-葡文,係喺印度嘅達曼同弟烏地區講多.
- 弟烏-印度-葡文,係喺印度嘅達曼同弟烏地區講多,差唔多已經滅絕.
- Forro,係喺聖多美島講多.
- 馬來葡文,係喺馬來西亞嘅一啲地方講多.
- Kristi,係喺印度柯爾雷地區嘅一啲村莊講多.
- Lunguyê,係喺普林西比島講多,差唔多已經滅絕.
- Patuá或Macanese,澳門葡文,係喺中國嘅澳門地區講多.
- 帕皮阿門托文,係喺尼德蘭安德列斯群島同阿魯巴島講多,係葡文同西班牙文,荷蘭文混雜語言.
- 蘇里南文,係喺南美國家蘇里南講多,係英文同葡文嘅混雜語言.
- 斯里蘭卡-印度-葡文,係喺斯里蘭卡嘅一啲瀕海城市講多.
- 畿內亞葡文,係喺非洲國家畿內亞比紹同塞內加爾一啲地區嘅混雜語言.
西班牙文變體改
- 查瓦卡諾文
- 帕蘭切羅文
- 帕皮阿門托文(混雜咗西班牙文,葡文同荷蘭文)
- 雅尼托文
人造語言改
拉丁文同羅曼諸語言都促進咗人造語言嘅發展.例如,著名嘅世界語,拉丁國際語,新佛蘭卡文等人造語言就係大量羅曼語言嘅特徵嚟構成自己嘅文法同詞彙體系.
羅曼語族語言一覽改
由於羅曼語言係喺拉丁文衍生出嚟嘅,喺歷史發展嘅過程入面經歷咗非常複雜嘅變化,所以對於羅曼語族內部各種語言派別嘅劃分歷來存在爭議,到而家為止都冇確鑿嘅定論.下面係羅曼語族各種話及方言嘅詳盡一覽:
- 伊比利亞-羅曼語支
- 奧克文
- 加斯科涅文
- 阿拉涅文
- 利穆贊文
- 奧弗涅文
- 朗克多格文
- 普羅旺斯文
- 尼薩德文
- 奧本克文
- 加斯科涅文
- 高盧-雷蒂亞語支
- 法文
- 皮卡爾文
- 瓦龍文
- 諾曼第文
- 盎格魯-諾曼文(已滅絕)
- 尕羅文
- 弗朗什-孔泰文
- 香檳語文
- 洛林文
- 雷蒂亞各種語言
- 弗留利文
- 拉迪恩文
- 羅馬傳語
- 意大利各種語言
- 意大利文
- 高盧-意大利文
- 皮埃蒙特文
- 利古里亞文
- 摩納哥文
- 倫巴第文
- 威尼斯文
- 西西里文
- 科西嘉文(同意大利文嘅托斯卡納方言好近嗙)
- 薩丁尼亞文
- 達爾馬提亞文(已滅絕)
- 伊斯特羅文
- 東羅曼語支
- 羅馬尼亞文(喺摩爾多瓦叫做摩爾多瓦文)
- 阿羅馬尼亞文
- 梅格蘭尼文
- 伊斯特羅-羅馬尼亞文


text:
新正頭個個都忙住去親朋戚友屋企拜年,港女都唔例外,開咗爐都仲未拜完,呢個假期真係好充實.拜年同行大運期間,港女就最鍾意同啲細路哥玩㗎喇?,睇下佢地用啲咩機玩啲咩 Game,等自己唔好咁 out,同世代脫節吖嘛.
港女當年仲係小朋友嘅時候,去拜年係同啲表兄弟姊妹連線玩 Gameboy 遊戲嘅,一齊打開心啲吖嘛.而家啲細路哥當然係(最少)一人一部智能電話喺手啦.港女喺同一個場合入面見到嘅小朋友由剛出世到高中都有,每個年齡層有幾個小朋友咁,之但係,港女就從來唔見佢地一齊打機㗎喎,通常都只係坐埋一齊各自打返自己打開嘅遊戲,間唔中?下隔離玩緊乜咁,就比較少一齊打同一款嘅遊戲.
▲ 一班人打機其實真係開心啲喎,各自各玩好無癮㗎嘛.
反而啲大人就仍然咁鍾意組隊打機,咁啱得咁橋,港女有幾個親戚朋友都有用手機玩同一隻 Game,有時拜年真係要坐成日,邊有咁多嘢講,咪連住個 WiFi 一齊上網,幾條友坐埋一邊開局打機.一間屋入面,有人打麻雀,有人玩 Card Game,有人打機,個個都有嘢做,就冇人會悶場啦.
▲新年當然要拎晒全屋嘅「玩具」出嚟招呼人啦,唔係仲等幾時玩呀?
不過最搞笑其實係啲一兩歲嘅 BB 仔女,佢地好鬼醒目,同佢地影相個個都識得望鏡頭笑㗎喎.有啲大個少少嘅 BB 仲會識得擺好甫士 chok 晒表情,主動要求人地幫佢影相.諗返轉頭,當年港女細個嗰陣最唔鍾意就係企定定唔郁㗎喇,所以阿爸阿媽一話幫我影相都黑口黑面皺晒眉咁,不過而家睇返係幾好笑嘅.尤其是過時過節拎返啲以前嘅相出嚟睇,就真係令人笑口常開喇?
▲ 去公園唔係玩,要唔郁定晒格咁影相喎,細細個就識得黑面啦?


text:
十萬個垃圾桶激嬲我嘅理由
早前,,有線新聞節目《新聞刺針》有個專題講香港垃圾桶過多問題,內容大概係講政府將垃圾桶擺到通街都係,遠超每60米擺放一個嘅標準.經有線記者實測,一條120米嘅天橋就已經有6個垃圾桶.可能有人會好單純咁覺得,多啲垃圾桶比人扔垃圾,咁咪做到「清潔香港」囉!嗯,單純嘅劉局長都應該係咁諗.片段中,清潔工人話,每次有人投訴地下有垃圾,政府就會擺多1個垃圾桶,所以造成一條天橋有6個垃圾桶.節目中,記者又親手收集金鐘某公園4個垃圾桶嘅垃圾,發現4個垃圾桶嘅垃圾都裝唔滿一袋.基於衛生考量,一日要換兩次垃圾袋;換句話說,原來一直主張環保,係咁推垃圾膠袋徵費嘅政府最唔環保.
講到呢到,可能好多人仍然會認為,衛生比環保緊要,所以擺多幾個垃圾桶都無問題.
衛生比環保緊要,呢一點我係同意,之但係,如果政府執行政策時可以認真少少,「清潔香港」同「咪做大蹝鬼」兩者根本可以並存.點解要劃一垃圾桶大小,擺放距離,同換垃圾袋次數呢?係旺角同尖沙咀呢啲人流旺區,一日換兩次垃圾袋邊到夠呀;相反,荃灣區行人天橋呢啲人流咁少嘅地方,又邊需要擺咁多同咁大個垃圾桶呢.擺放垃圾桶係應該要考量每個地方嘅實際情況而規劃.同埋,見到條街有垃圾,你就加多兩個垃圾桶落去,咁個海有垃圾,你唔擺個垃圾桶係個海到?去過日本你就知道,條街好少會見到垃圾桶,但一樣唔會周地垃圾,因為公民教育做得好.如果市民係無公德心嘅,你擺到全條街都係垃圾桶,啲人都一樣會掉落地下囉好無.
另外,身為非煙民嘅我,理解唔到點解每次掉垃圾都要罰我吸二手煙.各位煙民,我真係唔怪你地.室內禁煙,室外又好多地方禁左煙,扔煙頭落地又千五,又唔想邊食邊行做火車頭,咁緊係痴住個垃圾桶打邊爐啦.煙民大哥,我知你地已經盡量行開少少,但劉局長整到個垃圾桶口太細啦,我無法離遠射籃,一定要行埋來先扔到,所以都係聞到.
二手煙係傷過一手煙,所以當年室內禁煙,我係舉腳贊成.但係政府唔可以就咁收工,趕哂煙民出街食煙,係保障唔到我地非煙民健康.理性啲講,全香港都無人食煙難過登天.但係政府可以學日本咁,推行無二手煙同無焦油嘅加熱煙,比煙民有好啲嘅選擇,同時又可以將對非煙民嘅影響減到最低;又或者係條街到間啲吸煙房,分隔煙民同非煙民,咁「無煙香港」就昔日可待啦.
仲有,政府呢邊箱推行「清潔香港」擺到通街垃圾桶,個邊箱又換哂細口垃圾桶,搞到圍住垃圾桶一袋二袋垃圾.自己左手打右手,我真係無眼睇.其實細口垃圾桶都推左兩年幾 ,既然試過唔work,兼有反效果,係咪時候撥亂反正呢?
可能你會話何必對個垃圾桶咁多要求.SORRY,我眼中係一個垃圾桶就見識到政府做野有幾咁離地同多漏洞.
「清潔香港」,「咪做大蹝鬼」同「無煙香港」,唔係講完口號就收工嫁.懇請各位高高在上嘅官員貼地少少,問下前線清潔工人睇法,聽下垃圾桶旁嘅市民意見.


text:
有冇好用細風筒推介???
-
ssScotta last edited by
屋企個風筒壞左, 想話買番個新既,
但因為之前用開大風筒覺得好重, 又唔夠力
今次想買個細風筒, 但出去睇過好多都唔岩心水, 個個都細風,
係咪個個細風筒都細風架?
-
connieeee last edited by
@ssscotta 一般細風筒都偏細風架
你髮量如何?我自己就好厚好多頭髮
旅行個陣試過用細風筒,吹勁耐先吹得乾
-
holiday_come last edited by
@ssscotta 我同sis一樣覺得個風筒好重 貪細風筒輕就買左 買完之後就勁後悔
雖然輕但吹既時間長左 等到吹完一樣都係咁攰
-
ssScotta last edited by
said in 有冇好用細風筒推介???:
@ssscotta 我同sis一樣覺得個風筒好重 貪細風筒輕就買左 買完之後就勁後悔
雖然輕但吹既時間長左 等到吹完一樣都係咁攰
我頭髮都多架, 但想買個細風筒主要係因為我小朋友有時會想自己吹,
見佢拎個大風筒拎得好辛苦咁, 同埋貪細風筒可以帶到去旅行用
-
chueng.k last edited by
@ssscotta 唔係呀
我而家用緊鑽轉mini好大風
貪佢珊瑚色好靚同埋有得轉V方便去旅行用


text:
原標題:你係點樣樣看待數字能量學呢?你有真正喺意自己嘅手機號碼?
我們都明白乜嘢樣嘅性格,成就乜嘢樣 嘅人生,心中冇一點感恩嘅人,做乜嘢事情他也唔會好順利 嘅,同樣,當你使用一些負能量,唔好嘅數字磁場手機號碼嘅時候,也會唔斷地影響你嘅性格,改變你嘅性格,從而導致你嘅運勢以及接收一些負能量嘅信息!
我們都明白手機號碼中0太多,他係對我們嘅運勢係唔好嘅,關於號碼中0太多嘅文章,之前有寫過,今天隻係簡單說一下,就略過,0多會各方麵會好空,事業財運婚姻都會好空,當然位置唔同,對你嘅影響也唔同!
目前至少有10位以上嘅朋友,都係因為手機號碼中有4個0,最後來選擇匹配手機號碼嘅!當你手機號碼0好多嘅時候,對你嘅運勢影響也係好明顯嘅,財運好難好起來,甚至越用自己嘅財運越差,這些自己都會深有體會,可係目前還係有太多嘅朋友喺用著咁樣 嘅手機號碼!
其實手機號碼中嘅數字磁場就係你接收外界信息嘅接收器,你唔斷傳播乜嘢樣嘅磁場,就會引發乜嘢樣嘅信息發生!
我們都la解吸引力法則,你心中所諗嘅事情,當你嘅意念足夠強烈,頻率足夠高嘅時候,心中所諗嘅事情就會發生,當然可以去完全運用吸引力法則,需要你有一定嘅能力同方法,但係手機號碼唔需要你識得太多,你隻需要頻繁使用,同樣也會產生吸引力法則嘅作用!數字能量學他唔會因為你唔同嘅認知而改變!
展開全文
下麵係今天嘅一個案例:手機號碼XXXX3155089 工程項目:
喺測算完這個 號碼後,發送過去,客戶也係好認同所解析嘅,使用這個號碼多年來一直係小人好多,並且喺做工程上幫助身邊朋友好多,但係最後還唔落好,都係一些冇感恩嘅人,總係做事情自己去食一些啞巴虧!
其實當我們用咁樣嘅手機號碼嘅
時候,我們也沒必要去抱怨乜嘢,乜嘢樣嘅號碼就會吸引來乜嘢樣嘅事情發生,抱怨冇用,一切都係自己吸引來嘅!
最後諗說明一下,改變運勢,選擇老師匹配號碼依據嗰一位老師說嘅能同自己產生共鳴,覺得說得對說得好就行,你就喺哪裏匹配號碼就好,名氣,價格等一些東西都係虛幻嘅,也係冇意義嘅,你隻用這些去衡量同決定自己嘅未來係對自己嘅唔負責任
手機號碼喺生活中可以明白我們嘅工作同生活等方麵,隻要自己唔斷調整自己嘅磁場,改變自己嘅性格同心態,好運會降臨喺每一位朋友嘅身上嘅!
本文出自呈運堂(dingj1688)原創,未經允許禁止轉載.
search更多:星座
at星座相關網站


text:
207
67
29
4-min walk from Exit A2, Sai Ying Pun MTR Station continue reading
Telephone
21569328
Introduction
Situated on Des Voeux Road , Lin Heung Kui is similar to it's sibling Lin Heung Tea House in Central- Except not as crowded. It is best to go on Sundays, where family gatherings over dim sum is shared. continue reading
Awards and Titles
Best Guangdong Restaurant (2013-15)
Good For
Group Dining
Payment Method
Other Info
10% Service Charge
Spot payment
Signature Dishes
Recommended Dishes
RELATED ARTICLES
外出做嘢,一個地方接一個地方, 吊頸都要抖下氣 有時個人唔係好肚餓,但係你總會口痕想食啲嘢,想令自己有返d mood當我快速經過蓮香居嘅時候,就突然好想 食懷舊小食! 放下腳步行入舖頭🚶♀🚶♀🚶♀ 玻璃櫃裏面有各種唔同懷舊小食,例如: 老婆餅,皮蛋酥,杏仁餅,大大嚿蛋糕……等等!我覺得老婆餅同杏仁餅好多地方都會買到,反而皮蛋酥就唔係度度有得買, 以及我見到佢啲皮蛋酥有啲係放咗落焗爐入面,係可以即時買到個熱辣辣嘅嚟食,所以我就決定買一個大嘅皮蛋酥慢慢歎!!皮薄餡靚嚟形容呢個皮蛋酥絕對冇講錯🤩 佢嘅酥皮唔會太厚, 唔會覺得淨係食到嚿麵粉嘅感覺,再咬入去佢有啲蓮蓉包住個皮蛋 !! 我最鍾意食佢啲蓮蓉,唔會好甜! 你知啦有啲蓮蓉食落去淨係得陣糖味,甜到你唔想再食第二啖但係佢嘅 蓮蓉 配合埋啲皮蛋, 完全中和曬所有味道 皮蛋心值得一提,如果有啲係實的的嘅皮蛋根本係冇心機食落去,有少少流質咁嘅口感完全係會將成個皮蛋酥精髓提升 continue reading
香港越嚟越少舊式茶樓,蓮香居就係少有嘅舊式茶樓,入到去仲見到好多姐姐推住點心車行嚟行去,大嗌有咩點心,顧客就會圍住架車拎點心,幾有特色🤣今次試咗用茶盅飲茶,我諗香港唔係得返好多地方有🤣第一次用,感覺幾得意,不過要訓練下先可以上到手,唔會斟到周圍係,或者燙親手😂飲完打開個蓋,就會有侍應拎住個大水煲幫你斟熱水,個水煲唔係平時見到個啲,而係舊式以前個鐵水煲咀好長個啲😂我地嗌咗煎腸粉,依個要上三樓先有,佢係即刻煎,所以熱辣辣好香,腸粉好滑,好好食😋 continue reading
約左朋友朝早11:00黎到呢間位於上環既蓮香居. 西營盤站行過黎只需要4分鐘,非常方便用餐地方位於二樓,有樓梯或𨋢可以上去,適合行動不便人士飲茶.一出𨋢明顯食客比中環果間少一截,唔使15分鐘已經有位坐,正由於我係最早到,於是我就叫定野食先叫法好懷舊,要等點心姐姐推車過黎我地想要就自己攞同俾張點心紙佢吸印我叫左最basic的例如有炸雲呑,蝦餃,燒賣,叉燒包,雞扎,馬拉糕,牛肉球,荷葉飯等等.食落feel到係新鮮同整左無耐的我地一行四個人,叫左十幾籠,每人都唔使100蚊,絕對係抵如果唔係咁多人同比較迫(雖然情況已經好過中環),呢餐會係一餐完美既飯局 continue reading
fatty piggy Level3 2019-04-11
1273 views
放假約朋友去上環睇香港懷舊照片展覽,睇完在藝術館旁邊食店,好多人排隊. 見到一條長人龍,已經冇心情食. 沿著條路行落幾條街,就行到去海味街. 遠遠見到蓮香居,冇理由唔上去吖嘛. 樓下搭電梯上到去,見到有搭枱位. 坐在中間4人細圓枱,坐4個人而且附近也有人行來行去,檯面細大家也叫了兩三籠,坐得幾迫不舒服. 不過食物就真的好味,可惜坐了超過半句鐘也是出來出去也是相同點心. 等完又等在冇得選之下只可叫那幾款. 不過茶夠濃點心夠鮮味,冇得輸. continue reading
wong88 Level2 2019-03-21
1100 views
細細個阿媽已經帶我嚟蓮香居飲茶除咗因為佢真係好懷舊 依然保留着酒樓推車文化佢唔單止懷舊而且點心仲真係好有點心味😂😂 因為出面坊間嘅好多點心都唔係真係放喺個籠裏邊蒸 好假的 但係蓮香居嘅佢真係食得出點心嘅味道我每次嚟到一定會帶去嘅豬潤燒賣 豬潤非常滑不會有苦澀味 中銀未落晒去下面嘅燒賣非常入味叉燒包亦都係我每次飲茶最鍾意食嘅食物 味道亦都唔錯非常多叉燒餡蝦餃亦都係唔少得 但係個皮做得好林 一夾就好容易會欄 不過味道唔錯而且細細粒 放入口嘅大細啱啱好最鍾意就係個鳳爪排骨飯 姐姐攞上嚟嘅時候我哋話咁大個嘅 佢去與煲仔飯嘅形式咁樣做 非常香但係整體成餐飯就有啲貴 三個人最終埋單要$260果然係一分錢一分貨不過要係香港食到傳統而且唔係工場點心嘅地方真係買少見少 continue reading


text:
小編獨愛 京都嵐山 ,即使一般人預留遊覽京阪神嘅時間唔會好長,但小編都唔想大家錯過 京都嵐山 呢個純樸,可以洗滌心靈嘅地方.KKday為大家整理咗一個三小時內遊覽嵐山嘅散步行程!可以話係一個慳錢慳時間嘅攻略~(由於每個景點都可以徒步前往,所以交通開支應該只有來回嵐山嘅費用.)
京都嵐山 起點:嵐電嵐山車站
第一站:渡月橋(三十分鐘)
嵐山最出名嘅景點係渡月橋,可以見到桂川河,望住小橋流水真係會令人身心放鬆.秋天嘅時候,呢度仲可欣賞到楓葉美景.渡月橋嘅命名係嚟自龜山上皇嘅一句話:「似滿月過橋般」.外觀上渡月橋好似係一條脆弱嘅木橋,但實際上佢係由鋼筋混凝土構成嘅現代化建築.相信小編,你會喺渡月橋影到大量「文青」相!
第二站:天龍寺(三十分鐘)
大本山天龍寺係京都五大禪寺之首,更喺1995年被列入聯合國教科文組織嘅世界文化遺產,可見天龍寺嘅歷史價值之高,絕對值得前往.
第三站:竹林之道(三十分鐘)
竹林之道應該係嵐山最夢幻嘅地方,眼前盡是一片綠意,只見到連綿不絕嘅竹林,置身其中會令人忘掉現實嘅煩惱.竹林之道係由天龍寺前往野宮神社嘅必經之路.如果喺12月花燈路季嗰時去,竹林之道入夜後仲會有花燈作點綴,又會係另一番美態!
第四站:落柿舍(三十分鐘)
落柿舍嘅名字由來十分有趣,話說當年庭園種咗40株柿子樹,有一年即將秋收之時,有個好豪爽嘅商人想買咗整個庭園.但就喺比錢嘅前一個晚上,一夜嘅狂風將全部柿子都吹晒落嚟,落柿舍就係呢位主人自嘲而起嘅名.快啲去落柿舍,搵下呢位可憐嘅主人係邊個?
第五站:野宮神社(三十分鐘)
唔知道大家有冇聽過《源氏物語》,佢入面都有提到野宮神社.「學業進步」同「締結良緣」都係野宮神社嘅特色同香火不絕嘅最大原因.以野宮神社作為呢個三小時嵐山散步遊嘅最後一站,係最好嘅完結!
終點:嵐電嵐山車站
覺得呢個簡而精嘅三小時遊覽嵐山散步路線點樣呢?小編想即刻出發去京都感受令人難以忘懷嘅嵐山景色!
更多京都攻略:
(日本京都)嵐山小火車行程懶人包
(日本京都)京都宇治一日遊全攻略
(日本京都)京都近郊攻略 – 鞍馬,美山町,宇治,福知山城總整理
(日本全國)2018 日本紅葉 全攻略 – 賞楓必到景點
到京都旅行時必備:
關西地區鐵路周遊券JR Pass
嵯峨野嵐山小火車,清水寺,伏見稻荷大社一日遊
機場接送:關西機場(KIX)-關西市區酒店
京都清水道四季櫻花和服體驗
京都,奈良遊!伏見稻荷大社・奈良公園一日遊


text:
已經好幾年無坐定定睇《勁歌金曲頒獎典禮》,上一次有睇又有記憶嘅,係王菀之O晒嘴咁拎金曲金獎.上網睇返資料,原來係2012年嘅事.唔睇係因為勁歌總選愈來愈自我中心,頒畀自己友嘅氣氛愈來愈濃,又年年都悶,睇都無謂.
咁點解今年又無啦啦想睇返?唔係因為佢公信力有改善,你睇宣傳片話有王浩信,陳展鵬,胡定欣出席就知咩料.睇,係因為大台用咗「1/2世紀樂壇」嚟做今次頒獎禮嘅主題.無綫今年踏入49年,唔等下一年就搶閘sell半世紀,又話有歌神許冠傑,杜麗莎,林志美撐場,所以想睇吓佢搞乜.
事先張揚有歌神許冠傑,原來係有佢段片.(節目擷圖)
頒獎禮重點竟是回顧樂壇?
用「回顧半世紀樂壇」做頒獎禮主題係極之奇怪,一個屬於2016年嘅樂壇頒獎禮,點解重點要放喺回顧呢半個世紀嘅樂壇度,而唔係表揚今年努力嘅歌手,音樂人呢?就算真係用呢個做theme,個騷嘅rundown設計都出問題:一開始應該係用許冠傑開頭,而唔係杜麗莎.
杜麗莎打頭陣,唔講以為勁歌都新增咗個「金針獎」.(節目擷圖)
Sam Hui始終都係廣東歌歌星始祖,你手上得條預錄片段都好,點都要膽粗粗放opening啦,最多喺緊接唱許冠傑medley時再加多啲有份量嘅歌手撐場,咁先有個清楚嘅脈絡,之後安排杜麗莎,林志美出場就無咁尷尬.尤其係林志美,依家出到嚟個效果好似用嚟攝時間咁.(而絕大部分歌手係無時間唱晒成首歌)
《勁歌》主持大師姐盧敏儀出現,講哥哥同阿倫當年趣事.(節目擷圖)
另外,節目又安排咗《勁歌》「大師姐」,喺1980年代拍住鍾保羅做主持嘅盧敏儀上嚟,分享下譚詠倫同埋張國榮年代嘅樂壇見聞.之後又有《勁歌》另一位前任主持阮兆祥上嚟講四大天王.講真,現今身為大律師嘅Money肯上嚟係有驚喜,加上之後有陳柏宇同林奕匡合唱哥哥同校長嘅歌,又真係有啲睇頭.
JW,泳兒,欣宜今唱Diva組曲.點解唔合唱返自己嘅歌呢?(節目擷圖)
另外,泳兒,JW,欣宜合唱DIVA組曲都好聽.慘就慘在加加埋埋,成個騷懷緬過去嘅感覺愈來愈濃,好有《Sunday靚聲王》嘅feel,真係睇到我個心好唔舒服:明明一年只係得幾次機會去表揚當年努力過嘅歌手,點解會將個重點放咗喺啲前人度?我唔係話前輩唔駛尊重,唔值得大家記住,但呢件事唔應該喺勁歌總選度做吓嘛?咁邊個尊重今年付出咗努力嘅音樂人呀?
向MAMA學習
睇得出監製麥鎮東同一班製作團隊好想打破以往頒獎典禮嘅模式去爭取收視,呢件本身係好事,但係要清楚個方向先得.請問如果年度音樂頒獎禮唔係用嚟表揚今年出過力嘅音樂人,仲搞嚟做乜?要做好個頒獎禮有好多方法啫,最簡單係參考MAMA.我知一定有人話我媚韓,但係人哋個騷真係做到「present啲歌手今年做過啲乜」呢個目的,你挑戰唱吓我今年唱到街知巷聞嘅嗰首歌,我挑戰跳下你今年風靡全樂壇嘅嗰隻舞,或者索性安排唔同公司嘅歌手crossover做特別舞台,比拼之餘又可以喺頒獎禮當中突圍,成為節目嘅宣傳重點.喺香港做唔做到?有心就一定得.好簡單,今年叫欣宜唱《你是你本身的傳奇》,再叫方皓玟唱《女神》,己經夠爆夠gimmick啦.
與其懷緬過去,不如讓方皓玟唱《女神》更有睇頭.(符祥定攝)
咁樣搞,音樂頒獎禮先吸引到觀眾去睇,亦都可以話畀樂迷知道香港係仲有樂壇嘅,而唔係好似今次勁歌總選咁懷緬過去,或者好似呢幾年叱咤咁不停話你知香港樂壇好危險.係,危機意識要有,但係唔可以成日講,你叫啲音樂人抱住咩態度繼續做落去好呢?要觀眾睇返音樂頒獎騷,除咗各台要停止不合理地頒畀自己友令到啲獎嘅含金量繼續跌之外,亦都要諗吓點樣運用當年歌手唱嘅歌去做個騷嘅元素,咁先係正路嘛.
(文章純屬作者意見,不代表香港01立場.)


text:
巴西傳媒漫畫惡搞32強
唔好以為接待世盃球隊嘅酒店,有班大客光臨就一定好開心,部分國家隊就因為唔同信仰提出高難度要求!先有阿爾及利亞要求每間房都擺放可蘭經,法國職球員更加指明要食符合猶太教規嘅肉類,搞到一班酒店員工勁頭痕!
阿爾及利亞每間房要有可蘭經
決賽周分組賽有32支國家隊,有唔同文化係好正常嘅事,巴西《蘭斯體育》日前刊出幾幅搞鬼漫畫,「介紹」唔同國家隊嘅不同要求要求,法國就因為大批職球員信奉猶太教,佢哋一早講明只會進食合乎猶太規律嘅「無殘忍宰割」肉類,包括屠宰時以利刀割喉放血嘅「分趾蹄」動物如牛,鹿及羊,海鮮方面更只限「有鰭同鱗」嘅生物;佢哋同時話陣中球員用唔慣固體番梘,要求酒店準備沐浴露喎!
相比之下,信奉伊斯蘭教嘅阿爾及利亞就簡單得多喇,佢哋只係要求酒店喺每間房都擺放《可蘭經》,方便佢哋讀經同進行膜拜,比起其他球隊嘅要求,算係「濕濕碎」o架喇.其他好似厄瓜多爾每日要食由祖家新鮮運到嘅香蕉,澳洲職球員日日都要睇世界各地嘅報紙,日本仲要求每間房都有按摩池,葡萄牙更加提出要有6名保鏢貼身保護球員,其中4個係C朗專用,真係煩到嘔呀!
仲有乜騎呢要求:
智利:要求酒店一定要買過批新床,每間房要有平面大電視.
哥倫比亞:要聖保羅安排15個青年軍日日陪佢哋練波.
洪都拉斯:電視要加6個西班牙語頻道,其中兩個係洪都拉斯電視台.
瑞士:上網要極速,電視要睇到瑞士頻道.
烏拉圭:冷氣要夠靜.


text:
「你係咁鬧啲港豬無用架,愈鬧佢咪愈走,要好聲好氣勸先得架~」
寫政治文宣或者製圖嘅朋友,應該同我一樣,多少都聽過呢啲說話.有人當係風涼話咁講,亦有人係真心咁覺得.然而不論係邊一種,我都想回一句:
屌!咁叻你去勸囉!
首先,講得出「啲港豬唔鬧得」呢個 point,即係承認咗唔同人都有各自嘅 character 啦.
而咁啱我嘅 character 就係硬淨,嚴厲,串串貢,係負責屌人嘅角色.強迫一個硬橋硬馬嘅人走去出軟功,成件事根本就係資源錯配.情況就如要求所有物流佬禮貌周到,叫廿年唔做 Gym 嘅文員去紮鐵,同叫美斯去打籃球.結果只會兩頭唔到岸,做到嘅成果一定比現階段更少.
領導群眾,向來需要軟硬兼施.我明喎.
重點係軟功須由擅長軟功嘅人去做.一味叫人唔好屌港豬果班,又有無諗過 take up 呢個責任呢?既然睇得出「要好聲好氣勸先有用」,即係代表你比我更明白港豬嘅諗法啦?咁由你負責去安撫,去教育佢地,都好合理丫係咪?
硬嘅,做醜人爆 seed 屌人;軟嘅,力陳利害,動之以情.有懲又有教,咁先至係做野架嘛.
所以,請唔好再話人屌港豬——你屌我淨係識屌,本質上同對我嘅指控無任何分別,「誰都不比誰高尚」架.真係有心想幫忙嘅,就幫手出軟功,軟硬兼施剛柔並重裡應外合,一齊夾鳩班港豬返上正途啦,好唔撚好?


text:
[當夢劇場變成了迷宮]
又一個失望既週末,我諗大家都無異議.
今年係奧脫福重演左好多次
一次兩次係偶爾, 係巧合.咁七次呢?
之前曾經提過,輪換係摩連奴最唔敢面對嘅其中一個課題.
賽程極頻密嘅二月本來就係呢科嘅考牌戰,不過佢照樣用十四五個主力踢哂咁多場波,亦換到成績翻黎.
考試延期到三月,但難度就大大增加喇.岩岩呢場波曼聯雖然由主守變返做主攻,其實球隊嘅演出大致一樣.可能你會話邊度似呀.咁你地覺得上半場定下半場打得好啲?點解呢?
係體力!
上半場嘅進攻有目共睹,如非屢屢門前失機,45分鐘內就已經可以完結比賽.
而下半場攻勢唔夠入肉,某程度係因為十人應戰嘅般尼茅夫已經決定死守,但更明顯嘅係曼聯嘅傳球速度開始慢落黎.球員走動亦相對少左,好多時見到一邊塞車,隔離線先開始搵位入楔,但人地一做已經做好轉邊嘅防守.陣地戰就好似捉棋咁,領先半步可以令對手跟唔上節奏只能捱打,大有失誤嘅可能.相反,人地比你更早準備好防守設置嘅時候,你就只能靠個人技術去打破彊局.係米希達恩缺陣嘅情況下,就得翻馬素爾有咁嘅能力,而佢只屬中規中矩嘅表現都改寫唔到今場嘅結局.
早段伊巴未把握到黃金機會,反而被對方球員嘅舉動擾亂左自己嘅專注力,差少少仲做埋紅牌阿姑 (執筆之時佢已被罰停賽三場,筆者覺得非常合理),所謂嘅Trash Talk其實就係想見到咁嘅成效.下半場佢的確少說話多做事,集中返幫球隊拎三分嘅目標上面,但對方已經泊曬大巴,迫佢做高點二傳而盡量挾制佢用腳控波嘅機會.至於宴客嘅果球十二碼,其實伊巴嘅處理尚算合格,只係Man of the Match嘅保路斯落地太快,救得太好.
輪換嘅球員又點呢?
鐘斯上半場輸果球十二其實由幾個問題組成: 轉身慢而失位,令對方有個半餐士機會,自己陷入兩難局面.而佢落左腳而非右腳閘波都係比較魯莽嘅決定,雖然佢盡快收腳,但個動作已經變得難睇,所以佢都無點投訴球證嘅判決.下半場亦都見到有一兩球彈地波判斷失誤,除左證明佢未夠弗之外,亦都係一個警號: 廿五歲嘅佢要急起直追喇,否則以咁防守意識同技術,最後嘅級數可能比已經離隊嘅伊雲斯更差.
梳爾終於等到正選機會,表現都算合理,但控球在腳時嘅決定就仲有改善空間,尤其係有幾次係中場交失波,好客易就送左個反擊機會俾對方.下半場見到佢體力下降得幾勁,換走都係正確嘅決定.希望佢修身之後可以踢返出上季表現出黎嘅潛力.
朗尼今場交足功課,攻守都見到佢蹤影,傳波走位亦都到位. 而且由佢做策動或者駁腳嘅時候亦都無左以往既納懦. 感覺上佢係追緊摩連奴要求嘅速度,配合返球隊嘅節奏. 我就覺得唔應該同時換走佢同卡域克,唔單只令中場既分工出現混亂,亦變相無人克制普巴做出心急嘅決定,譬如拎住個波橫衝直撞. 點都好,既然決定左要留係曼聯,就同班後生一齊努力爭正選啦!
"踢太多會殘,唔踢又會無態",輪換成功與否其實好馬後炮,但足球本身都係.
摩連奴仲未將手上既球員用盡,呢一關佢遲早都要面對,但只要有繼續有小豬呢種球員嘅話,我相信曼聯可以令佢對後備球隊更加有信心,係輪換呢方面更上一層樓!


text:
2017.01.17 焼肉デー
有日經過棉登徑時見到FUTAGO,睇到個環境,望下個menu,好似幾吸引咁.
諗住walk-in入去食啦,點知原來無訂枱係無位嘅,於是同旦那さん講,等佢生日時我哋就去食呢間啦.
上網睇話要早一個月去訂枱,於是我第二日就打去訂定一個月後嘅枱,店員問要唔要訂埋「大得驚人牛小排」,網上見啲人話係必食,又無得即場叫嘅,於是一次過又訂埋.
當日去到被安排坐喺門口嘅位置,感覺唔係太好,問過有無第二張枱,但話因爲嗰啲係4人枱,我哋得2個人,所以唔可以轉過另一張枱.
食燒肉當然唔少得碗白飯啦,見餐牌上面分咗小,中,大同男前4個size,未幫襯過嘅我哋當然要問吓小係幾小,大又係幾大,先知應該叫邊個size嘛.
但嗰位店員已經擺出一個「問咁多問題都仲未落完order」嘅唔耐煩嘅面口⋯⋯
喺第一樣嚟到嘅レモンサワー(檸檬酸汽酒),成日見日本人食燒肉都會叫呢個,於是叫杯試吓.
餐廳環境幾焗吓,加上對住燒熱緊嘅爐,真係好在有杯凍飲可以喺解吓暑.
曾經喺另一間燒肉店食過厚切嘅牛舌係唔好食,所以喺厚切同普通之間都係揀返款普通嘅穩陣.
呢度嘅店員會幫客人燒某一啲肉,包括呢份牛舌.
有好有唔好嘅,不過我哋都唔太習慣有人企喺我哋隔離.
牛舌我有信心可以handle得到,所以同店員講未燒嗰兩塊我哋自己燒就可以.
牛舌不過不失,無乜特別.
話說喺呢排カルビ未上枱之前,服務員已經同我哋講話一陣燒呢塊肉之前要跟佢哋大嗌一句日文口號.
我同旦那さん都覺得好奇怪,加上佢一路向住塊肉咁大嗌,老實講真係唔太鍾意,只可以話我哋都融入唔到呢個氣氛入面啦!
但呢塊肉真係佢哋燒好過我哋自己去燒,因為有好多舊肥易搶火,加上又薄又大塊,係有啲難handle.
喺燒到差唔多嘅期間,一路剪開舊肉時,店員係有講解嗰part係屬於牛嘅咩部位之類.
可惜隔離枱大嗌口號準備燒肉,舖頭嘅音樂又大聲,所以佢企喺我哋隔離解釋完我哋都聽唔清講緊乜.
而呢塊肉係最好味同最有牛香嘅一款⋯⋯以全晚計.
旦那さん鍾意食ロース(Loin),餐牌上面見到寫住係おすすめ(推薦),就揀呢個汁燒啦.
本身啲肉真係無乜牛味,油脂亦都唔香.
汁燒嘅好處係,有醃過嘅片肉會惹味啲啲.
飲完杯Lemon Sour,叫多杯Peach Sour!
初頭仲諗會唔會有怪藥水味呢?飲完之後覺得佢比Lemon Sour更好飲,而且仲有少少果肉.
日本人食燒肉好鍾意燒內臟(ホルモン),呢間燒肉店連個名都叫ホルモン,當然要試埋啦.
咁多款當中有一款叫口心頂嘅係估唔到咩嚟,原來係近氣管嘅位置.
質地爽爽哋脆口,幾特別同得意,餸啤酒應該幾啱.
不過我哋燒呢個牛心頂之前係燒完個汁燒嘅肉,網架都燶晒,但職員行過都無話主動幫我哋換過個網架.
到我哋提出想換過塊時,不耐煩嘅面口又出現⋯⋯
另一樣我哋好唔明嘅係,呢間嘢上肉極奇咁慢!
啲肉多數都係整定一份份,有人叫就喺雪櫃拎出嚟就可以上枱架啦.
但呢度係逐樣上,仲要係見到你食完晒嗰一碟肉都好,係無諗住上下一碟嘅.
中間我哋加咗一次order,因為真係唔覺得有可能會食得飽,亦唔見得有可能我哋會再嚟食,所以將每次食燒肉都會叫嘅カルビ都叫埋佢.
食完牛心頂我哋又呆坐咗一陣,我望住其他枱一碟碟出緊嘅位置,唔好話後加嘅肉未出現,就連一個鐘頭前我哋一開始叫嘅帶子遲遲都未見影,但用餐係有限時1.5小時架吓.
最好笑嘅係,中間仲走過嚟問我哋要唔要加嘢,因為last order.
忍唔住要反問:「我哋之前叫嗰啲都未嚟晒!」
之後佢哋又開始逐碟上.
出街食飯最痛苦嘅係咩?
就係啲餸逐!碟!上!
根本係食到好無癮同唔會覺飽!
最後旦那さん同佢哋講啲帶子同另外兩碟都可以全部上架啦,啲肉先一次過出現.
本身個帶子係有鮮味嘅,可惜個豉油味太重手太鹹,嘥咗隻帶子.
真係本身對個カルビ都無期望,但點都估唔到可以無牛味到呢個地步⋯⋯
就連少少油香,牛香都無,仲要收唔平一碟.
甜品係一杯乳酸嘢飲,應該係カルピス嗰類.
不過係勁甜,完全唔可以去燒肉後嘅油膩感.
到最後真係強烈食完好似無食過嘅感覺.
離開咗呢間把鬼嘢之後,旦那さん問:「如果去食稀肉會唔會有啲痴線呢?」
我:「唔會!因為真係唔飽,二來生日大晒嘛,再食多round就食多round!」
就係咁,我哋轉場去咗過幾條街嘅喜來稀肉繼續我哋嘅燒肉生日飯.
望住眼前呢個setting,好有親切感,因為呢一年隔2-3個月就會去食一次.
由於頭先嗰間啲牛係無牛味嘅關係,我哋叫返碟牛五花去滿足下對牛肉味嘅渴求.
今次仲叫咗個水冷麵食.
其實我幾鍾意食水冷麵,酸酸甜甜嘅湯底,個湯仲要係雪到有冰碎嘅.
喺食燒肉,特別係夏天時,對住個火真係好需要降下溫.
今次仲叫咗罐韓國七喜,佢無七喜咁甜,而且啲汽細緻好多,我鍾意飲呢個多過真七喜.
就係咁,史上第一次瘋狂連續食咗兩個晚餐之後,我哋兩個終於飽啦.
P.S. 喜來稀肉呢餐個價錢只係頭先FUTAGO嘅1/4價錢
FUTAGO 大阪燒肉
銅鑼灣伊榮街1至5號地下B舖
喜來稀肉
銅鑼灣登龍街41-51號金龍大廈地下3號舖及1樓


text:
喺網購方便,線上消費嘅世代,當見到「限量」呢兩個字已經唔再好似以前咁令人心動,好有消費慾望,取而代之嘅係訂造禮物嘅出現,無論係照片印刷,LOGO印製,又或者係自己設計嘅圖稿,訂造禮物都可以幫你達成願望.限量嘅商品仲有一定數量,而訂造就係獨一無二完全為你量身打造,咁嘅商品出產方式你知唔知會用喺邊啲嘢上面?
訂造收納袋
身為一個文青,唔理係真文青定假文青都要有個屬於自己風格嘅袋,喺咁多質地當中,最受大家歡迎嘅就係帆布袋啦.由於質料厚,放書同重嘢都冇咁易爛,細細個LOGO或者係圖騰配上單色嘅底色,加埋衣著打扮就係一種有個人風格嘅穿搭.除此之外公司贈品亦好鍾意揀訂造收納袋,成本唔高又可以有效咁宣傳自己品牌,而且收納袋係個輕身,經常可以用到嘅嘢,收到呢類型嘅禮物大家通常都會廣泛使用.
訂造攬枕
從最一開始統一規格正方形嘅攬枕,然後印上一般照片規格縮放嘅比例,到而家流行嘅不規則邊框,攬枕一直都係好受歡迎嘅訂造禮物,除咗可以印人形之外,最多人揀用自己屋企嘅寵物,影張可愛嘅姿勢,令人融化嘅瞬間可以變成攬枕化為永恆!
訂造揮春
農曆新年到,就係要掛上大紅色嘅吉祥話喺門上面,無論係嚟屋企拜年嘅客人定屋主,都可以feel到過年嘅喜慶!如果懶得自己寫對揮春,咁你可以試試喺上面印上你想要嘅圖案和句子,令獨一無二嘅揮春帶嚟好意頭.而2018狗年,屋企如果有養狗嘅朋友都可以將自己嘅寶貝印喺揮春上面,好運汪汪來!
訂造衣架
仲用緊一般嘅鐵絲衣架?有時候加啲造型會令普通衫變得更特別,如果你有經營自己嘅服飾店(實體店面定網路上),喺影商品時用造型衣架會令視覺上更加加分,常見嘅係呢種鄉村風格嘅動物化風,嚟自法國一位藝術家,擅長描繪動物嘅細節,如果你都想成為衣架上面嘅主角,或係希望另一半無時無刻喺身邊,訂造一個就啱啦!
訂造飼料
訂造禮物唔單止係生活用品,而家連食物都可以為你量身訂造,由台大營養團隊經營嘅營養顧問,透過每隻貓嘅年齡,體重,品種等等各種生理資訊調配適合嘅貓糧!令你屋企嘅貓咪吃得安心健康成長.
“訂造”唔淨係一個形容詞,亦都係一個貼心服務.送禮揀訂造嘅係一種誠意嘅表現,自己用揀訂造嘅係別具一格嘅方式!想要特別嘅,咁就用訂造啦!


text:
「死啦!唔記得今日默書啊!點算好啊?」相信唔少同學一定有試過咁嘅情況.係呢種情況下,點樣可以令自己儘快記住默書內容呢?
方法一(適合以文章形式背默的內容)
不論是英文,還是中文(白話或文言文)最緊要先睇一次內容(尤其係文言文),好多人默書會選擇死背爛背,默嘅時候又會突然唔記得自己背過啲咩,最終出黎嘅成績......
係呢啲情況下,如果你默書嘅內容係一篇文章,你可以先理解一下文章內容,將文章或者故事睇一次.大概記住文章内容,咁你默書嘅時候,就大約憑你記得嘅故事內容寫,咁最少就成功咗一半架啦!
當然,如果理解完文章內容後仲有少少時間,就攞枝螢光筆出黎,highlight翻一啲重要嘅專業名詞/動詞/形容詞,令自己對文章印象更深刻,等你默書嘅時候最起碼唔洗眼望望!
方法二(針對默英文生字)
許多時候,老師總會揀一大堆英文生字作為背默內容,如果係默書個日先記得要默,相信好多人會背到崩潰.係呢種情況下,就唔好死記住啦,分咗類先啦!
同學仔可以根據英文生字嘅首個字母,以a-z進行排列.咁講可能同學仔唔係好明,咁我就舉個簡單嘅例子啦!
例如你默書嘅生字有accelerate,zaftig,traceable,macaroni,laudable...
你就可以將佢地咁樣分類先:
accelerate
laudable
macaroni
traceable
zaftig
然後就可以跟順序數返以字母a開首嘅生字有1個,以字母l開首嘅生字有1個...如此類推.排列之後先再記內容咁就可以更快速有效咁記默書內容啦!


text:
地台去水 與 水閘問題
今日越諗越唔妥 , 房協d 解釋越諗越過份
先講水閘 :
房協到今日為止 (22/7/2010) 都繼續有向個別要求維修水閘既業主講 , 呢個水閘既作用係用黎控制出水量 , 如果出水太猛 , 可以較細d , 又話可以叫管理處上黎 , 關埋個水錶個制(你就問下可唔可以俾水錶房既鎖匙你keep lor ,水錶房係鎖左既) , 咁樣一樣可以關晒全屋既水
房協既職員 , 好心你地啦 , 你夠膽既 , 就黑紙白字覆我 , o個個水閘既作用係用黎控制出水量 , 我敢講 , 如果你夠膽咁覆 , 一定成為各份報紙既頭條 , 咁既籍口都講得出 ?
有位保險既朋友同我講過 , 有個Case自己室內總水閘壞左 , 唔整 , 結果有廁所爆水喉 , 浸緊出走廊 (理論上開左間屋既總水閘 , 就解決左) , 打落去管理處 , 就係咁岩無人聽 , 結果浸壞左架Lift , 邊個賠 ?
另一個問題 , 房協既職員又會同你講 , 上面個二個角閥 (鵝蛋形)既 , 一樣可以閘水 .
係呀 , 咁樣裝修期間 , 點樣將個二個角閥拆落黎換呀? (老實講 , 個鵝蛋形既角閥 , 真係好樣衰 , 唔換唔得...) 係未野野打落去管理處呀
依家房協已經幫我換左個水閘制 , 解決左個問題 , (唔止我 , 仲有其他C Hing 都有換) , 不過如果業主第一次上報 , 多數耍你地
如果各位仲遇到房協既職員再咁樣解釋去"耍"你地 , 請大家記低同佢對話既日期 , 時間 , 同埋個位職員既姓名 , 再e-mail 俾我地 ,有埋對話錄音仲好 , 我地自然有人會做野.
再講地台去水 :
各位業主 , 唔好諗都諗住大裝 , 地台去唔到水 , 未裝修個陣時 , 叫C Fu 攪lor
但係你地諗吓 , 如果係根本屋外條去水喉同地台太過平 , 唔夠斜去水 , 咁樣你室內點裝修 , 都去唔到水啦
到時邊個去搭棚整出面條喉呀 ?
因為已經有C 妹成功爭取到 , 係defect list 內提出地台去唔到水 , 房協先將地台去水位既地磚換左 , 嘗試整斜 d 個地台 , 結果都去唔到水 , 房協最後係要搭棚整出面條喉
星期五, 7月 23, 2010
地台去水 與 水閘問題
地台去水 與 水閘問題


text:
你個對係臥蠶定眼袋?
-
teew last edited by
發覺身邊好多人都唔識得分眼袋同臥蠶,其實兩樣嘢好唔一樣㗎.
臥蠶係喺眼下大約1cm,會呈現橢圓形,通常笑先會見到,係人緣好嘅面相,好多靚女明星都有.
而眼袋係喺眼下大約2-3cm,會呈現三角形,笑同唔笑都見到,成因可能係成日捽眼,唔適當按摩或者隨年紀衰老都會有.
我個fd仲成日話自己對眼袋係臥蠶,得啖笑...
-
rube427 last edited by
乜原來有分別咖咩? 等我重以為全部都係眼袋既一種, 初初以為自己殘到有兩個眼袋哈哈
-
teew last edited by
rube427 said:
乜原來有分別咖咩? 等我重以為全部都係眼袋既一種, 初初以為自己殘到有兩個眼袋哈哈
有分嫁! 好多標準靚女都係因為個臥蠶加咗唔少分~ 感覺會有親和力啲,笑起上嚟靚啲~但相反眼袋睇落去個人好似好攰好冇精神咁,好顯老.
-
happysiusiu11 last edited by
rube427 said:
乜原來有分別咖咩? 等我重以為全部都係眼袋既一種, 初初以為自己殘到有兩個眼袋哈哈
我都係兩樣都有, 臥蠶就話姐, 眼袋真係5知點整走佢, 見好多人都話要抽, 聽到都怕, 所以其他都係預防勝於治療!
-
sabona last edited by
我係做咗眼袋抽脂, 其實無咩好驚, 過程真係好簡單
當然預防係最好啦, 但眼袋一出咗, 做咩都無用
-
Muvia last edited by
我見好多人都想打玻尿酸整臥蠶, 至於眼袋我都無辦法, 唯有敷多d eye mask補補佢, 上次係萬寧買咗隻韓國牌子叫FIF試, 好似幾好, 好多人用,地鐵都好多廣告~


text:
出乎意料在於,《萬物生》時討論到當年丁菲飛玩中樂new age,冇乜人理薩頂頂,但成棚人走出黎講丁菲飛.七年前《樂源》一出立即飛出去買快手寫埋,寫完撞正細妹學校音樂堂有個project要做樂曲賞識,唔爭在拎埋隻碟幾首歌黎幫佢做埋份功課.而《樂源》屬於難得寫完碟評之後,至今時今日仍會間唔中拎出黎重溫之常聽類唱片.好多碟真係借番黎甚至買番黎,聽(十)幾次到寫好,就接近永不超生唔會再拎黎聽甚至連自己有呢隻碟都唔記得左架喇.
因為頭兩隻碟實在鍾意,音樂底玩好多新意,只不過同樣《萬物生》時講過,對好多香港人黎講一掂親中國野就好易俾人話娘話唔掂,佢唱歌同薩頂頂一樣玩民族feel(當然未去到薩頂頂咁盡仍然好pop,但已夠趕客),又冇樣搭救,當年唱作亦毫無價值全無代表性,仲要做歌手你拉二胡做乜春?好難怪兩三年仍冇乜進展,而《樂源》去得更盡,明顯盡地一舖搏奇招彈起或打入新市場,打入國際.唔係冇人支持丫跟住果年文化中心同SECRET GARDEN開show,開兩場我都買唔到飛,就連學校修音樂有窿路優先買飛果班都買唔到,可惜人在香港,隻碟點勁都冇用,擺明玩中樂玩new age樣只會俾人話「另類」,出左唱片公司都差唔多完全唔宣傳,就同佢退出樂壇一樣咁無聲無息,隻碟見街冇耐已經得番好少地方搵到.實際上而家我仍然唔太明點解佢會選擇黎香港,反正兩個地方都由零開始,當丁薇大陸撈得唔錯時,佢同樣留守內地甚至姊妹檔式發展,成績同前景點都一定好過走到自己人都冇得爭/廢事爭的死寂香港樂壇中冒險.
事隔多年,因為薩頂頂諗番起丁菲飛,寫佢兩隻碟時再度重溫《樂源》,篇文出街後大家關心佢多過主角,既然篇碟評已經七年前,順手拎出黎執執佢update一番,雖然內容差唔多,但用而家寫作手法加番史料同時局評論立即長晒,舊時好多碟評只有而家寫開一半甚至三分一.呢個亦係而家少寫碟評原因:壓力大呀大佬,已經好難再似以前百零幾百字寫一隻碟,過唔到自己果關呀.寫到自己都唔敢寫咁多,實際d,不如聽聽歌.借機,重溫番兩首丁菲飛.
雖然譚詠麟唱,丁菲飛全靠呢首歌出道,坦白講聽左廿幾年都未覺得譚伯好識唱歌,耳中佢係歌紅人果種歌手,而呢首就擺到明紅起果個唔係佢啦,如果冇左丁菲飛chrous,冇左二胡solo,首歌當堂冇晒值得聽的地方,我亦一定唔會理.
「唔係講笑,《自選角度》係BEYOND與樂隊沒落至謝安琪出現前,冇幾多首我真心鍾意之香港流行曲,甚至係最愛之一,而家仲聽極唔厭,每次一聽就連播幾次先夠癮.」
編曲簡直一流.遺憾在,上番YouTube睇個MV先知,原來...
「首先,要非常特登嚴重鳴謝YouTube同唱片公司落力剷片,全個YouTube都搵唔到原版,叫見得下人只得呢個live版.不過都同原版差得遠,因為首歌《Never Never》本來係synthpop.」
「相比個official live,我更喜歡這個cover.好在唱片公司只顧自己,完全借用首歌先剷先小,自己唱歌仔cover呢d濕昇垃圾不屑去理,大家先至有得繼續欣賞.」
當我一廂情願以為香港流行曲深淵期有番首驚人創作時,原來係外國歌改編,衰d講句:難怪可以聽到今日仲未聽厭咁成功.不過香港人亦非一無是處,將synthpop變成rock,再加一點點中樂,撇除譚伯把聲同唔算特別的歌詞(唔係情題已經好足夠了對我黎講香港流行曲),聽過咁多個版,《自選角度》乃個人首選.又要多謝丁菲飛啦.
另一首遺珠《同步過冬》,比環球懶係玩花臣叫齊全label歌手crossover宣揚正能量的《Uni-Power》早十年的正能量歌,其實麻麻不過唔會反感間唔中播下聽聽又覺得幾OK,肯者因為由我從來唔妥的甄健強填詞(算佢填得較似樣的一首了).除左丁菲飛仲有黃貫中,仲有哥哥,同最重要仲有臨記.MR.之前環球曾幾何時都band過下rock過下,噉梗係話咁快就收檔啦.因為首歌咁多部合唱,大把嗌位加埋黃貫中,曾幾何時係爆K首選,點完成班人玩到全層爆粗.懷念也.聽完《同步過冬》,再聽《Uni-Power》首主題曲《人人英雄》...唉.旋收皮.點解而家d歌可以白痴咁多?
Facebook樂評回應其中一個啟示,係唔少人事隔多年仍記得,仍支持丁菲飛,奈何可以點?Facebook幫佢開個group可能係個好方案,一次過搵番佢班fans出黎,但自問未夠班,未知得夠多,叫我吹吹水可以,呢家野幾時到我.寫完《樂源》想煲埋頭兩隻碟,發現搵都搵唔到,兩隻碟咁多年前買冇MP3,屋企茫茫碟海一隻碟過幾日已經搵唔番啦何況而家?
「如果有人有佢頭兩隻碟MP3,請send番俾我.買碟買到搵唔番隻碟,有碟都冇得聽要靠人send,都算on9.」


text:
「數據」
數據係一面雙刃刀,如果用得其所係可以改變世界,但係亦都可以好恐怖.科技嘅發展將大部份嘅設施電子化同網絡化,因此從中可以取得大量嘅數據.如果再加上人工識別功能嘅話,基本上無時無刻你都會被監控.當然咁樣係會觸發私問題,只不過即使你住係一個荒島,其實某程度上都有機會俾人搵到.如果唔想俾人搵到嘅話,分分鐘真係要搵個地下深淵先至得.
「監控」
其實大家有無諗過究竟今時今日我哋身邊有幾多電子儀器係無時無刻咁監察緊我哋每個人嘅一舉一動呢?當然有啲係為咗保障大家嘅性命同財產嘅安全,但係有啲你以為係自己嘅私人物品,不過或者某程度上亦都係監察緊你.雖然你會覺得係唔係有啲誇大咗,不過事實係咁,除非你與世隔絕.任何人如果可以掌握嚟啲資料同數據嘅話,相信無一個人可以逃出佢嘅法眼.
「政府」
當然好多政府都想利用科技去監查社會每一發生緊啲乜嘢事,如果係用嚟打擊罪惡,改善生活嘅話就當然係好啦.不過如果用嚟去打擊異己嘅話問題就大了.例如中國政府就建造緊一個被視為全球最大嘅監控系統!依家全中國現已有一點七億個監控嘅鏡頭,而大部份已經有人面嘅識別功能.而計劃未來三年佢哋再會安裝大約四億個新鏡頭.你都咪話唔驚,因為一出門口就俾人監控住!
Also published on Medium.


text:
自從 Netflix 喺上年年頭登陸香港時,加上 ViuTV 開台時已經可以使用 Apps 黎睇電視甚至可以追睇劇集,已經為香港人嘅睇電視習慣改變,即使上年 NowTV 都有推出隨身睇都未到全面嘅功能,日前記者會除左講左2017年第二季節目巡禮之外,仲表示會推出升級版 Now 隨身睇應該用程式,即使出街都可以睇到 NowTV 節目.
升級左的確係升級左,升級版 Now 隨身睇,使用左全新介面,當中可以睇到7日節目表,而且觀眾亦可建立個人影片資料庫 MyNow,建立個人觀看喜好等,App 另外可以預先下載離線觀看節目,有時拎出街可以省到好多Data 添,有時想睇節目無時間嘅,都可以用 App 預先錄影,到時重溫又得.想放喺大電視到睇,升級版 Now 隨身睇可以支援 AirPlay 投射上電視到睇(但點解唔用機頂盒睇 ?),不過有機頂盒嘅,App 就可以變身做機頂盒搖控,直接咁講今次升級真係升左另一個層次.
▲ App 已經支援搖控功能
此外,NowTV 表示未來會推動 VR,剛過去嘅七人欖球賽 NowTV 已經使用了 VR 直播賽事,只要使用 Now 隨身睇就可以睇到 VR 片段,小弟都問過 VR 普通手機放入頭套之外,HTC Vive 都可以睇到更高畫質嘅片段,未來將會支援 PlayStation VR 觀看,此外 NowTV 嗰邊都講左未來香港本地重點賽事都可能會有 VR 拍攝,相信日後睇賽事更加貼近現場氣氛去睇.
▲ 用Now 睇 VR 無難度


text:
男人從來都係鍾意神秘感,具有挑戰性嘅「物體」就最能挑起佢哋嘅爭勝欲望,如果再加上「冰冷嘅外表,白滑嘅軀殼」,即使係「英國紳士」梅禮都要為「佢」為之瘋狂,甚至搞到同女朋友施雅絲分手都在所不計,究竟係咩咁鬼巴閉,之唔係一部「PS3」囉!
22歲嘅梅禮喺今年網壇名氣大增,世界排名仲曾升上「2哥」之位,仲不時畀傳媒影到佢同女友施雅絲出雙入對;全世界諗住呢對「金童玉女」可以開花結果之時,上周竟然爆出兩人分手嘅消息,外界估計分手原因應該係同第三者有關,最大嘅「嫌疑犯」就係同梅禮「青梅竹馬」嘅蘇格蘭小姐凱薩琳.之不過元凶竟然係一部「四方型」嘅機器「PlayStation3」,搞到施雅絲要同梅禮結束4年感情,真係估佢唔到!
狂迷網球遊戲
全世界嘅男人鍾意打機忽略女朋友,簡直就好似一個定律咁,梅禮佢每日就用咗至少7個鐘頭去打機,玩嘅當然係佢嘅強項「虛擬網球」啦!搞到梅禮隻眼只係識得望住部「冷冰冰」嘅電視機,冷待女友施雅絲,佢唔嬲至奇啦!施雅絲身邊密友就話梅禮冇做男朋友嘅責任,根本冇計劃將部份時間陪佢,聆聽佢講心事,行街睇戲食飯等正常任務喎!
之不過我求大俠覺得奇怪嘅係,「打機狂迷」梅禮又唔係第一年開始沉迷打機,點解今次施雅絲要搞到分手咁決絕呢?唔通呢個係施雅絲嘅一個「苦肉計」,希望梅禮「回頭是岸」?你知啦,如果梅禮係咁打機打到天昏地暗,遲下容乜易連稱霸網壇嘅事業心都冇埋,變咗宅男o架!其實,連本港一向沉迷打機嘅「伊麪」,最近都積極工作,做番大俠之餘仲開演唱會,梅禮不如努力練習球技贏番個大滿貫,比起淨係識喺虛擬網球贏波仲實際啦!


text:
人人常說「施比受更有福!」呢句說話我完全同意.因為只有幸福嘅人,先有能力去給予,去幫助有需要嘅人.我所講嘅幸福,未必一定係大富大貴,只要自己有額外嘅野,儘管只有一個幾毫,一塊麵包,只要有心,已經可以幫助別人.
平安夜晚,凍到爆炸.我地一家人揸車出外食飯,正討論緊去邊度食大餐之際,見到一個鬼佬Homeless 企左響條街到打冷震.老公遠處望到,響銀包拎左幾蚊雞出黎,兜架車過去遞比佢,問佢需唔需要食物,又比左一個蛋糕佢頂肚.呔仔細細見到爸爸咁樣做,好好奇,不停問爸爸點解要比錢同比野食佢嘅? 佢係咩人? 點解佢唔返屋企等等.其實當呔細問問題嘅時候,我已經鼻酸眼紅.諗下自己係幾幸福,一家人可以食得飽著的暖,唔止喎!仲係可以食自己鍾意嘅野,著自己鍾意嘅衫!!幸福真係唔係必然,我為自己所擁有嘅野感到滿足了!
對於呔細嘅疑問,老公講左好多例子比佢地聽,教佢地點解要幫助別人等.此事呔仔細細似乎學識同明白左D野.佢地即刻講,我第時搵到100蚊,我都要分比有需要嘅人,呔仔仲話要比晒全部,哈!之後老公同我講,其實比個蛋糕佢嘅時候有D猶疑,因為個蛋糕其實係諗住聽日我生日時,響雪山用黎做 Birthday Cake 比驚喜我.不過覺得佢比我地更需要呢個蛋糕,所以決定比左佢.我知道,因為老公望左個蛋糕幾秒先遞比佢,我就諗,平時佢好快手架喎!原來背後有咁嘅原因!我當然唔介意啦,能夠幫到人更加有意義!
真係架!快樂真係唔在於你擁有幾多,而係你能夠同人分享幾多,其他人會因為你而得到快樂!身教真係好重要,平時講幾多,都唔及你身體力行去做一次咁有感染力!響度祝大家新嘅一年,繼續幸福快樂之餘,亦多 D 將自己嘅幸福快樂,分比有需要既人.^^


text:
唔少男士以為快槍手係男士嘅恥辱,但凡遇到咁嘅情況,都唔敢同其他人講.不過快雖然唔係咁好,但慢如龜速嘅床戰亦唔係好事.好似澳門金池桑拿嘅天天咁,就試過呢種極慢速嘅床戰.
快槍手呢三個字,相信冇男士想同佢扯上關係,原來龜速王亦唔係好嘢,唔少女士都唔想遇到佢,好似索女天天咁,佢就相當唔好彩,畀佢遇到個咁嘅對手.天天表示:「其實我之前都曾經同呢位龜速王交過手幾次,佢以前嘅節奏已經係偏慢,十秒只抽送一吓,叫人哋好冇Feel.」嘩!十秒郁一郁,真係勁慢呀!不過小弟知道有啲槍頭特別敏感嘅男士,佢哋會以慢速嚟交歡以延長作戰時間,唔通佢亦係咁樣?天天擰頭話:「唔係呀!我試過用極速同佢騎牛牛,佢又真係冇問題,相信係佢習慣使然.」
如此慢嘅節奏又真係幾冇癮,難怪天天話好難頂啦!點知天天話最難頂唔係咁樣,而係有次遇到佢飲完酒嚟玩,床戰拖幾長都有.天天就話:「須知道男人飲完酒後,床戰時間都會因為槍頭變得冇咁敏感而偏長,故此佢嗰次嘅作戰時間唔單止長,仲要更加慢,搞到我全程係咁打呵欠.」結果點算好?天天就話:「咁我咪自己搓波仔,等我可以繼續維持喺High嘅狀態囉!好彩對方最後都順利打冷震,否則真係做到我腰骨都斷埋.」遇着個咁嘅對手,天天仍然可以交足服務,絕對值得畀個讚天天呀!
身高:5呎3吋
三圍:34,24,34
撰文:魂
攝影:昌


text:
住在巿區的細路,真的很少機會可以接觸到大自然,星期一至五連抖啖氣嘅時間都冇,所以一到星期六日都希望盡量可以帶佢哋出走巿區,自己都可以乘機休息一下(不過有陣時仲攰過番工) 哈~今次參加咗「赤灣四季賞」舉辦的赤灣生態探索行,仲可以去到我成日都想去的汀角海岸!
活動下晝先開始,所以朝早如常參加教會主日崇拜,完咗之後就直接搭307入大埔(好在教會附近已經有巴士站)
睇落好似好遠咁,其實搭咗30-35分鐘就到大埔中心,然後買少少乾糧及飲品,就轉的士沿汀角路入大尾篤
正正在汀角巴士站落車就會見到這個士多,馬路對面就係燒烤場,燒烤場隔離就係汀角海岸的入口,所以好容易搵!
如果大家買漏嘢,都可以喺度補給,絕對唔駛擔心
正等待集合時,都不停見到有好多單車友踩單車
我哋正式出發向汀角海岸步行,沿路已見到好多農作物,有木瓜樹又有香蕉樹
完全遠離大隊的一家...
因為探索未開始,我哋已經自己開始,看看周圍的花及蝴蝶
行多兩步已經離岸不遠,全程都只係行咗5-8分鐘,眨吓眼就到!
職員們先同我哋Briefing同埋分組,最後都俾哥哥恨到,可以同靚女姐姐一組,帶佢去周圍搵海洋生物
妹妹就一路拎住媽媽最近新入手的水壺,可以一邊飲水,一邊就撳掣噴水射下自己塊面降溫
行到出去沙石灘,見到一地都係貝殻,全部都係細小蟹脫出的殻,不時會見到好多小蟹從泥土下捐出捐入
因為潮漲關係,姐姐先搵海星俾大家睇,兩個細路一見到真海星就超興奮,除咗去海洋公園隔住塊玻璃睇之外,今次算係第一次咁近距離見到海星
原來海星真係知道自己反轉咗,然後識得自己鯉魚翻身(事後同大家分享先發現自己孤陋寡聞)
其實我自己都唔記得係咪第一次見海星...所以好多時甚至我咁大個人都係同小朋友一切發現新事物,自己好似從新活多次一樣
哎吔...佢想自己爬上嚟走佬呀!
然後靚姐姐繼續帶倆小周圍發掘新奇得意的海洋生物
好多平時不起眼,即使我們經過都唔發現的事物,在這裡大家卻很花時間去觀察欣賞.這就是我們都巿人的生活,所以有機會大家也要學習一下慢活
然後我哋開始一齊觀察小蟹仔,原來單單呢個紅樹林都已經有十幾種唔同的蟹
我自己就最鍾意呢隻「拜佛蟹」因為佢對蟹鉗,有陣時會鉗鉗下嘢食,突然會舉高對鉗做出拜佛咁嘅動作
小朋友對小蟹掘出來的洞很有興趣
遠望住佢哋三母子(女)真係覺得自己好幸福,要珍惜...要記住
唔好以為下面兩隻相好易影...其實我捕咗佢好耐!
兩個突然扮起蟹上嚟...哈~
小朋友們到最無邊無際的地方是最開心不過,沒有規則沒有管制,做自己喜歡的事...除咗叫佢哋唔可以捉蟹仔
由靚姐親自操刀,幫我哋影咗張全家幅...唔該哂
仲陪住兩件呢度去嗰度去,真係辛苦哂!
最後都係攪到個PatPat濕哂...(不過已經比我想像的少)
最後壓軸居然係發現呢條「鹹魚」,多數係有人釣魚,魚上釣後被海浪打到魚絲都纏住了,卻成為了蟹仔的大餐
要非常靜慢慢等,佢先至會行出嚟!
終於見到佢出嚟開餐啦
最後職員仲送大家每人一個小小海龜環保袋,真係超卡娃咿呢!
Photo by CANON 5D Mark III, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評語: 小朋友真的很需要親近大自然,從小就要讓他們去感受,自己去發掘;無錯,可能這個道理人人都知道,但係一到星期六日,唔係真心個個父母都做到.一於嘗試走出去,辛苦一次咁多,很攰的返到屋企之後,你會覺得一切也是值得的,慢慢你仲會好似我咁上埋癮㗎!
日期2017年9月17日
時間14:00-16:00
地點汀角具特殊科學價值地點
對象親子及公眾 (年齡介乎6-65歲)
費用全免


text:
KB – “我最喜愛的Youtube節目” Official Music Video
不經不覺,玩爆你個腎已經玩咗六個年頭,由開頭幾丁友,玩到越嚟越多朋友;由開頭比人鬧小學雞低級趣味,玩到而家不停有人叫佢哋繼續加油,原來玩爆你個腎呢五個字經已陪住佢哋同好多人成長,能夠得到咁多朋友支持我哋一直咁玩,係好開心感動㗎!
所以,就喺爆腎踏入第七個年頭,我家KB就用佢嘅一首新歌(我最喜愛的YouTube節目),去記綠一個好重要嘅Youtube節目,希望玩爆你個腎唔止會係一個節目,而係一種精神,一種大無畏嘅進擊精神,正如呢首歌嘅MV,由一個瘋狂嘅念頭開始,然後召集一班瘋狂嘅伙伴,用有限嘅資源去將呢種瘋狂實踐,希望大家都瘋狂share開去!
(我最喜愛的YouTube節目)
作曲:Skot Suyama
作詞:梁栢堅
編曲:Adam Diaz
監製 : Skot Suyama
話說當初有一日 無情情要攪一樣嘢
有班吹水怪想做無聊人 要整單大嘢
我係 我係 我係
聽過 要做你做嘅事
拍片整蠱你一獲 成棚人夾曬角色
放上YOUTUBE就正
我哋我哋 Roll機先入鏡
爆腎 爆腎
識嘢 呢D搞作好鬼正
要玩野 Call班親信一齊黎陪我
無得玩 俾幾億我又點喎
咁死板 今生今世必然輪迴錯
咁慘淡
你有乜鬼最想做 隨時嚟 你開心就夠
最怕終於有一日 臨行前似玩得未夠
我係 我係 我係
聽過 要做你做嘅事
你覺好玩已經賺 人人嫌你太怪雞
笑你低B就正
我係我係 好玩就正
爆腎 爆腎
識玩 癲佬點會交功課
冚家玩 一TAKE玩 無得從頭嚟過
認真玩 班FRIEND嬲到鬧交喎
喺咁玩 依家乜嘢都嚟懷疑我
是鬼但 頂龍執番梘
你有乜鬼最想做 隨時嚟 你開心就夠
最怕終於有一日 臨行前似玩得未夠
我係 我係 我係
聽過 要做你做嘅事
你覺好玩已經賺 人人嫌你太怪雞
笑你低B就正
我係我係 有乜亂掟
我地我地 要坐洗頭艇
記住記住 洗驚話柄
繼續繼續 好玩就正
Leave a Reply
Copyright © 2011-2013 Sun Entertainment Culture Limited. All Rights Reserved.


text:
放復活節假期緊係又要去玩,今日就約埋SY哥哥齊齊嚟睇動物玩餐飽啦~
2017年4月16日星期日
( 親親動物月)海洋公園一天遊
16 APRIL 2017(SUN)
放復活節假期緊係又要去玩,今日就約埋SY哥哥齊齊嚟睇動物玩餐飽啦~
其實海洋公園為係4月14日至5月14日就舉行「親親動物月」活動,我地平日都成日入嚟睇動物,不過依個月就有啲唔同,因為可以同動物近距離接觸,同埋會有好多職員哥哥姐姐同我地講解各動物嘅特性呀!
原本小小豬想去探樂樂同盈盈,點知因為佢地準備生BB所以封左館,之後我地就轉戰睇金魚啦~
放復活節假期緊係又要去玩,今日就約埋SY哥哥齊齊嚟睇動物玩餐飽啦~
職員哥哥見到小小豬咁留心睇魚,所以就嚟同小小豬慢慢講解,我地眼睇就好似每一條魚都係差唔多,不過係哥哥心目中原來每一條都有特式,而且每一條仲有名添,真係唔聽講解都唔知呀~
之後我地就去睇天上王者~
大半年前小小豬都睇過,不過當時佢點到唔肯去同鸚鹉影相,今次終於大個仔勇去影相,而且仲好想摸佢地添(當然大會係唔容許啦)~
之後我地就匯合SY哥哥,齊齊去睇企鵝~
仲有去睇北極狐,去到剛剛有職員哥哥餵食,隔住玻璃睇佢地餵北極狐同埋表演玩蒸餾水樽..哈哈哈~
接住就當然係去北極之旅睇海豹~
行到最後又見到一位職員姐姐為我地詳細講解海豹特性~
終於等到兩位小朋友期待好耐嘅環節(重點係完全免費),可以同水獺玩遊戲啦~
首先就由職員哥哥同水獺熱身先~
之後主角就出嚟同大家見面啦~
職員哥哥先同我地講解水獺嘅習慣,然後就可以挑選一位現場人仕同水獺握握手.原本我係想幫小小豬爭取依個機會,不過因為怕小朋友或會傷害了小動物,所以只有成人先可以同水獺真接觸.所以機會就俾左我啦,水獺滑滑嘅手仔真係好得意呀~
我就極度興奮完之後,終於又嚟到兩小朋友嘅興奮時刻,因為兒童天地入面嘅新兒童遊戲部分已經開左,兩個小朋友就當然要去放電啦~
玩完遊樂場就再睇埋威威海洋SHOW~
正當我地一行六人玩到攰準備走嘅時候,驚喜又嚟啦,因為見到有貓頭鷹同二趾樹懶呀~
正當我地準備9秒9衝上前合照之際,職員哥哥就話為免嚇親兩隻動物,所以要保持距離影相呀~ 不過都啱嘅,咁個人如果個個都近距離接解,小動物生命都唔長久,所以同佢地保持距離都正確呀~
今次都係第一次近距離見到貓頭鷹同二趾樹懶,所以都幾興奮呀~
開開心心又玩左一日,其實小小豬都有啲未夠喉(但我地都玩左六個鐘哦),唔緊要....下次再約過SY哥哥嚟玩過啦!
訂閱: 發佈留言 (Atom)


text:
i.t 將會喺希慎廣場6樓全層開旗艦店,入面有齊晒美妝護膚,生活小物,特式家品同飲食品牌,等你衣食住行都可以keep住潮!當中嘅STYLENANDA Pink Hotel就最得女小T歡心喇!聽講係以韓國明洞嘅STYLENANDA Pink Hotel旗艦店做藍本,以酒店做主題,成間舖都係粉紅色,再配埋白紋雲石牆身,勁夢幻!
為慶祝開店仲推出咗3CE Lucky Bag,限量120個咋!韓妹們唔好錯過~
除咗STYLENANDA之外,旗艦店仲有好多影相位畀大家盡情呃like㗎!好似呢個「1比1貨車試身室」
,破天荒將廢棄貨車改裝成試身室,再以粉藍色重新粉飾.車外就以沙漠嘅加油站作主題佈置,放置咗路牌,油筒等裝飾,勁有外國公路feel.大家試衫之餘記住影多幾張相留念呀!
鍾意影相嘅,仲可以去埋「多媒體互動專區」,入面有部「巨型相機」,其實係自拍照相館嚟嘅,只要輸入簡單嘅個人資料就可以免費影相㗎喇~張相仲可以即時send去電話度,秒速呃like冇難度!
行街行到餓餓哋,又可以去SWEET MONSTER爆谷雪糕店買杯雪糕食下,又或者去7月下旬開幕嘅日本人氣班戟店 FLIPPER’S 坐低慢慢歎件pancake,之後又可以再去血拼喇!
開店初期更會推出季節限定班戟,千萬不要錯過.
限定蜜瓜班戟
i.t blue block仲入手咗好多新潮牌,好似係ban.dō,F E L L A .,AMERICAN HOLIC,ANOTHER YOUTH等等.無論係男,女裝,定係家品雜貨,都一應俱全!睇嚟女小T都要約埋班潮人friend一齊去行下先得喇!
封面圖片來源:Pinterest


text:
所以就想搵啲靚燈,既可以佈置下房間,又可以有少少燈俾老公煲碟.經朋友介紹之下認識左PLC,所以就嚟睇下有冇啲啱嘅靚燈啦~
2018年9月2日星期日
(打造智能家居)家居佈置小幫手
24 AUGUST 2018(FRI)
所以就想搵啲靚燈,既可以佈置下房間,又可以有少少燈俾老公煲碟.經朋友介紹之下認識左PLC,所以就嚟睇下有冇啲啱嘅靚燈啦~
最好就係只要係手機安裝左 Philips Hue app裝置,咁就可以利用手機嚟控制白色或者自己鐘意嘅唔同顏色嘅自訂燈光呀~
除左燈膽之外,仲有依個HueGo 檯燈都好吸引~
檯燈同樣係可以轉換不同顏色~
而且最好就係佢一啲都唔熱,就算小小豬拎上手都完全冇問題,所以...小小豬已經想買一個放係佢床頭啦~
睇完燈店員哥哥又為我地介紹另一個好玩小玩意,就係依個Tichome Mini~
Tichome Mini可以話係一款智能控制接收器,基本上大部分屋企嘅智能家居設備都可以用嚟控制,所以都可以用嚟聲控Philips Hue~
不過最好玩都係只要講“OK Google”,然後用英文問你想問嘅問題,好似天氣,串字,翻釋....等等,佢都一樣可以回答,所以小小豬都不知玩得幾興奮.當然除左互動問題之外,仲可以用嚟當鬧鐘,用Google播放歌曲同安排日程添~
作為鐘意影相嘅我就對依個AvatarOn百變燈掣超級有興趣~
因為佢個掣面上係可以做一個自訂款式,可以將自己鐘意嘅圖案又或者相片拎去快圖美,就可以做到一個靚靚燈掣,仲唔係啱晒我依啲鐘意相片周圍貼嘅人呀~
燈掣係無邊柜嘅,而且佢都真係好易裝拆,輕輕㩒下㩒下就得啦~
另外燈掣有一個柔光效果,咁係夜晚摸黑都可以輕易搵出燈掣位置啦~
就係小小豬一句戲言"乜依度都有門鎖買?",所以店員哥哥就好落力咁為佢介紹依個三星 SHS-P718LMKEN 智能門鎖~
話事話自己都冇睇門鎖好耐,估唔到依家嗰啲真係咁先進,用指紋,感應卡,密碼就可以開門,就算冇帶鎖匙都可以好順利返到屋企,完全啱晒一啲大頭蝦呀~
依家除左有折扣優惠,仲有得大抽獎嬴電話,攪到小小豬好想買換左屋企度門添~
原來PLC已經33歲(我真係大鄉里了),所以都有好多限定優惠,同埋折扣優惠.今日因為時間關係我都唔可以慢慢睇埋其他產品,搵日捉老公嚟再行過先得~
訂閱: 發佈留言 (Atom)


text:
(中環)陳慧琳(Kelly)胞弟陳司翰同莊思敏胞妹莊思明呢段「司明戀」,相戀4年,又分又合,又合又分,完全係歡喜冤家,當年車廂激嘴令戀情曝光,佢哋外形好登對,但就火星撞地球,拍拖一年幾,兩人夜蒲澳門已爆出爭執動粗並驚動當地警方,事後各自否認,跟住佢哋又和好如初.跟住又爆出陳司翰花弗偷食,背着莊思明去台灣狼媾E奶混血女模貝兒,莊思明傷心向友人哭訴.舊年莊思明突然展示身體瘀痕,傳遭男友家暴,兩人之間認真鑊鑊新鮮,但依然掟煲唔掟蓋,關係始終斬唔甩.
並肩行商場
「司明戀」最新發展係又再糖黐豆,佢哋前晚8點幾又孖咇出動,拍拖去咗中環PMQ,當時正係晚飯時間,佢哋入商場諗住開餐,但就搵唔到啱心水餐廳,由於有唔少途人,所以佢哋都避免太過親暱,只係並肩而行.見到商場有爆旋陀螺凳,佢哋又童心未泯坐上去喺咁玩,又自拍,好投入,全程好sweet,之後又再去咗一啲小店睇嘢,前後逗留大約20分鐘就離開商場,攞車轉場醫肚.
莊思明向來都避談感情事,記者噚日打電話畀佢都唔例外,佢話:「我不嬲好少講自己嘢,低調啲好.」思明仲拒絕回答同陳司翰𠵱家係咪情侶關係.問莊思明有冇閃婚衝動,佢坦白話:「已經過咗最想結婚嘅時間,今年冇結婚衝動.」
採訪,攝影:陳辰,畢紹基


text:
話都冇咁快,4日嘅復活節假期就已經遠離咗我哋喇嗚嗚……講起復活節,除咗放假去旅行之外,你仲會諗起啲咩吖?畀啲童真嚟啦,係復活蛋呀!你估個個都有錢紅日嘅時候飛咩,都係喺屋企食下朱古力,玩下復活蛋算罷啦.
外國就好興同小朋友玩找尋復活蛋遊戲,將啲復活蛋收喺屋企或者花園,再等班細路搵餐飽嘅,最近有個網民就咁啱搵返隻好耐以前阿爸阿媽收起嘅復活蛋喇!有幾耐?之唔係2008年嘅囉,嘩,數一數手指,即係足足成九年前喎!佢話阿爸阿媽2008年嗰時就擺咗啲傢俬喺士多房,呢排竟然喺個咕?後邊搵到隻復活蛋呀!
嗯,2008年雨水充足,陽光普照,葡萄豐收(ok其實唔關事),呢隻復活蛋經過年月嘅洗禮,一定比當年更加成熟有韻味……一於就劈開佢嚟睇下啦!
嗚呀!!!係發曬黴,有白色一點點嘅黑色蛋呀!
可能你心諗朱古力復活蛋擺得耐最多咪唔食得,使唔使咁大反應呀?咁諗你就錯曬喇,毛毛必須要強調,呢隻係真雞蛋嚟㗎!平時啲烚蛋擺三日唔食都一陣臭屁味啦,而家擺足九年,你話會係幾大陣臭屁味呢!唔講住喇,隔住個mon都覺得有陣味攻緊出嚟咁呀,毛毛都係去搵個防毒面罩嚟戴一戴先!
封面圖片,資料來源連結:Reddit McReddit/YouTube


text:
2006年1月11日 (星期三)
行程: 原宿 > 吉祥寺 > 池袋
今日一早第一個任務就係殺落原宿, 買左狗仔衫先, 因為好多款都係手快有手慢冇, 所以點都要去左先 ! 一去到已經見到有香港人係果度入貨返香港賣, 所以我都唔執輸, 快快手拎晒我想買既野先,! 雖然只係買到兩件, 不過都好開心 ~ 因為個Staff送左一個老虎仔造型既扮野帽仔比我 ! 睇過啦 .... 全部Shop仲賣緊¥1200一個架 !
之後又去左附近o既Mall度行下, 行下行下, 又係買左o野, 真係平到你唔信 ! 之前一日係新宿見到仲係做緊半價, 我就打算等到臨走時做3折先至買, 點知今日已經做3折, 平時香港賣緊成千蚊件架 ! 係日本平d之餘仲做埋3折, 所以都係忍唔到手買左~ 幾百蚊一件褸 ... 都唔係好過份o者 ~~~
去到原宿, 就緊係一定要去我最愛既Snoopy Town啦~ 當然不負眾望, 又失守係果度 ! 不過今年已經收歛左好多啦, 只係買左d比較實用既野, 裝飾擺設通通冇買到 !
行完原宿, 就去左吉祥寺 ... 當然又係為左狗仔野而去啦 ! 因為舊年o係果度買過好平既Doggyman小食, 所以今年再去過 !
行完原來都成4點幾, 全日都未食過野, 所以就食左少少野就返酒店放低d野先, 再去池袋行街食飯 !
未食飯前, 發現左個街頭小食, 好好味架 ! 就係超大粒既芝士味章魚燒 !
戰利品:


text:
足總盃決賽竟然輸比一隊狀態甚差嘅車路士,摩連奴認為舊東家嘅表現唔值得捧盃,我認同架,不過曼聯除咗份爭勝心外就更加唔值,因為講到底我地有一個致命失誤同把握唔到嘅黃金機會sss.比起輸波,更加令人失望嘅係雙方比賽心態,同晚睇埋拜仁對法蘭克福嘅德國盃決賽,感受到佢地真係為榮譽而戰.十年前曼聯同車路士上演過一場超高水平嘅經典歐聯決賽,而家只能踢到咁真係令人唏噓.
盧卡古能唔能夠上陣係紅魔迷賽前最關心嘅事,因為大家就算幾唔鐘意都無法否定佢對曼聯嘅影響,最後踢到十幾分鐘已經說明咗佢未完全康復,無加重傷勢已經萬幸.經過季尾幾次試陣,缺魔獸下轉踢雙前鋒屬正常判斷,可惜山齊士同福仔默契之差有目共睹,馬素爾踢前鋒又未必發揮得好過前者,所以只可以話係無可奈何嘅選擇.靴里拉試過盯到夏薩特一棟都無,不過今場就踢返防中,為中場同右閘做掩護.最爭議性當然係一對中堅喇,唔少人都認為兩者應該只出一個嚟同拜利搭擋,賽前鐘斯嘅正選係我最懷疑嘅地方,我會揀洛荷同史摩寧因為佢地拍檔起上嚟位置感同落腳比較平衡.
入波發生前兩隊都踢得非常謹慎,少有地見到曼聯唔洗迫搶都可以長期拎住控球權,只不過面對住車仔嚴密防守,根本創造唔到啲咩攻勢出嚟.進攻嚟講上半場有兩大問題,首先當然係無腦式出波,最明顯不過見到楊格係畸角位攞大位望都唔望就斬出嚟.呢種踢法會蠶食進攻球員嘅思考同創造力,仲要唔係第一次發生,每次半場訓話完就會戒返,咁點解唔可以一落場就見位俾波呢?另一個戰術執行問題落喺兩位前鋒身上,佢地太鐘意落中場拎波喇,而且背向龍門拎完波仲想帶上去想做俾波果個,事實上邊個中場會夠膽離開崗位變做殺入禁區,普巴?馬迪?俾盡得連加特有咁嘅自由度去嘗試.比賽節奏咁慢,前鋒最應該做嘅係落嚟彈一兩腳波再回身向防線施壓,務求以少許走動嚟破壞對方防守結構,拉舒福特想成為正箭頭就必須理解前鋒同翼鋒之分.
"下半場表現我收貨架",講多幾次就要檢討點解永遠都要嘥咗頭四十五分鐘,否則失敗幾多次都唔會有所領悟.雖然最終無法破門,但下半場進攻係似樣返啲嘅.原本半場會調走連加特或者靴里拉,換入麥湯美尼再將普巴推上去攻中位,因為普巴踢前啲先可以俾到更多直接威脅.估唔到七十三分鐘先見到第一個調動,相比起摩連奴今季果斷嘅換人實在略嫌太遲.馬仔後備入替經常有貨交,就算無正選都值得更多出場時間;馬達亦應更早換入,保守啲可以入替靴里拉,因為當時車路士已經無進攻意欲.
今場再次見到曼聯嘅變形352/343陣式,靴里拉每逢進攻就會化身第三中堅,企位比起史摩寧前少少但包哂華倫西亞嘅後方,等左羊右華可以踢前半格.我唔認為佢地兩個係合適嘅翼衛,企前啲對攻力無太大分別但要用一個人補位,間接令到普巴要墮後少少.最終普巴頭槌頂斜,福仔門前撻Q單刀被救出就成為呢場波嘅分野,真心講車仔都踢得好差,就算基奧特同夏薩特係入完波之後啲控傳都失曬水準,我地咁都扳平唔到仲有咩好賴?
關於鐘斯犯下天條,其實佢除咗完全錯判對手會控定先推之外,好明顯佢仲未喺三秒前自己交失波嘅事實走返出嚟,導致集中力全失.一個後衛點都唔會喺個波就落地先減速轉身,正面面向持球者,連最基本側身防對手變速推進嘅姿勢都擺唔到.對於史摩寧落選英軍我已經有啲疑問,畢竟後衛踢國際賽講求經驗多於技術,名單內除咗卡希爾外都好似無乜邊個夠成熟,以為佢起碼可以做下後備.鐘斯有份我就更加唔明白,大把英式後衛殺波比佢更狠,處理危機更啖定,只能講修夫基必然有佢個人考量,唯有祝入選嘅小將今屆可以同英軍走遠啲.
見證過咁多年嘅起跌,要接受失敗嘅球季或者輸波唔係難事,更重要嘅係球隊有無向正確方向進發.睇得出摩連奴絕對有嘗試過改善進攻問題,並唔係完全唔肯創新嘅人,過時嘅反而係人事處理.要知道社交媒體橫行,球星又唔愁無班落嘅今日,齋用鐵腕政策未必能夠鞭策到所有球員為自己賣命.對我嚟講,山齊士係好球員,但買入佢令到曼聯進步嘅路上再加多一個難題要去解決,所以我一直認為詳細評論佢嘅時機仲未到.
其實球隊踢成點都會支持,沒有恨只有愛,下季再同大家喺Royce Sports講波!


text:
Thursday, December 09, 2004
Friday, December 03, 2004
保 釋 候 審 期 之 開 心 同 樂 日
1 . 又 話 飲 沙 參 玉 竹 湯 會 好 訓 ? 點 解 我 飲 完 琴 晚 兩 點 半 上 床 戀 到 四 點 先 訓 得 著 ?
2 . 我 呢 幾 日 已 經 成 為 拼 字 白 癡 梁 博 士 生 既 專 用 會 議 論 文 自 動 人 肉 串 字 機 .
3 . 琴 晚 食 飯 睇 瀟 灑 走 一 回 羅 慧 娟 真 教 人 倒 胃 口 . 介 紹 西 雅 圖 點 睇 都 唔 似 關 Caramel Apples 事 ( 其 實 可 以 講 下 Starbucks 點 樣 晌 此 地 發 源 ) , 唔 通 真 係 好 似 龍 應 台 個 仔 話 齋 『 這 就 是 歐 洲 的 美 好 之 處 : 往 任 何 一 個 方 向 飛 兩 個 小 時 , 你 就 進 入 一 個 截 然 不 同 的 文 化 . 在 美 國 就 不 行 了 , 飛 到 哪 都 千 城 一 面 .』 ?
4 . 之 後 我 就 好 無 聊 咁 做 左 樣 我 一 直 想 做 既 事 , 就 係 計 下 我 其 實 去 過 美 國 幾 多 個 州 . 由 於 我 根 本 已 經 唔 記 得 自 己 去 過 咩 地 方 , 所 以 唯 一 辦 法 就 係 拎 d postcard 出 黎 數 . 我 晌 紐 約 o個 幾 年 大 大 話 話 都 參 加 過 唔 少 唐 人 街 大 陸 巴 士 旅 行 團 . 我 淨 係 DC 都 去 左 不 下 三 次 啦 .
拿 , 我 坐 巴 士 去 過 最 北 既 Maine 同 最 南 既 Florida , 理 應 經 過 晒 沿 岸 所 有 既 州 架 , 就 算 無 觀 光 都 有 落 車 痾 尿 喇 呱 ! 你 睇 下 我 幾 廣 博 !
5 . 我 今 日 放 學 啪 左 五 個 多 鐘 頭 文 化 人 類 學 影 帶 , 呢 一 刻 我 可 以 分 得 出 玻 利 維 亞 , 新 幾 內 亞 , 亞 馬 遜 流 域 等 各 土 著 身 穿 既 唔 同 內 褲 牌 子 , 當 中 當 然 包 括 而 家 最 潮 爆 既 「 國 王 的 新 衣 牌 」 啦 .
6 . 我 原 來 諗 住 呢 個 weekend 好 好 溫 書 我 就 獎 勵 自 己 可 以 睇 漫 畫 , 點 知 個 weekend 未 開 始 我 已 經 睇 晒 . 係 呀 ! 係 我 足 足 有 一 整 年 無 睇 過 既 hunter 呀 ! 好 感 動 呀 , 自 從 打 爆 左 GI 後 我 就 再 無 追 喇 . 你 淨 係 睇 我 等 左 成 年 先 出 得 o個 兩 本 你 就 知 阿 富 堅 義 博 兄 幾 識 折 磨 人 啦 ! 無 計 , hunter 永 遠 係 我 既 最 愛 , 我 睇 完 呢 刻 振 奮 既 心 情 真 係 難 以 言 喻 . 如 果 各 位 對 現 實 社 會 不 公 不 實 既 憤 慨 無 渠 道 宣 洩 又 有 多 餘 時 間 精 力 你 就 去 下 載 黎 睇 啦 . 用 埋 快 左 好 多 既 最 新 ACDsee7.0 , 將 享 受 推 到 極 限 . 哇 ————
7 ‧ Captured from 陳 慧 琳 - 最 愛 演 唱 會 . 歌 詞 :
you grab my soda can
and you hold my sweating hand
I long to see the boring band
Because I'm your super fan
似 乎 係 隊 band 真 係 太 boring 所 以 Kelly 要 做 粗 口 手 勢 .
8 ‧ 唔 駛 爭 , 我 地 一 個 二 個 都 係 一 舊 舊 既 mung 薑 ( 其 實 係 提 前 更 年 期 ) .
講 完 咁 多 廢 話 我 都 係 時 候 早 抖 .


text:
近排天氣陰晴不定,有人喺元朗大坑渠旁邊鐘聲徑嘅其中一棵大樹上面掛起多個晴天娃娃,最大嗰個有成兩個西瓜咁大.但佢哋全部都附有標語,「請救救我吧」,「替你遮蔭不要斬我」,「幫你降溫不要斬我」,似乎唔係祈求晴天咁簡單,究竟有乜冤情呢?
《蘋果》記者日前到現場視察,發現沿路綠葉成蔭嘅鐘聲徑,只有元朗真光小學對開一棵大概5米高嘅串錢柳,被人掛上25個以綠色毛巾製成,大小不一嘅晴天娃娃,仲有其他訴求:「我祈求奇蹟出現留住通風廊」,「祈求十七億能活化舊區」,睇晒啲標語之後終於有啲頭緒.
原來事件同近日爭議聲不絕,造價17億連接西鐵朗屏站至教育路嘅行人天橋有關,事關工程或者要斬樹建橋.
住喺鐘聲徑附近差唔多廿年嘅Leo話,上個禮拜四夜晚返屋企時見到有7,8個人喺樹上掛晴天娃娃,但當時冇留意佢哋身份.Leo形容棵樹對元朗居民幾重要,因為係平時居民嘅聚腳地,所以希望大樹得以保留.佢覺得無論基於乜嘢原因都唔一定要斬佢,事關要重新種一棵咁大嘅樹唔係一時三刻做到.
相關新聞:爆相爆片:17億天價工程嘩聲四起
婆婆:政府做嘢到我反對咩?
至於平時喺大樹下唞涼嘅街坊區婆婆口口聲聲話唔在乎,但聽落好似有骨落地:「政府做嘢到我反對咩?」咁天橋對街坊係唔係有用?區婆婆態度照舊:「行得到咪好,行唔到你起10條(天橋)都冇用㗎!」
搬入元朗住咗6年嘅羅先生就覺得市中心的確太多行人,所以係有需要興建天橋疏導人流,不過棵樹有保育同美化環境嘅作用,斬咗佢相當可惜.佢希望起天橋嘅同時,又可避免斬樹,兩全其美就最好嘞!


text:
喺最新一集《早霸王》嘅「你知道唔知道有人掛住你」環節當中,女觀眾Sherry表示自從生兩個小朋友後,有感同老公嘅愛情已變為親情,所以希望透過節目可以同老公重拾昔日嘅戀愛感覺.
Sherry表示當年因去英國探朋友已識到呢位老公,雖然一直都係long d,但由於每日都可以透過視象見面,所以感覺對方好似喺自己身邊一樣,佢仲話「大家相處唔多,但愛意好濃,不過而家生活迫人,愛情好似轉為親情.每日話題都係小朋友.」她更笑言而家雖然坐緊月,但就十分期待返工,因為每次見到小朋友喊時都好頭痛.
講到如何保鮮愛情,相信結婚19年,育有一仔一女嘅森美絕對有唔少心得.佢首先問Sherry:「你會唔會同老公講話好想錫你?」並分析表示:「生左兩個小朋友,年紀亦都差不多,可能已經對老公開始失去興趣,女人當生咗之後,身體會發出訊號『唔使再生』,當覺得唔使再生可以收工時,同老公嘅親熱意念亦都會收工.」他指出當女性身體有呢個訊息時,荷爾蒙亦會開始減少,「個樣就會開始愈來愈殘,結果就會變成黃面婆.」一聽到黃面婆,老公對自己乏味等字眼時,Sherry即時變得緊張,森美即時教路「你要記得唔好收工」,並指呢個係最有效嘅方法.
點擊瀏覽《香港01》更多內容和圖集
你可能感興趣:
(早霸王)深圳男聽眾收女神聖旨表白 點知港女話自己戀愛中……
(早霸王)小儀友人遇主動女 首見面即進擊:成件事好有幻想空間


text:
1月7日係洪金寶正日生日,昨日大仔洪天明喺IG貼出一張幫老竇賀壽嘅全家福並寫道:「生日快樂爸爸」,上面除咗壽星爺爺洪金寶之外,仲有嫲嫲高麗虹,爸爸洪天明,媽媽周家蔚,叔叔洪天祥,姑姐洪煦榆,哥哥洪大仁同細佬洪竟琋,一家八口三代同堂,羨煞旁人.唔少網民都送上生日祝福,話真係難得咁齊人添.
由藝人周家蔚和劉永健主持Viu TV新節目《友枱VIP》,今集分別請來殿堂級太極樂隊成員鄧建明(Joey Tang)及雷有輝,吳國敬擔住嘉賓.家蔚表示今集特意為嘉賓準備了下酒菜式,令眾人大飽口福:「會整泰式同西式嘅春卷,呢道菜係我姨整過畀我食,知道嘉賓都好鍾意飲酒,紅酒都離唔開芝士.」
講到老爺洪金寶生日,問到有否親自下廚?她笑話上次邀請對方上節目作客已經當下過廚,不過就自認有點失策:「嗰次煮黑毛豬,煮到出嚟有啲粉紅色佢唔敢食.尋日正日就一齊出咗去食飯,有朋友喺馬來西亞拎咗條大魚返嚟,佢食得好滋味,好開心,咁我就可以休息吓,拍呢個節目都係咁煮嘢食.」
問到老爺可有乘機催生B女?家蔚怕醜話有,搞笑指平時私下都唔敢問對方太多問題,但做節目就唔同,繼而自爆恨生豬女:「喺呢個方向我係Ready,之前唔敢生係因為驚瘦唔番,依家有做緊減肥代餐產品,搵到方法就瘦得唔辛苦.」
但家蔚再爆老公洪天明唔太想生,因為天明經常周圍飛,冇時間陪小朋友都會感到內疚:「佢有講過2個就足夠.(咁兩個仔仔想要細佬妹?)哥哥好想!佢仲會好老積咁同我講生個妹妹畀佢,有時Margaret(鍾麗淇),盈盈(湯盈盈),樂怡(姚樂怡)啲女嚟玩都會好照顧佢哋,但細佬就驚佢會呷醋,不過佢玩好多公仔玩具,有妹妹就可以過繼畀佢,都要畀啲壓力老公.」
(綜合報道/on.cc)


text:
上星期六約咗姊妹閨蜜喺荃灣行街兼食飯,剛好兩點半下午茶時間就一齊去olive café 試食佢傳聞中嗰個平價deluxe high tea set.
入到去café環境唔錯,坐位舒適,燈光暗得嚟好柔和,適合三五知己或同閨蜜共聚.坐低嘅時候侍應話下午茶餐三點半先至開始, 我同個friend就叫咗一個lunch set兩個人分,加即磨咖啡傾住計食住等.Lunch set我哋叫咗黑松露帶子意大利飯,意大利飯好正宗,入口creamy得來有咬口,唔似好多餐廳做得過份淋同濕,即磨咖啡都唔錯,我同個friend都係飲齋啡嘅,覺得佢入口都幾順喉.
三點半一到侍應就先問我飲邊款茶?我一揀就揀咗鍾意嘅水果茶,水果茶好香甜仲可以無限添加,我見到佢裏面嘅水果粒已經切到好細粒,應該係想人倒茶嘅時候可以倒出嚟都幾細心.不過美中不足係有啲生果,例如藍莓大粒過壺嘴,倒到出嚟嘅時候都會塞住仲會漏啲茶出嚟,所以建議大家先將生果用匙羹潷起放喺杯,再倒茶就穩陣啦.
三層下午茶鹹點有芝士火腿牛角包,炸雞翼,同吞拿魚三文治, 雞翼炸得香脆,牛角包芝士半溶,吞拿魚三文治嘅麵包就烘得唔夠.中間一層係蘋果金寶同兩款是日蛋糕,蘋果金寶係即焗嘅,好香肉桂味幾有特色,當日兩款是日蛋糕分別係紐約芝士同特濃朱古力,芝士蛋糕芝士味濃不過唔夠硬身,而特濃朱古力蛋糕除咗朱古力味濃仲好軟滑.最後頂層就係提子鬆餅同迷你鮮果撻,鮮果撻撻底都幾脆,提子鬆餅就麻麻地比較甜而且唔夠鬆化.個tea set整體味道唔錯,重點係價錢平,198蚊係包兩位呀!呢個價錢有咁嘅質素係正㗎!
由於餐廳環境舒服,我同個friend唔經唔覺由兩點幾傾到六點幾,足足坐咗四個鐘,期間侍應仲一直幫我哋加水果茶添!平時去Starbucks一杯咖啡一件蛋糕都差唔多100蚊,坐得又唔係幾舒服,呢度每人百零蚊就可以悠閒歎足一個下晝,真係平靚正㗎!◇
米芝Gi鍾意飲飲食食,對食物質素絕對有要求, 食勻港九新界大小特色餐廳,街頭特色小食;對於市面上嘅新事物,不論健康生活,扮靚潮流資訊佢都會留意去嘗試,有好嘢正嘢筍嘢鍾意開心share,係地道港女一名! 依家佢藉機會將愛好分享畀大家.如有好嘢正嘢想同米芝Gi分享,或者查詢及反饋,請email:micgigidjy@gmail.com


text:
前日小學同學搞聚會Party , 去過今次之後決定以後都唔撚會去
今次個party大約有70幾人到咗,一開頭食緊飯嗰陣時都好好地,去到半路中就開始有啲舊同學喺度同我sell保險同埋樓盤,仲話乜嘢係friend嘅就幫我開一份單啦.點知我話冇興趣嗰陣時佢即刻黑晒面,話乜嘢做咗supervisor之後扮唔識人扮冇錢.我就即場屌鳩番佢哋話咁耐冇見你一句就問我買唔買保險你冇撚嘢呀化,索性就要乞單唔該死遠啲屌你老母bye9bye
吹咩
吹咩
屌你老母
Sor9lylo
呀!講開又講,我有兩個小學同學仔都生埋
而我都仲係處女
supervisor
唔怪之得咁有米
supervisor
唔怪之得咁有米
串啦咁高post
雖然小學同學無sell野撚
但係有個好撚煩嘅死mk
所以唔想去
講野又唔撚用腦
weird flex but ok
雖然小學同學無sell野撚
但係有個好撚煩嘅死mk
所以唔想去
講野又唔撚用腦
一圈不能藏二MK
雖然小學同學無sell野撚
但係有個好撚煩嘅死mk
所以唔想去
講野又唔撚用腦
一圈不能藏二MK
拿今次我就撐你啦閪鴨
個樣太老實,自然有人sell
雖然小學同學無sell野撚
但係有個好撚煩嘅死mk
所以唔想去
講野又唔撚用腦
一圈不能藏二MK
拿今次我就撐你啦閪鴨
你
你
你
你
Ah
請唔請人
點解 個post 好似熟口熟面
點解 個post 好似熟口熟面
真
快啲supervise我
有個金融小同無啦啦WhatsApp 我問我返咩工呀好耐無見,到而家都未開黎睇
但唔去就冇得食女同學
做得預左比人小老母架啦佢地
supervisor
小學聚會有70幾人去
FAIL
小學聚會有70幾人去
FAIL
Why not ?
小學聚會有70幾人去
FAIL
Why not ?
中學都唔得啦
小學聚會有70幾人去
FAIL
Why not ?
中學都唔得啦
全級
Why not ?
中學都唔得啦
全級
唔係由學校攪,自發咁攪點會攪到全級party?個個都同隔離班熟咩?
成篇野都FF 味濃
中學都唔得啦
全級
唔係由學校攪,自發咁攪點會攪到全級party?個個都同隔離班熟咩?
讀書唔可以識埋隔離班
Facebook搞唔可以約晒全級
全級
唔係由學校攪,自發咁攪點會攪到全級party?個個都同隔離班熟咩?
讀書唔可以識埋隔離班
Facebook搞唔可以約晒全級
老實講 , 小學果啲我就一定唔會去 , 中學都話仲有啲印象會想去見下
連「全級」小學都去嘅人就多數動機不純 , 俾人sale 係預左
我間中學都有人 facebook 攪聚會 , 都係要有個老師帶頭先有 2x 人
咁都要搵食真係好市儈,唔係黎敘舊嘅不如唔好出現啦
所謂自己斷六親就係咁做成
全級
唔係由學校攪,自發咁攪點會攪到全級party?個個都同隔離班熟咩?
讀書唔可以識埋隔離班
Facebook搞唔可以約晒全級
其實我想講今次係包埋上下晝班囉,講真70幾人入面其實我都淨係認到六至七個人左右.當然唔信嘅咁都冇計嘅,但係我唔會曬咁多時間特登去鳩噏囉
好串lor
人哋做保險本身都慘,仲要屌鳩人🤣
人哋做保險本身都慘,仲要屌鳩人🤣
佢覺得自己慘就唔會做啦
好彩無事
好彩無事
買左都唔會講啦
人哋做保險本身都慘,仲要屌鳩人🤣
佢覺得自己慘就唔會做啦
冇錢搵既工係唔會有人做
人哋做保險本身都慘,仲要屌鳩人🤣
佢覺得自己慘就唔會做啦
冇錢搵既工係唔會有人做
賣保險嘅覺得自己好重使命,係幫緊人你有事嘅時候送錢你用㗎
佢覺得自己慘就唔會做啦
冇錢搵既工係唔會有人做
賣保險嘅覺得自己好重使命,係幫緊人你有事嘅時候送錢你用㗎


text:
播出日期:12/9/2018
時下新一代嘅大忙人都會好似我咁,時不時都不在辦公室,但又有需要Remote番去自己部電腦睇野又或者搵資料.好多朋友都會選擇用TeamViewer.不過 Teamviewer 商用版其實係要收取月費嘅,想要免費嘅選擇? 等我同大家介紹下啦!
今日要介紹嘅,就係由Google官方推出嘅 Chrome Remote Desktop軟件.好多朋友都會誤會,呢個軟件係要在ChromeOS平台或者要開住個Chrome瀏覽器先用到,但其實佢係一個可用於Windows平台嘅獨立程式,而且完全免費!
如果你電腦未有安裝 Google Chrome 瀏覽器,你要去 chrome.com 下載同安裝.之後用Chrome 去網址 remotedesktop.google.com.來到呢個網頁之後,選擇右上角嘅 Remote Access,之後選擇右下角嘅「下載」選項,Chrome就會問多你一次係唔係要新增「Chrome Remote Desktop」,揀「新增擴充功能」,之後就會下載一個安裝檔案,下載完之後再揀「Accept & Install」,之後就會自動完成安裝嘅程序.安裝好之後,你只要輸入番你嘅電腦名,再揀一個6位以上嘅數字密碼,設定就完成喇!
咁點樣可以在其他地方都控制到呢部電腦呢?首先在其他電腦打開Chrome,之後再去番 remotedesktop.google.com,再揀番「Remote Access」,再用你嘅Google Account登入,就可以見到你有上線嘅電腦.再按入去,輸入番之前設定嘅PIN,就會出現遠端電腦嘅畫面!另外,Chrome Remote Desktop 亦有提供俾 iOS同埋 Android平台用嘅版本,只要下載相關嘅流動應用程式就可以用喇!
除咗自己嘅電腦之外,有時你亦可能有需要幫朋友整下電腦,下下用自己Google Account Login就有D唔太方便.其實只要你朋友部機有安裝 Chrome Remote Desktop,佢可以去番 remotedesktop.google.com,揀 Remote Support,之後揀番 Get Support入面嘅 Generate Code,就會有一組12位數字嘅號碼出現.你就可以用呢組號碼,在你電腦嘅 Remote Support ,Give Support 一欄入番呢12位數字,就可以登入朋友電腦喇!
最後提提大家,除非你在你嘅路由器做咗特別嘅Port Forward設定,如果唔係,你嘅電腦都要長開住,同埋記得要揀番唔會自動休眠!如果唔係,就算你已經設定好晒,出咗街都一樣Remote唔到番來自己部電腦架!


text:
大家有發現呢個年代既小朋友,多左好多唔同類型既精神病嗎? 過度活躍症,多動症,自閉症,專注力不足,閱讀障礙等等精神失調問題.究竟係以前未有將呢D症狀去分類? 定還是而家真係多左小朋友患上呢D病呢?
有時我地響公眾場所或者一D小朋友興趣班,會見到患有呢D病既小朋友,佢地行為怪異,唔受控制,好多時會惹來其他家長同小朋友側目,受到歧視,甚至會避開佢地.唔知道佢地有病既人,會覺得佢地百厭無家教,四圍攪呢攪路.但如果用心去睇,唔難發現佢地既行為其實係不自控,係病徵.
好似琴日呔仔細細上游水班,有一個新同學加入,原本兩人變成三人.起初我都無留意,之後發現呢個男孩好瘋狂,完全坐唔定,唔聽指令.其間仲拍打細細,每次見到呔細游出去,就衝去拉住佢地隻腳.老師要不停控制佢,浪費好多時間,結果令已經短既課堂(每星期一堂,每堂30分鐘),變得更短.
初時我都四圍望,睇下係邊個家長既小朋友咁百厭!但望多一陣,唔係喎,男孩似係控制唔到自己,活響自己世界,病態黎喎!唉,之後我個心都幾唔舒服,慨嘆點解小朋友要受呢D苦呢?!其間老師望到我,只好苦笑.到落堂時,老師同我講呢個男孩唔會留響呢班,會個別教,佢可能怕我唔鐘意阻住進度掛? 但其實大家都為人父母,好明白小朋友有呢D病已經好慘,如果其他人都唔體諒既,日子就更難過.
之後見到佢媽咪抱住個妹黎接佢,一齊沖身,男孩又走黎走去企唔定,佢媽咪呢咁hea單手抱阿妹又單手渣花灑幫佢沖.當佢媽咪發現淋濕左我半條褲時,好尷尬同我講唔好意思,我對佢微笑話唔緊要,好小事.沖完身,換衫果陣呔細話我知,頭先果個男孩好拽呀,打人同埋扯腳唔比佢地游,又唔聽老師話!佢地細個唔理解,我解釋比佢聽個男孩病左,佢控制唔到自己,就好似比壞人控制左咁.小朋友有呢種病,唔好話佢地,當佢地正常人咁就OK架喇,咁佢地就會慢慢好返.呔仔細細聽完好似明,問我佢係咪中左毒? 因為佢地睇過SpongeBob卡通,有一套係講成個城市D人食左百厭仔整出黎既蛋糕,結果所有人都變左壞人,好百厭,所以呔細就理解為果個男孩係中左呢D毒.
其實呢D事經常都會響我地身邊發生,我地都需要用多D愛去體諒別人,設身處地而想,唔好歧視患病既人,咁患者同佢屋企人就可以生活得更輕鬆更愉快.


text:
奧運金牌得主李麗珊有句名言︰「香港運動員唔係垃圾.」冇錯嘞,港產運動員喺國際賽事屢獲殊榮,梗係唔係垃圾喇,不過咁,港產官僚就唔同喇,話就話推廣體育,但做嘢甩甩漏漏,笑話多多,直頭係垃圾中嘅垃圾.
係咁嘅.為提升單車運動員水平同埋推廣單車運動,港府耗資超過十一億元,喺將軍澳興建咗一座有世界級單車賽道嘅單車館,舊年四月底至開張,點知十一月就因為賽道木板不平,要封館三個月進行「優化工程」.唔使問阿貴,大拿拿四百二十萬元嘅工程費用,當然又係納稅人埋單,加上工程期間其他體育設施暫停使用,場租又唔見三十幾萬.有立法會議員就講得啱嘞,如果當局做好驗收工作,就唔會搞成咁.
話時話,單車館啟用不足一年,保養期仲未過,工程費唔係應該由承建商負責嘅咩?
即係咁,發展單車運動無可厚非,問題係專業運動員始終係少數,唔係個個都係黃金寶或者李慧詩,如果普羅大眾享用唔到設施,當局係咪應該檢討吓資源點分配呢?呢嗱,單車館啟用以嚟累計開放約三千小時,只有五百多小時有人使用,你話係咪浪費資源吖?鬼咩,普通市民根本用唔到專業嘅單車賽道,有咩法子唔長期養蚊吖.
好嘞,專業單車道市民就話用唔到啫,單車館對出嘅公園佔地超過五公頃,草坪,人工湖,兒童遊樂場一應俱全,一家大細單車遊總可以喇啩?唔好意思,原來場內嚴禁踩單車喎,問你服未.
咁就好笑嘞,單車館公園居然唔准踩單車,正如泳池唔准游水咁,仲有冇再荒謬啲呀.大拿拿十幾億元嘅工程,甩皮甩骨唔在講,市民更加得物無所用,淪為大白象,你話納稅人係咪冤過竇娥吖?
講起大白象工程,其實單車館只係小兒科咋.今時今日基建工程,唔係延誤超支就係溶溶爛爛,好似造價達八十億元嘅啟德郵輪碼頭咁吖,啟用以來醜聞多多,蝦碌不斷,每次打風例牌淪為澤國,配套設施到依家仲係天殘地缺.仲有西九文化區,洗濕咗個頭騎虎難下,最後仲分分鐘爛尾收場,市民都唔知搵邊個算帳.
港產官僚大事做唔到,小事做唔好,連興建單車館都搞出個大頭佛,真係唔到你唔服.功夫茶有個建議,反正丟空,不如物盡其用,畀班官僚一顯身手,喺鑊形單車道鍊番轉好過啦!


text:
好多人都有密集恐懼症,見到密密麻麻嘅嘢輕就會周身唔自在,但一直採取嘅方法都係避而不見,見唔到就當冇事,所以今日就同大家分享兩個方法去克服密集恐懼症~(勇敢睇到最後)
首先我哋要了解返咩係密集恐懼症,密集恐懼症唔係一種病,而係一種利於生存機制嘅心理,有呢種症嘅人會對「排列密集」嘅事物感到嫌惡同噁心,嚴重者甚至需要食鎮靜藥.有研究估計有1000萬個人有密集恐懼症,以總人口不過6000萬人嘅英國為例,每6個人就有一個人有密集恐懼症,你身邊又有幾多位朋友有密集恐懼症?
對於密集恐懼症嘅產生,現今就有唔同嘅睇法.有科學家推論密集恐懼症是人類為咗逃避自己討厭嘅事物演化出來的自我保護機制,例如患者見到密集嘅圖案,就會聯想起蜘蛛,劇毒青蛙,毒蛇,水母等有毒動物身上嘅花紋,或者係一啲「孔洞」狀嘅事物,就會聯想起麻疹,傷寒,膿瘡.
另外又有專家推測,密密麻麻的圖案會激發人腦數學運算嘅潛能,如果我哋嘅腦袋唔能夠有效處理呢啲牽涉數學屬性嘅圖案,會無意間消耗咗好多能量同氧氣,令我哋嘅身體覺得唔舒服,唔知大家又比較相信邊個說法?
至於克服密集恐懼症嘅方法,其實好簡單,愈恐懼嘅東西,就愈要勇敢面對佢,只要「一直望」,望到唔會覺得唔舒服為止,另一個方法係可以嘗試將密集的物體「獨立化」,關注密集團塊中的單獨個體,就會比較容易接受,準備好就向下拉吧!
(最後小編表示,都係放棄克服了……)
圖片來自網絡圖片